[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
II. Nidāna Vagga
19. Lakkhaṇa-Saṇuttaṁ
2. Dutiya Vagga

#### Sutta 13

# Niccha-Vitthi-Aticārini Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[259]

[1][pts][olds]EVAṀ ME SUTAṀ:|| ||

Ekaṁ samayaṁ Bhagavā Rājagahe viharati Veḷuvane Kalandakanivāpe.|| ||

2. Tena kho pana samayen'āyasmā ca Lakkhaṇo āyasmā ca Mahā-Moggallāno Gijjhakūṭe pabbate viharanti.|| ||

3. Atha kho āyasmā Mahā-Moggallāno pubbaṇha-samayaṁ nivāsetvā patta-cīvaram ādāya yen'āyasmā Lakkhaṇo ten'upasaṅkami.|| ||

4. Upasaṅkamitvā āyasmantaṁ Lakkhaṇaṁ etad avoca:|| ||

"Āyāmā vuso Lakkhaṇa,||
Rājagahaṁ piṇḍāya pavisissāmā" ti.|| ||

"Evam āvuso" ti kho āyasmā Lakkhaṇo āyasmato Mahā-Moggallānassa paccassosi.|| ||

5. Atha kho āyasmā Mahā-Moggallāno Gijjhakūṭā pabbatā orohanto aññatarasmiṁ padese sitaṁ pātvākāsi.|| ||

6. Atha kho āyasmā Lakkhaṇo āyasmantaṁ Mahā-Moggallānaṁ etad avoca:|| ||

"Ko nu kho āvuso Moggallāna,||
hetu ko paccayo sitassa pātu-kammāyā" ti?|| ||

"Akālo kho āvuso Lakkhaṇa,||
etassa pañhassa,||
Bhagavato maṁ santike etaṁ paṇhaṁ pucchā" ti.|| ||

7. Atha kho āyasmā ca Lakkhaṇo āyasmā ca Mahā-Moggallāno Rājagahe piṇḍāya caritvā pacchā-bhattaṁ piṇḍa-pāta-paṭikkantā yena Bhagavā ten'upasaṅkamiṁsu.|| ||

Upasaṅkamitvā Bhagavantaṁ abhivādetvā eka-m-antaṁ nisīdiṁsu.|| ||

8. Eka-m-antaṁ nisinno kho āyasmā Lakkhaṇo āyasmantaṁ Mahā Moggallānaṁ etad avoca:|| ||

"Idh'āyasmā Mahā-Moggallāno Gijjhakūṭā pabbatā orohanto aññatarasmiṁ padese sitaṁ pātvākāsi.|| ||

Ko nu kho āvuso Moggallāna,||
hetu ko paccayo sitassa pātu-kammāyā" ti?|| ||

9. "Idh'āhaṁ āvuso, Gijjhakūṭā pabbatā orohanto addasaṁ nicchaviṁ itthiṁ vehāsaṁ gacchantiṁ.|| ||

Tam enaṁ gijjhā pi kākā pi kulalā pi anupatitvā anupatitvā phāsuḷantarikāhi vitacchenti vibhajenti sāsudam aṭṭassaraṁ karoti.|| ||

10. Tassa mayhaṁ āvuso, etad ahosi:|| ||

Acchariyaṁ vata bho,||
abbhutaṁ vata bho,||
eva-rūpo pi nāma satto bhavissati,||
eva-rūpo pi nāma yakkho bhavissati,||
eva-rūpo pi nāma atta-bhāva-paṭilābho bhavissatī" ti.|| ||

11. Atha kho Bhagavā bhikkhū āmantesi:|| ||

"Cakkhu-bhūtā bhikkhave, sāvakā viharanti,||
ñāṇa-bhūtā vata bhikkhave, sāvakā viharanti,||
yatra hi nāma sāvako eva-rūpaṁ ñassati vā dakkhati vā sakkhiṁ vā karissati.|| ||

12. Pubbe pi me so bhikkhave, satto diṭṭho ahosi,||
api c'āhaṁ na vyākāsiṁ.|| ||

Ahañ cetaṁ vyākareyyaṁ, pare ca me na saddaheyyuṁ.|| ||

Ye me na saddaheyyuṁ,||
tesaṇ taṁ assa dīgha-rattaṁ ahitāya dukkhāya.|| ||

13. Eso bhikkhave, itthi imasmiṁ yeva Rājagahe aticārinī ahosi||
so tassa kammassa vipākena||
bahūni vassāni||
bahūni vassa-satāni||
bahūni vassa-sahassāni||
bahūni vassa-sata-sahassāni||
Niraye paccitvā tass'eva kammassa vipākāvasesena eva-rūpaṁ atta-bhāva-paṭilābhaṁ paṭisaṁvedayatī" ti.|| ||

Contact:
Copyright Statement