[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
3. Khandha Vagga
22. Khandha Saṁyutta
1. Pathama Nakula-Pita Vagga

#### Sutta 3

# Pathama Hāliddikāni Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[9]

[1][pts][than][bodh] Evaṁ me sutaṁ:|| ||

Ekaṁ samayaṁ āyasmā Mahā Kaccāno Avantīsu viharati kuraraghare papāte pabbate.|| ||

Atha kho hāliddikāni gahapati yen'āyasmā Mahā Kaccano ten'upasaṅkami.|| ||

Upasaṅkamitvā āyasmantaṁ Mahā-Kaccānaṁ abhivādetvā eka-m-antaṁ nisīdi.|| ||

Eka-m-antaṁ nisinno kho hāliddikāni gahapati āyasmantaṁ Mahā-Kaccānaṁ etad avoca:|| ||

"Vuttam idaṁ bhante,||
Bhagavatā aṭṭhaka-vaggiye Māgandiya pañhe -|| ||

'Okaṁ pahāya a-niketasārī||
Gāme akubbaṁ muni satthavāni,||
Kāmehi ritto a-pure-k-kharāno||
Kathaṁ na viggayha janena kayirā' ti.|| ||

Imassa nu kho bhante,||
Bhagavatā saṅkhittena bhāsitassa kathaṁ vitthārena attho daṭṭhabbo" ti?|| ||

"Rūpa-dhātu kho gahapati,||
viññāṇassa oko.|| ||

Rūpa-dhātu-rāga-vinibaddhañ ca pana viññāṇaṁ 'okasārī' ti vuccati.|| ||

Vedanā-dhātu kho gahapati viññāṇassa oko,||
vedanā-dhātu-rāga-vinibaddhañ ca pana viññāṇaṁ 'okasārī' ti vuccati.|| ||

[10] Saññā-dhātu kho gahapati,||
viññāṇassa oko,||
saññā-dhātu-rāga-vinibaddhañ ca pana viññāṇaṁ 'okasārī' ti vuccati.|| ||

Saṅkhāra-dhātu kho gahapati,||
viññāṇassa oko.|| ||

Saṅkhāra-dhātu-rāga-vinibaddhañ ca pana viññāṇaṁ 'okasārī' ti vuccati.|| ||

Evaṁ kho gahapati,||
okasārī hoti.|| ||

Kathañ ca gahapati,||
an-okasārī hoti?|| ||

Rūpa-dhātuyā kho gahapati,||
yo chando||
yo rāgo||
yā nandi||
yā taṇhā||
ye upay-ū-pādānā cetaso adhiṭṭhānābhinivesānusayā,||
te Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'an-okasārī' ti vuccati.|| ||

Vedanā-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso adhiṭṭhānābhinivesānusayā,||
te Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'an-okasārī' ti vuccati.|| ||

Saññā-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso adhiṭṭhānābhinivesānusayā,||
te Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'an-okasārī' ti vuccati.|| ||

Saṅkhāra-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso adhiṭṭhānābhinivesānusayā,||
te Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'an-okasārī' ti vuccati.|| ||

Viññaṇa-dhātuyā kho gahapati,||
yo chando||
yo rāgo||
yā nandi||
yā taṇhā||
ye upay-ū-pādānā cetaso adhiṭṭhānābhinivesānusayā,||
te Tathāgatassa pahīnā ucchinna-mūlā talāvatthu-katā anabhāva-katā āyatiṁ anuppāda-dhammā|| ||

Tasmā Tathāgato 'an-okasārī' ti vuccati.|| ||

Evaṁ kho gahapati, an-okasārī hoti.|| ||

Kathañ ca gahapati,||
niketasārī hoti?|| ||

Rūpa-nimitta-niketa-visāra-vinibandhā kho gahapati,||
'niketasārī' ti vuccati.|| ||

Sadda-nimitta-niketa-visāra-vinibandhā kho gahapati,||
'niketasārī' ti vuccati.|| ||

Gandha-nimitta-niketa-visāra-vinibandhā kho gahapati,||
'niketasārī' ti vuccati.|| ||

Rasa-nimitta-niketa-visāra-vinibandhā kho gahapati,||
'niketasārī' ti vuccati.|| ||

Phoṭṭhabba-nimitta-niketa-visāra-vinibandhā kho gahapati,||
'niketasārī' ti vuccati.|| ||

Dhamma-nimitta-niketa-visāra-vinibandhā kho gahapati,||
'niketasārī' ti vuccati.|| ||

Evaṁ kho gahapati,||
niketasārī hoti.|| ||

Kathañ ca gahapati, a-niketasārī hoti?|| ||

Rūpa-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Sadda-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Gandha-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Rasa-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Phoṭṭhabba-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Dhamma-nimitta-niketa-visāra-vinibandhā kho gahapati,||
Tathāgatassa pahīnā ucchinna-mūlā tālā-vatthu-katā anabhāva-katā [11] āyatiṁ anuppāda-dhammā.|| ||

Tasmā Tathāgato 'a-niketasārī' ti vuccati.|| ||

Evaṁ kho gahapati, a-niketasārī hoti.|| ||

Kathañ ca gahapati, gāme santhavajāto hoti?|| ||

Idha gahapati ekacco gihīhi saṁsaṭṭho viharati||
saha-nandī||
saha-sokī||
sukhitesu sukhito||
dukkhitesu dukkhito.|| ||

Uppannesu kicca-karaṇīyesu attanā voyogaṁ āpajjati.|| ||

Evaṁ kho gahapati gāme santhavajāto hoti.|| ||

Kathañ ca gahapati, gāme na santhavajāto hoti?|| ||

Idha gahapati ekacco gihīhi asaṁsaṭṭho viharati na saha-nandī||
na saha-sokī||
na sukhitesu sukhito||
na dukkhitesu dukkhito.|| ||

Uppannesu kicca-karaṇīyesu attanā voyogaṁ,||
āpajjati.|| ||

Evaṁ kho gahapati gāme na santhavajāto hoti.|| ||

Kathañ ca gahapati, kāmehi aritto hoti?|| ||

Idha gahapati, ekacco kāmesu avigata-rāgo hoti||
avigata-chando||
avigata-pemo||
avigata-pipāso||
avigata-pariḷāho||
avigata-taṇho.|| ||

Evaṁ kho gahapati kāmehi aritto hoti.|| ||

Kathañ ca gahapati, kāmehi ritto hoti?|| ||

Idha gahapati ekacco kāmesu vigata-rāgo hoti vigata-chando||
vigata-pemo||
vigata-pipāso||
vigata-pariḷāho||
vigata-taṇho.|| ||

Evaṁ kho gahapati kāmehi ritto hoti.|| ||

Kathañ ca gahapati, pure-k-kharāno hoti?|| ||

Idha gahapati ekaccassa evaṁ hoti:||
evaṁ-rūpo siyaṁ anāgatam addhānaṁ,||
evaṁ-vedano siyaṁ anāgatam addhānaṁ,||
evaṁ-sañño siyaṁ anāgatam addhānaṁ,||
evaṁ-saṇakhāro siyaṁ anāgatam addhānaṁ,||
evaṁ-viññāṇo siyaṁ anāgatam addhānanti.|| ||

Evaṁ kho gahapati,||
pure-k-kharāno hoti.|| ||

Kathañ ca gahapati, a-pure-k-kharāno hoti?|| ||

Idha gahapati ekaccassa evaṁ na hoti||
evaṁ-rūpo siyaṁ anāgatam addhānaṁ,||
evaṁ-vedano siyaṁ anāgatam addhānaṁ,||
evaṁ-saññi siyaṁ anāgatam addhānaṁ,||
evaṁ saṅkhāro siyaṁ anāgatam addhānaṁ,||
evaṁ [12] viññāṇo siyaṁ anāgatam addhānaṁ,||
evaṁ kho gahapati a-pure-k-kharāno hoti.|| ||

Kathañ ca gahapati,||
kathaṁ viggayha janena kattā hoti?|| ||

Idha gahapati, ekacco eva-rūpaṁ kathaṁ kattā hoti:|| ||

'Na tvaṁ imaṁ Dhamma-Vinayaṁ ājānāsi.|| ||

Ahaṁ imaṁ Dhamma-Vinayaṁ ājānāmi,||
kiṁ tvaṁ imaṁ Dhamma-Vinayaṁ ājānissasi?|| ||

Micchā-paṭipanno tvam asi aham asmi sammā-paṭipanno.|| ||

Pure vacanīyaṁ pacchā avaca,||
pacchā vacanīyaṁ pure avaca.|| ||

Sahitaṁ me asahitaṁ te.|| ||

Āviciṇṇan te viparāvattaṁ.|| ||

Āropito te vādo.|| ||

Cara vāda-p-pamokkhāya niggahitosi.|| ||

Nibbeṭhehi vā sace pahosī" ti|| ||

Evaṁ kho gahapati,||
kathaṁ viggayha janena kattā hoti.|| ||

Kathañ ca gahapati,||
kathaṁ na viggayha janena kattā hoti?|| ||

Idha gahapati, ekacco na eva-rūpiṁ kathaṁ kattā hoti:|| ||

'Na tvaṁ imaṁ Dhamma-Vinayaṁ ājānāsi ahaṁ imaṁ Dhamma-Vinayaṁ ājānāmi.|| ||

Kiṁ tvaṁ imaṁ Dhamma-Vinayaṁ ājānissasi?|| ||

Micchā-paṭipanno tvam asi aham asmi sammā paṭipanno.|| ||

Pure vacanīyaṁ pacchā avaca,||
pacchā vacanīyaṁ pure avaca.|| ||

Dahitaṁ me asahitaṁ te.|| ||

Āciṇṇaṁ te viparāvattaṁ.|| ||

Āropito te vādo.|| ||

Cara vāda-p-pamokkhāya niggahitosi.|| ||

Nibbeṭhehi vā sace pahosī" ti.|| ||

Evaṁ kho gahapati,||
kathaṁ na viggayha janena kattā hoti.|| ||

Iti gahapati, yaṁ taṁ vuttaṁ Bhagavatā aṭṭhaka-vaggiye Māgandiyapañhe.|| ||

'Okaṁ pahāya a-niketasārī||
Gāme akubbaṁ muni satthavāni||
Kāmehi ritto a-pure-k-kharāno||
Kathaṁ na viggayha janena kayirāti.'|| ||

Imassa kho gahapati,||
Bhagavatā saṅkhittena bhāsitassa evaṁ vitthārena attho daṭṭhabbo" ti.|| ||

Contact:
Copyright Statement