[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
52. Anuruddha Saṁyutta
1. Raho-Gata Vagga

#### Sutta 10

# Bāḷha-Gilāya or Gihīnaya or Gilāna Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[302]

[1][pts][than] Evam me sutaṁ:|| ||

Ekaṁ samayaṁ āyasmā Anuruddho Sāvatthiyaṁ viharati||
Andhavanasmiṁ ābādhiko dukkhito bāḷha-gilāno.|| ||

Atha kho sambahulā bhikkhū yen'āyasmā Anuruddho ten'upasaṅkamiṁsu.|| ||

Upasaṅkamitvā āyasmantaṁ Anuruddhaṁ etad avocuṁ:|| ||

"Katamen'āyasmato Anuruddhassa vihārena viharato uppannā sārīrikā dukkhā vedanā||
cittaṁ na pariyādāya tiṭṭhantī" ti?|| ||

"Catusu kho me āvuso, sati-paṭṭhānesu||
sūpatthika-cittassa viharato||
uppannā sārīrikā dukkhā vedanā||
cittaṁ na pariyādāya tiṭṭhanti.|| ||

Katamesu catusu?|| ||

Idh'āhaṁ āvuso kāye kāy'ānupassī viharāmi,||
ātāpī sampajāno satimā||
vineyya loke abhijjhā domanassaṇ,|| ||

Vedanāsu vedan'ānupassī viharāmi,||
ātāpī sampajāno satimā||
vineyya loke abhijjhā domanassaṁ.|| ||

Citte citt'ānupassī viharāmi,||
ātāpī sampajāno satimā||
vineyya loke abhijjhā domanassaṁ.|| ||

Dhammesu Dhamm'ānupassī viharāmi,||
sampajāno satimā||
vineyya loke abhijjhā-domanassaṁ.|| ||

Imesu kho me āvuso, catusu sati-paṭṭhānesu||
sūpatthika-cittassa viharato uppannā||
sārīrikā dukkhā vedanā||
cittaṁ na pariyādāya tiṭṭhantī" ti.|| ||

Raho-Gata Vagga

Contact:
Copyright Statement