[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
35. Saḷāyatana Saṁyutta
§ III: Paññāsaka Tatiya
3. Gahapati Vagga

#### Sutta 133

# Vera-Haccāni Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[121]

[1][pts][olds][bodh] Evaṁ me sutaṁ:|| ||

Ekaṁ samayaṁ āyasmā Udāyi Kāmaṇḍāyaṁ viharati||
Todeyyassa brāhmaṇassa Ambavane.|| ||

Atha kho Verahaccāni-gottāya brāhmaṇiyā antevāsī māṇavako yen'āyasmā Udāyi ten'upasaṅkami.|| ||

Upasaṅkamitvā āyasmatā Udāyinā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

Eka-m-antaṁ nisinnaṁ kho taṁ māṇavakaṁ āyasmā Udāyī dhammiyā kathāya||
sandessesi||
samādapesi||
samuttejesi||
sampahaṁsesi.|| ||

Atha kho so māṇavako āyasmatā Udāyinā dhammiyā kathāya||
sanda-s-sito||
samāda-pito||
samutte-jito||
sampahaṁ-sito||
uṭṭhāy āsanā yena Verahaccāni-gottā brāhmaṇī ten'upasaṅkami.|| ||

Upasaṅkamitvā Verahaccāni-gottaṁ brāhmaṇīṁ etad avoca:|| ||

"Yagghe bhoti jāneyya samaṇo Udāyī dhammaṁ deseti ādi-kalyāṇaṁ||
majjhe-kalyāṇaṁ||
pariyosāna-ka-[122] lyāṇaṁ sātthaṁ savyañ janaṁ kevala-paripuṇṇaṁ parisuddhaṁ Brahma-cariyaṁ pakāsetī" ti.|| ||

"Tena hi tvaṁ māṇavaka,||
mama vacanena samaṇaṁ Udāyiṁ nimantehi svātanāya bhattenā" ti.|| ||

"Evaṁ bhotī" ti kho so māṇavako Verahaccāni-gottāya brāhmaṇiyā paṭi-s-sutvā yen'āyasmā Udāyi ten'upasaṅkami.|| ||

Upasaṅkamitvā āyasmantaṁ Udāyiṁ etad avoca:|| ||

"Adhivāsetu kira bhavaṁ Udāyī amhākaṁ ācariyabhariyāya Verahaccāni-gottāya brāhmaṇiyā svātanāya bhattan" ti.|| ||

Adhivāsesi kho āyasmā Udāyī tuṇhi-bhāvena.|| ||

Atha kho āyasmā Udāyī tassā rattiyā accayena pubbaṇha-samayaṁ nivāsetvā patta-cīvaram ādāya yena Verahaccāni-gottāya brāhmaṇiyā nivesanaṁ ten'upasaṅkami.

Upasaṅkamitvā paññatte āsane nisīdi.|| ||

Atha kho Verahaccāni-gottā brāhmaṇī āyasmantaṁ Udāyiṁ paṇitena khādanīyena bhojanīyena||
sahatthā||
santappesi||
sampavāresi.|| ||

Atha kho Verahaccāni-gottā brāhmaṇī āyasmantaṁ Udāyiṁ bhuntāviṁ onita-patta-pāṇiṁ pādukā ārohitvā ucce āsane nisīditvā sīsaṁ oguṇṭhitā āyasmantaṁ Udāyiṁ etad avoca:|| ||

"Bhaṇa samaṇa, Dhamman" ti.|| ||

"Bhavissati bhagini samayo" ti vatvā uṭṭhāy āsanā pakkami.|| ||

§

Dutiyam pi kho so māṇavako yen'āyasmā Udāyī ten'upasaṅkami.|| ||

Upasaṅkamitvā āyasmatā Udāyinā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

Eka-m-antaṁ nisinnaṁ kho taṁ māṇavakaṁ āyasmā Udāyī dhammiyā kathāya||
sandessesi||
samādapesi||
samuttejesi||
sampahaṁsesi.|| ||

Dutiyam pi kho so māṇavako āyasmatā Udāyinā dhammiyā kathāya||
sanda-s-sito||
samāda-pito||
samutte-jito||
sampahaṁ-sito||
uṭṭhāy āsanā yena Verahaccāni-gottā brāhmaṇi ten'upasaṅkami.|| ||

Upasaṅkamitvā Verahaccāni-gottaṁ brāhmaṇiṁ etad avoca:|| ||

"Yagghe bhoti jāneyyāsi,||
samaṇo Udāyī dhammaṁ deseti ādikalyāṇaṁ||
majjhe kalyāṇaṁ||
[123] pariyosāna-kalyāṇaṁ||
sātthaṁ savyañ janaṁ kevala-paripuṇṇaṁ parisuddhaṁ Brahma-cariyaṁ pakāsetī" ti.|| ||

"Evam evaṁ pana tvaṁ māṇavaka samaṇassa Udāyissa vaṇṇaṁ bhāsasi,||
samaṇo pan'Udāyī||
'Bhaṇa samaṇa Dhamman' ti||
vutto samāno||
'Bhavissati bhagini samayo' ti||
vatvā uṭṭhāy āsanā vihāraṁ pakkanto" ti.|| ||

"Tathā hi pana tvaṁ hoti pādukā ārohitvā ucce āsane nisīditvā sīsaṁ oguṇṭhitā etad avoca:||
'Bhaṇa samaṇa Dhamman' ti,||
dhamma-garuno hi te bhavanto Dhamma-gāravā" ti.|| ||

"Tena hi tvaṁ māṇavaka,||
mama vacanena samaṇaṁ Udāyiṁ nimantehi svātanāya bhattenā" ti.|| ||

"Evaṁ bhotī" ti kho so māṇavako Verahaccāni-gottāya brāhmaṇiyā paṭi-s-sutvā yen'āyasmā Udāyī ten'upasaṅkami.|| ||

Upasaṅkamitvā āyasmantaṁ Udāyiṁ etad avoca:|| ||

"Adhivāsesi kira bhavaṁ Udāyī amhākaṁ ācariyabhariyāya Verahaccāni-gottāya brāhmaṇiyā svātanāya bhattan" ti.|| ||

Adhivāsesi kho āyasmā Udāyī tuṇhī-bhāvena.|| ||

Atha kho āyasmā Udāyī tassā rattiyā accayena pubbaṇha-samayaṁ nivāsetvā patta-cīvaram ādāya yena Verahaccāni-gottāya brāhmaṇiyā nivesanaṁ ten'upasaṅkami.|| ||

Upasaṅkamitvā paññatte āsane nisīdi.|| ||

Atha kho Verahaccāni-gottā brāhmaṇī āyasmantaṁ Udāyiṁ paṇītena khādanīyena bhojanīyena||
sahatthā||
santappesi,||
sampavāresi.|| ||

Atha kho Verahaccāni-gottā brāhmaṇī āyasmantaṁ Udāyiṁ bhuttāviṁ onita-patta-pāṇiṁ pādukā oruhitvā nīce āsane nisīditvā sīsaṁ vivaritvā āyasmantaṁ Udāyiṁ etad avoca:|| ||

"Kismin nu kho bhante,||
sati Arahanto sukha-dukkhaṁ paññāpenti?|| ||

Kismiṁ asati Arahanto sukha-dukkhaṁ na paññā-pentī" ti?|| ||

"Cakkhusmiṁ kho bhagini sati Arahanto sukha-dukkhaṁ paññāpenti,||
cakkhusmiṁ asati Arahanto sukha-dukkhaṁ [124] na paññāpenti.|| ||

■

Sotasmiṁ kho bhagini sati Arahanto sukha-dukkhaṁ paññāpenti,||
sotasmiṁ asati Arahanto sukha-dukkhaṁ na paññāpenti.|| ||

■

Ghānasmiṁ kho bhagini sati arahato sukha-dukkhaṁ paññāpenti,||
ghānasmiṁ asati arahato sukha-dukkhaṁ na paññāpenti.|| ||

■

Jivhāsmiṁ kho bhagini sati arahato sukha-dukkhaṁ paññāpenti,||
jivhāsmiṁ asati arahato sukha-dukkhaṁ na paññāpenti.|| ||

■

Kāyasmiṁ kho bhagini sati Arahanto sukha-dukkhaṁ paññāpenti, kāyasmiṁ asati Arahanto sukha-dukkhaṁ na paññāpenti.|| ||

■

Manasmiṁ kho bhagini sati Arahanto sukha-dukkhaṁ paññāpenti,||
manasmiṁ asati Arahanto sukha-dukkhaṁ na paññā-pentī" ti.|| ||

Evaṁ vutte Verahaccāni-gottā brāhmaṇi āyasmantaṁ Udāyiṁ etad avoca:|| ||

"Abhikkantaṁ bhante!|| ||

Abhikkantaṁ bhante!|| ||

Seyyathā pi bhante nikkujjitaṁ vā ukkujjeyya,||
paṭi-c-channaṁ vā vivareyya,||
mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī ti.|| ||

Evam evaṁ ayyena Udāyinā aneka-pariyāyena dhammo pakāsito,||
es'āhaṁ ayya Udāyi taṁ Bhagavantaṁ saraṇaṁ gacchāmi||
Dhammañ ca||
bhikkhu-saṅghañ ca,||
upāsikaṁ maṁ ayyo Udāyi dhāretu ajja-t-agge pāṇupetaṁ saraṇaṁ gatanti" ti.|| ||

Gahapati Vagga Terasama.

Contact:
Copyright Statement