[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
56. Sacca Saṁyutta
3. Koṭigāma Vagga

#### Sutta 30

# Gavampati Suttaṁ

Adapted from the 2008 Pali Text Society Saṁyutta-Nikaya, edited by M. Leon Feer

[436]

[1][pts][bodh] Evam me sutaṁ:|| ||

Ekaṁ samayaṁ sambahulā therā bhikkhū Cetīsu viharanti||
Sahajātiyaṁ.|| ||

Tena kho pana samayena sambahulānaṁ therānaṁ bhikkhūnaṁ pacchā-bhattaṁ piṇḍa-pāta-paṭikkantānaṁ maṇḍala-māle sanni-sinnānaṁ sanni-patitānaṁ ayam antarā kathā udapādi:|| ||

"Yo nu kho āvuso dukkhaṁ passati||
dukkha-samudayam pi so passati||
dukkha-nirodham pi passati||
dukkha-nirodha-gāminiṁ paṭipadam pi passatī" ti.|| ||

Evaṁ vutte āyasmā Gavampati thero bhikkhū etad avoca:|| ||

"Sammukhā me taṁ āvuso Bhagavato sutaṁ,||
sammukhā paṭiggahitaṁ:|| ||

[437] 'Yo bhikkhave, dukkhaṁ passati||
dukkha-samudayam pi so passati||
dukkha-nirodham pi passati,||
dukkha-nirodha-gāminiṁ paṭipadam pi passati.|| ||

Yo dukkha-samudayaṁ passati,||
dukkham pi so passati||
dukkha-nirodham pi passati||
dukkha-nirodha-gāminī paṭipadam pi passati.|| ||

Yo dukkha-nirodhaṁ passati,||
dukkham pi so passati||
dukkha-samudayam pi passati||
dukkha-nirodha-gāminiṁ paṭipadam pi passati.|| ||

Yo dukkha-nirodha-gāminiṁ paṭipadaṁ passati,||
dukkham pi so passati||
dukkha-samudayam pi passati||
dukkha-nirodham pi passatī'" ti.|| ||

Koṭigāma Vagga

Contact:
Copyright Statement