[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Chakka Nipāta
V. Dhammika Vagga

#### Sutta 49

# Khema Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[358]

[1][pts][than] Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

Tena kho pana samayen'āyasmā ca Khemo āyasmā ca Sumano Sāvattiyaṁ viha- [359] ranti Andhavanasmiṁ.|| ||

Atha kho āyasmā ca Khemo āyasmā ca Sumano yena Bhagavā ten'upasaṅkamiṁsu.|| ||

Upasaṅkamitvā Bhagavantaṁ abhivādetvā eka-m-antaṁ nisīdiṁsu.|| ||

Eka-m-antaṁ nisinno kho āyasmā Khemo Bhagavantaṁ etad avoca:|| ||

"Yo so bhante bhikkhu arahaṁ khīṇ'āsavo vusitavā kata-karaṇīyo ohita-bhāro anuppatta-sadattho pari-k-khīṇa-bhava-saṁyojano samma-d-aññā vimutto,||
tassa na evaṁ hoti:|| ||

'Atthi me seyyo' ti vā||
'Atthi me sadiso' ti vā||
'Atthi me hīno' ti vā" ti.|| ||

Idam avocā yasmā Khemo samanuñño Satthā ahosi.|| ||

Atha kho āyasmā Khemo samanuñño me Satthāti uṭṭhāy āsanā Bhagavantaṁ abhivādetvā padakkhiṇaṁ katvā pakkāmi.|| ||

§

Atha kho āyasmā Sumano acira-pakkante āyasmante kheme Bhagavantaṁ etad avoca:|| ||

"Yo so bhante bhikkhu arahaṁ khīṇ'āsavo vusitavā kata-karaṇīyo ohita-bhāro anuppatta-sadattho pari-k-khīṇa-bhava-saṁyojano samma-d-aññā-vimutto,||
tassa na evaṁ hoti:|| ||

"'N'atthi me seyyo' ti vā,||
'N'atthi me sadiso' ti vā,||
'N'atthi me hīno' ti vā" ti.|| ||

Idam avocā yasmā Sumano samanuñño Satthā ahosi.|| ||

Atha kho āyasmā Sumano samanuñño me Satthāti uṭṭhāy āsanā Bhagavantaṁ abhivādetvā padakkhiṇaṁ katvā pakkāmi.|| ||

Atha kho Bhagavā acira-pakkante āyasmante ca kheme āyasmante ca sumane bhikkhū āmentasi:||
evaṁ kho bhikkhave kula-puttā aññaṁ vyākaronti,||
attho ca vutto,||
attā ca anupanīto.|| ||

Atha ca pana idh'ekacce mogha-purisā hasamānakā maññe aññaṁ vyākarontī ti.|| ||

Te pacchā vighātaṁ āpajjantī ti.|| ||

Na ussesu na omesu samatte nopanīyare||
Khīṇā sañjāti vusitaṁ Brahma-cariyaṁ caranti||
Saṇyojana-vippamuttā ti.|| ||

Contact:
Copyright Statement