[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
IX. Navaka Nipāta
II. Sīhanāda Vagga

#### Sutta 19

# Devatā Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[390]

[1][pts][upal] Evaṁ me sutaṁ.|| ||

Ekaṁ samayaṁ Bhagavā Sāvātthiyaṁ viharati Jetavane Anāthapiṇḍikassa ārāme,||
tatra kho Bhagavā bhikkhu āmantesi.|| ||

"Imañ ca Bhikkhave, rattiṁ sambahulā devatā abhikkantāya rattiyā abhikkanta-vaṇṇā kevala-kappaṁ Jetavanaṁ obhāsetvā yenāhaṁ ten'upasaṅkamiṁsu.|| ||

Upasaṅkamitvā maṁ abhivādetvā eka-m-antaṁ aṭṭhaṁsu.|| ||

Eka-m-antaṁ ṭhitā kho bhikkhave,||
tā devatā maṁ etad avocuṁ:|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ Bhante, paccu-ṭ-ṭhimha,||
no ca kho abhivādimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

[391] 2. Aparā pi maṁ bhikkhave,||
sambahulā devatā upasaṅkamitvā etad avocuṁ:|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
no ca kho āsanaṁ adamha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

3. Aparā pi maṁ bhikkhave,
sambahulā devatā upasaṅkamitvā etad avocuṁ:|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
āsanañ ca adamha||
no ca kho yathā-satti yathā-balaṁ saṁvibhajimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

4. Aparā pi maṁ bhikkhave,
sambahulā devatā upasaṅkamitvā etad avocuṁ:|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
āsanañ ca adamha||
[392] yathā-satti yathā-balaṁ saṁvibhajimha,||
no ca kho upanisīdmiha Dhamma-savaṇāya.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

5. Aparā pi maṁ bhikkhave,
sambahulā devatā upasaṅkamitvā etad avocuṁ|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
āsanañ ca adamha||
yathā-satti yathā-balaṁ saṁvibhajimha,||
upanisīdmha Dhamma-savaṇāya||
no ca kho ohita-sotā dhammaṁ suṇimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

6. Aparā pi maṁ bhikkhave,
sambahulā devatā upasaṅkamitvā etad avocuṁ|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
āsanañ ca adamha||
yathā-satti yathā-balaṁ saṁvibhajimha,||
upanisīdmha Dhamma-savaṇāya||
ohita-sotā dhammaṁ suṇimha,||
no ca kho sutvā dhammaṁ dhārayimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

7. Aparā pi maṁ bhikkhave,
sambahulā devatā upasaṅkamitvā etad avocuṁ|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha||
āsanañ ca adamha||
yathā-satti yathā-balaṁ saṁvibhajimha,||
upanisīdmha Dhamma-savaṇāya||
ohita-sotā dhammaṁ suṇimha,||
sutvā dhammaṁ dhārayimha||
no ca kho dhatānaṁ dhammānaṁ atthaṁ upapari-k-khimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

8. Aparā pi maṁ bhikkhave,
sambahulā devatā upasaṅkamitvā etad avocuṁ|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante paccu-ṭ-ṭhimha,||
abhivādimha,||
āsanañ ca adamha,||
yathā-satti yathā-balaṁ saṁvibhajimha,||
upanisīdmha Dhamma-savaṇāya||
ohita-sotā dhammaṁ suṇimha,||
sutvā dhammaṁ dhārayimha,||
dhatānaṁ dhammānaṁ atthaṁ upapari-k-khimha,||
no ca kho attham aññāya dhammam aññāya Dhammānudhammaṁ paṭipajjimha.|| ||

Tā mayaṁ bhante,||
aparipuṇṇa-kammantā vippaṭi-sāriniyo pacchānutāpiniyo hīnaṁ kāyaṁ upapannā' ti.|| ||

■

9. Aparā pi maṁ bhikkhave,||
sambihulā devatā upasaṅkamitvā etad avocuṁ:|| ||

'Upasaṅkamiṁsu no bhante,||
pubbe manussa-bhūtānaṁ pabba-jitā agārāni,||
tā mayaṁ bhante, paccu-ṭ-ṭhimha,||
abhivādimha,||
āsanaṁ adamha,||
yathā-satti yathā-balaṁ saṁvibhajimha,||
upanisīdimha Dhamma-savaṇāya,||
ohita-sotā ca dhammaṁ suṇimha,||
sutvā ca dhammaṁ dhārayimha,||
dhatānañ ca dhammānaṁ atthaṁ upapari-k-khimha,||
attham aññāya dhammam aññāya Dhammānudhammaṁ paṭipajjimha.|| ||

Tā mayaṁ bhante,||
paripuṇṇakammāntā avippaṭi-sāriniyo apacchānutāpiniyo paṇītaṁ kāyaṁ upapannā' ti.|| ||

Etāni bhikkhave,||
rukkha-mūlāni etani suññāgārāni jhāyatha bhikkhave,||
mā pamādattha,||
mā pacchā vippaṭi-sārino ahuvattha,||
seyyathā pi tā purimikā devatā" ti.|| ||

Contact:
Copyright Statement