[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Catukka Nipāta
XVIII: Sañcetaniya Vagga

#### Sutta 178

# Ceto-Vimutti Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[165]

[1][pts][than] Evaṁ me sutaṁ:|| ||

Ekaṁ samayaṁ Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. Cattāro'me bhikkhave puggalā santo saṁvijj'amānā lokasmiṁ.|| ||

Katame cattāro?|| ||

Idha, bhikkhave, bhikkhu aññataraṁ santaṁ ceto-vimuttiṁ upasampajja viharati.|| ||

So sakkāya-nirodhaṁ manasi karoti,||
tassa sakkāya-nirodhaṁ manasi karoto||
sakkāya-nirodhe cittaṁ na pakkhandati,||
na-p-pasīdati,||
na santiṭṭhati||
na vimuccati.|| ||

Tassa kho etaṁ bhikkhave bhikkhuno na sakkāya-nirodho pāṭikaṅkho.|| ||

Seyyathā pi, bhikkhave, puriso lasāgatena||
hatthena sākhaṁ gaṇheyya,||
tassa so hattho sajjeyyā pi bajjheyyā pi,||
evam eva kho bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So sakkāya-nirodhaṁ manasi karoti||
tassa sakkāya-nirodhaṁ manasi karoto||
sakkāya-nirodhe cittaṁ na pakkhandati||
na-p-pasīdati||
na santiṭṭhati||
na vimuccati.|| ||

Tassa kho etaṁ bhikkhave bhikkhuno na sakkāya-nirodho pāṭikaṅkho.|| ||

§

Idha pana bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So sakkāya-nirodhaṁ [166] manasi karoti,||
tassa sakkāya-nirodhaṁ manasi karoto||
sakkāya-nirodhe cittaṁ pakkhandati||
pasīdati||
santiṭṭhati||
vimuccati.|| ||

Tassa kho etaṁ bhikkhave bhikkhuno sakkāya-nirodho pāṭikaṅkho.|| ||

Seyyathā pi, bhikkhave, puriso suddhena hatthena sākhaṁ gaṇheyya,||
tassa so hattho n'eva sajjeyya na gaṇheyya na khajjeyya.|| ||

Evam eva kho bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So sakkāya-nirodhaṁ manasi karoti||
tassa sakkāya-nirodhaṁ manasi karoto sakkāya-nirodhe cittaṁ pakkhandati||
pasīdati||
santiṭṭhati||
vimuccati.|| ||

Tassa kho etaṁ bhikkhave bhikkhuno sakkāya-nirodho pāṭikaṅkho.|| ||

§

Idha pana bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So avijjāppabhedaṁ manasi karoti||
tassa avijjāppabhedaṁ manasi karoto||
avijjāppabhede cittaṁ na pakkhandati||
na ppasīdati||
na santiṭṭhati||
na vimuccati.|| ||

Tassa kho etaṁ bhikkhave bhikkhuno na avijjāppado pāṭikaṅkho.|| ||

Seyyathā pi, bhikkhave, jambāli aneka-vassagaṇikā,||
tassā puriso yāni c'eva āya-mukhāni tāni pidabheyya,||
yāni ca apāya-mukhāni tāni vivareyya,||
devo ca na sammādhāraṁ anuppaveccheyya,||
evaṁ hi tassā bhikkhave jambāliyā na pālippabhedo pāṭikaṅkho,||
evam eva kho bhikkhave bhikkhu aññataraṁ santaṁ ceto-vimttiṁ upasampajja viharati.|| ||

So avijjāppabhedaṁ manasi karoti,||
tassa avijjāppabhedaṁ manasi karoto||
avijjāppabhede cittaṁ na pakkhandati||
na-p-pasīdati||
na santiṭṭhati||
na vimuccati.|| ||

Tassa kho etaṁ bhikkhave bhikkhuno na avijjāppabhedo pāṭikaṅkho.|| ||

§

Idha pana bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So avijjāppabhedaṁ manasi karoti||
tassa avijjāppabhedaṁ manasi karoto||
avijjāppabhede cittaṁ pakkhandati||
pasīdati||
santiṭṭhati||
vimuccati.|| ||

Tassa kho etaṁ bhikkhave bhikkhuno avijjāppabhedo pāṭakaṅkho.|| ||

Seyyathā pi, bhikkhave, jambāli aneka-vassagaṇikā,||
tassā puriso yāni c'eva āya-mukhāni tāni vivareyya,||
yāni ca apāya-mukhāni tāni pidaheyya,||
devo ca sammādhāraṁ anuppaveccheyya||
evaṁ hi tassā bhikkhave jambāliyā pālippabhedo pāṭikaṅkho.|| ||

Evam eva kho bhikkhave bhikkhu aññataraṁ santaṁ ceto-vimuttiṁ upasampajja viharati.|| ||

So avijjāppabhedaṁ manasi karoti||
tassa [167] avijjāppabhedaṁ manasi karoto||
avijjāppabhede cittaṁ pakkhandati||
pasīdati||
santiṭṭhati||
vimuccati.|| ||

Tassa kho etaṁ bhikkhave bhikkhuno avijjāppabhedo pāṭikaṅkho.|| ||

Ime kho bhikkhave cattāro puggalā santo saṁvijj'amānā lokasmin ti.|| ||

Contact:
Copyright Statement