[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Sattaka Nipāta
Avyākata Vagga

#### Sutta 55

# Arakkheyya Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[82]

[1][pts][olds] EVAṀ ME SUTAṀ.|| ||

Ekaṁ samayaṁ Bhagavā Sāvatthiyaṁ viharati.|| ||

Cattār'imāni bhikkhave, Tathāgatassa arakkheyyāni,||
tīhi ca anupavajjo.|| ||

Katamāni cattāri Tathāgatassa arakkheyyāni?|| ||

2.1. Parisuddha-kāya-samā-cāro bhikkhave, Tathāgato.|| ||

N'atthi Tathāgatassa kāya-du-c-caritaṁ,||
yaṁ Tathāgato rakkheyya||
"Mā me idaṁ paro aññāsī" ti.|| ||

2.2. Parisuddha-vacī-samā-cāro bhikkhave, Tathāgato.|| ||

N'atthi Tathāgatassa vacī-du-c-caritaṁ,||
yaṁ Tathāgato rakkheyya||
"Mā me idaṁ paro aññāsī" ti.|| ||

2.3. Parisuddha-mano-samā-cāro bhikkhave, Tathāgato.|| ||

N'atthi Tathāgatassa mano-du-c-caritaṁ,||
yaṁ Tathāgato rakkheyya||
"Mā me idaṁ paro aññāsī" ti.|| ||

2.4. Parisuddhā-jivo bhikkhave, Tathāgato.|| ||

Natti Tathāgatassa micchājivo||
yaṁ Tathāgato rakkheyya||
"Mā me idaṁ paro aññāsī" ti.|| ||

Imāni cattāri Tathāgatassa arakkheyyānī.|| ||

Katamehi tīhi anupavajjo?|| ||

[83] 3.1. Svākkhāta-dhammo bhikkhave, Tathāgato.|| ||

Tatra vata maṁ samaṇo vā brāhmaṇo vā devo vā Māro vā Brahmā vā koci vā lokasmiṁ saha-dhammena paṭicodessati:|| ||

"Iti pi te na svākkhāta-dhammo" ti.|| ||

Nimittam etaṁ bhikkhave,||
na samanupassāmi.|| ||

Etam p'ahaṁ bhikkhave, nimittaṁ asamanupassanto khema-p-patto abhaya-p-patto vesārajja-p-patto viharāmi.|| ||

3.2. Supaññattā kho pana me bhikkhave,||
sāvakānaṁ Nibbāna-gāmiṇī paṭipadā,||
yathā paṭipannā mama sāvakā āsavānaṁ khayā||
anāsavaṁ ceto-vimuttiṁ||
paññā-vimuttiṁ||
diṭṭhe'va dhamme sayaṁ abhiññā sacchi-katvā upasampajja viharanti.|| ||

Tatra vata maṁ samaṇo vā brāhmaṇo vā devo vā Māro vā Brahmā vā koci vā lokasmiṁ saha-dhammana paṭicodessati:|| ||

"Iti pi te na supaññattā sāvakānaṁ Nibbāna-gāmiṇī paṭipadā,||
yathā paṭipannā Tathāgata sāvakā āsavānaṁ khayā||
anāsavaṁ ceto-vimuttiṁ||
paññā-vimuttiṁ||
diṭṭhe'va dhamme sayaṁ abhiññā sacchi-katvā upasampajja viharantī" ti.|| ||

Nimittam etaṁ bhikkhave,||
na samanupassāmi.|| ||

Etam p'ahaṁ bhikkhave, nimittaṁ asamanupassanto khema-p-patto abhaya-p-patto vesārajja-p-patto viharāmi.|| ||

3.3. Anekasatā kho pana me bhikkhave,||
sāvakaparisā āsavānaṁ khayā||
anāsavaṁ ceto-vimuttiṁ||
paññā-vimuttiṁ||
diṭṭhe'va dhamme sayaṁ abhiññā sacchi-katvā upasampajja viharantī.|| ||

Tatra vata maṁ samaṇo vā brāhmaṇo vā devo vā Māro vā Brahmā vā koci vā lokasmiṁ saha-dhammena paṭicodessati:|| ||

"Iti pi te na anekasatā sāvakaparisā āsavānaṁ khayā||
anāsavaṁ ceto-vimuttiṁ||
paññā-vimuttiṁ||
diṭṭhe'va dhamme sayaṁ abhiññā sacchi-katvā upasampajja viharantī" ti.|| ||

Nimittame taṁ bhikkhave,||
na samanupassāmi.|| ||

Etam p'ahaṁ bhikkhave, [84] nimittaṁ asamanupassanto khema-p-patto abhaya-p-patto vesārajja-p-patto viharāmi.|| ||

Imehi tīhi anupavajjo.|| ||

Imāni kho bhikkhave, cattāri Tathāgatassa arakkheyyāni.|| ||

Imehi tīhi anupavajjo ti.|| ||

Contact:
Copyright Statement