[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara-Nikāya
III. Tika Nipāta
III. Puggala Vagga

#### Sutta 26

# Sevitabba Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[124]

[1][pts][bodh][upal] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati,||
Jetavane Anāthapiṇḍikassa ārāme.|| ||

Tayo'me bhikkhave puggalā santo saṁvijj'amānā lokasmiṁ.|| ||

Katame tayo?|| ||

Atthi bhikkhave puggalo na sevitabbo na bhajitabbo na payirupāsitabbo.|| ||

Atthi bhikkhave puggalo sevitabbo bhajitabbo payirupāsitabbo.|| ||

Atthi bhikkhave [125] puggalo sakkatvā garukatvā sevitabbo bhajitabbo payirupāsitabbo.|| ||

Katamo ca bhikkhave puggalo na sevitabbo na bhajitabbo na payirupāsitabbo?|| ||

Idha bhikkhave ekacco puggalo hīno hoti sīlena samādhinā paññāya.|| ||

Eva-rūpo bhikkhave puggalo na sevitabbo na bhajitabbo na payirupāsitabbo aññatra anuddayā aññatra anukampā.|| ||

Katamo ca bhikkhave puggalo sevitabbo bhajitabbo payirupāsitabbo?|| ||

Idha bhikkhave ekacco puggalo sadiso hoti sīlena samādhinā paññāya.|| ||

Eva-rūpo bhikkhave puggalo sevitabbo bhajitabbo payirupāsitabbo.|| ||

Taṁ kissa hetu?|| ||

Sīlasāmaññagatānaṁ sataṁ sīla-kathā ca no bhavissati,||
sā ca no pavattanī bhavissati,||
sā ca no phāsu bhavissatī ti.|| ||

Samādhisāmaññagatānaṁ sataṁ samādhi-kathā ca no bhavissati,||
sā ca no pavattanī bhavissati,||
sā ca no phāsu bhavissatī ti.|| ||

Paññāsāmaññagatānaṁ sataṁ paññā-kathā ca no bhavissati,||
sā ca no pavattanī bhavissati,||
sā ca no phāsu bhavissatī ti.|| ||

Tasmā eva-rūpo puggalo sevitabbo bhajitabbo payirupāsitabbo.|| ||

Katamo ca bhikkhave puggalo sakkatvā garukatvā sevitabbo bhajitabbo payirupāsitabbo?|| ||

Idha bhikkhave ekacco pugalo adhiko hoti sīlena samādinā paññāya.|| ||

Eva-rūpo bhikkhave puggalo sakkatvā garukatvā sevitabbo bhajitabbo payirupāsitabbo.|| ||

Taṁ kissa hetu?|| ||

Iti aparipūraṁ vā sīla-k-khandhaṁ paripūressāmi,||
paripūraṁ vā sīla-k-khandhaṁ tattha tattha paññāya anuggahessāmi.|| ||

Aparipūraṁ vā samādhikhandhaṁ paripūressāmi,||
paripūraṁ vā samādhi-k-khandhaṁ tattha tattha paññāya anuggahessāmi.|| ||

Aparipūraṁ vā paññā-k-khandhaṁ paripūressāmi,||
paripūraṁ vā paññā-k-khandhaṁ tattha tattha paññāya anuggahessāmīti.|| ||

Tasmā eva-rūpo puggalo sakkatvā garukatvā sevitabbo bhajitabbo payirupāsitabbo.|| ||

Ime ko bhikkhave tayo puggalā santo saṁvijj'amānā lokasmin ti.|| ||

Nihīyati puriso nihīnasevī||
na ca hāyetha kadāci tulyasevī||
seṭṭham upanamam udeti khippaṁ||
tasmā attano uttariṁ bhajethā.|| ||

Contact:
Copyright Statement