[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Majjhima Nikāya
1. Mūla-Paṇṇāsa
3. Tatiya Vagga

#### Sutta 24

# Ratha-Vinīta Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[145]

[1][chlm][pts][than][upal] Evaṁ me sutaṁ:|| ||

Ekaṁ samayaṁ Bhagavā Rājagahe viharati veluvane Kalandakanivāpe.|| ||

2. Atha kho sambahulā jāti-bhūmakā bhikkhū jāti-bhūmiyaṁ vassaṁ vutthā yena Bhagavā ten'upasaṅkamiṁsu.|| ||

Upasaṅkamitvā Bhagavantaṁ abhivādetvā eka-m-antaṁ nisīdiṁsu.|| ||

Eka-m-antaṁ nisinne kho te bhikkhū Bhagavā etad avoca:|| ||

Ko nu kho bhikkhave jāti-bhūmiyaṁ jāti-bhūmakānaṁ bhikkhūnaṁ sabrahma-cārīnaṁ evaṁ sambhāvito:||
attanā ca appiccho appiccha-kathañ ca bhikkhūnaṁ kattā,||
attanā ca santuṭṭho santuṭṭhi-kathañ ca bhikkhūnaṁ kattā,||
attanā ca pavivitto paviveka-kathañ ca bhikkhūnaṁ kattā,||
attanā ca asaṁsaṭṭho asaṁsagga-kathañ ca bhikkhūnaṁ kattā,||
attanā ca āraddha-viriyo viriy'ārambhakathañ ca bhikkhūnaṁ kattā,||
attanā ca sīla-sampanno sīla-sampadākathañ ca bhikkhūnaṁ kattā,||
attanā ca samādhi-sampanno samādhi sampadākathañ ca bhikkhūnaṁ kattā,||
attanā ca paññā-sampanno paññā-sampadākathañ ca bhikkhūnaṁ kattā,||
attanā ca vimutti-sampanno vimutti sampadā kathañ ca bhikkhūnaṁ kattā,||
attanā ca vimutti ñāṇa dassana sampanno vimutti ñāṇa dassana sampadā kathañ ca bhikkhūnaṁ kattā,||
ovādako viññāpako sandassako samādapako [146] samuttejako samp'ahaṁsako sabrahma-cārīnan" ti?|| ||

Puṇṇo nāma bhante āyasmā Mantāṇi-putto jāti-bhūmiyaṁ jāti-bhūmakānaṁ bhikkhūnaṁ sabrahma-cārīnaṁ evaṁ sambhāvito:||
attanā ca appiccho appiccha-kathañ ca bhikkhūnaṁ kattā,||
attanā ca santuṭṭho santuṭṭhi-kathañ ca bhikkhūnaṁ kattā,||
attanā ca pavivitto paviveka-kathañ ca bhikkhūnaṁ kattā,||
attanā ca asaṁsaṭṭho asaṁsagga-kathañ ca bhikkhūnaṁ kattā,||
attanā ca āraddha-viriyo viriy'ārambhakathañ ca bhikkhūnaṁ kattā,||
attanā ca sīla-sampanno sīla-sampadākathañ ca bhikkhūnaṁ kattā,||
attanā ca samādhi-sampanno samādhi sampadā kathañ ca bhikkhūnaṁ kattā,||
attanā ca paññā-sampanno paññā sampadā kathañ ca bhikkhūnaṁ kattā,||
attanā ca vimutti sampanno vimutti sampadā kathañ ca bhikkhūnaṁ kattā,||
attanā ca vimutti ñāṇa dassana sampanno vimutti ñāṇa dassana sampadā kathañ ca bhikkhūnaṁ kattā,||
ovādako viññāpako sandassako samādapako samuttejako samp'ahaṁsako sabrahma-cārīnan" ti.|| ||

3. Tena kho pana samayen'āyasmā Sāriputto Bhagavato avidūre nisinno hoti.|| ||

Atha kho āyasmato Sāriputtassa etad ahosi: lābhā āyasmato puṇṇassa Mantāṇi-puttassa,||
yassa viññū sabrahma-cārī Satthu sammukhā anumāssa anumāssa vaṇṇaṁ bhāsanti,||
tañ ca Satthā abbhanumodati,||
app'eva nāma mayaṁ kadāci karahaci āyasmatā puṇṇena Mantāṇi-puttena saddhiṁ samāgaccheyyāma,||
app'eva nāma siyā koci deva kathā-sallāpo" ti.|| ||

4. Atha kho Bhagavā Rājagahe yathābhirantaṁ viharitvā yena Sāvatthī tena cārikaṁ pakkāmi.|| ||

Anupubbena cārikaṁ caramāno yena Sāvatthī tad avasari.|| ||

Tatra sudaṁ Bhagavā Sāvatthīyaṁ viharati Jetavane Anāthapiṇḍikassa ārāme.|| ||

5. Assosi kho āyasmā puṇṇo Mantāṇi-putto Bhagavā kira Sāvatthīṁ anuppatto Sāvatthīyaṁ viharati Jetavane Anāthapiṇḍikassa ārāme" ti.|| ||

Atha kho āyasmā puṇṇo Mantāṇi-putto sen'āsanaṁ saṁsāmetvā patta-cīvaraṁ ādāya yena Sāvatthī tena cārikaṁ pakkāmi.|| ||

Anupubbena cārikaṁ caramāno yena Sāvatthī Jetavanaṁ Anāthapiṇḍikassa ārāmo yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinnaṁ kho āyasmantaṁ puṇṇaṁ Mantāṇi-puttaṁ Bhagavā dhammiyā kathāya sandassesi samādapesi samuttejesi samp'ahaṁsesi.|| ||

Atha kho āyasmā puṇṇo mantāṇi putto Bhagavatā dhammiyā kathāya sanda-s-sito samāda-pito samutte-jito samp'ahaṁsito Bhagavato bhāsitaṁ abhinan'ditvā anumo-ditvā uṭṭhāy āsanā Bhagavantaṁ abhivādetvā padakkhiṇaṁ katvā yena andhavanaṁ tena pakkāmi divā-vihārāya.|| ||

6. Atha kho aññataro bhikkhu yen'āyasmā Sāriputto ten'upasaṅkami.|| ||

Upasaṅkamitvā āyasmantaṁ Sāriputtaṁ etad avoca:|| ||

Yassa kho tvaṁ āvuso Sāriputta puṇṇassa nāma bhikkhuno Mantāṇi-puttassa abhinhaṁ kittayamāno hosi,||
so [147] Bhagavatā dhammiyā kathāya sanda-s-sito samāda-pito samutte-jito samp'ahaṁsito Bhagavato bhāsitaṁ abhinan'ditvā anumo-ditvā uṭṭhāy āsanā Bhagavanta abhivādetvā padakkhiṇaṁ katvā yena andhavanaṁ tena pakkanto divā-vihārāyā" ti.|| ||

7. Atha kho āyasmā Sāriputto taramānarūpo nisīdanaṁ ādāya āyasmantaṁ puṇṇaṁ Mantāṇi-puttaṁ piṭṭhito piṭṭhito anubandhi sīsānu lokī.|| ||

Atha kho āyasmā puṇṇo Mantāṇi-putto andhavanaṁ ajjhoga-hetvā aññatarasmiṁ rukkha-mūle divā-vihāraṁ nisīdi.|| ||

Āyasmā pi kho Sāriputto andhavanaṁ ajjhoga-hetvā aññatarasmiṁ rukkha-mūle divā-vihāraṁ nisīdi.|| ||

8. Atha kho āyasmā Sāriputto sāyaṇha-samayaṁ paṭisallānā vuṭṭhito yen'āyasmā puṇṇo Mantāṇi-putto ten'upasaṅkami.|| ||

Upasaṅkamitvā āyasmatā puṇṇena Mantāṇi-puttena saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

Eka-m-antaṁ nisinno kho āyasmā Sāriputto āyasmantaṁ puṇṇaṁ Mantāṇi-puttaṁ etad avoca:|| ||

9. "Bhagavati no āvuso Brahma-cariyaṁ vussatī" ti?|| ||

"Evam āvuso" ti.|| ||

"Kin nu kho āvuso sīla-visuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

"Kim pan'āvuso cittavisuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

"Kin nu kho āvuso diṭṭhivisuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

"Kim pan'āvuso kaṅkhāvitaraṇa visuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

"Kin nu kho āvuso Maggāmagga ñāṇa dassana visuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

Kampan'āvuso paṭipadā ñāṇa dassana visuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

"Kin nu kho āvuso ñāṇa dassana visuddhatthaṁ Bhagavati Brahma-cariyaṁ vussatī" ti?|| ||

"No h'idaṁ āvuso."|| ||

10. "Kin nu kho āvuso sīla-visuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso cittavisuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kin nu kho āvuso diṭṭhivisuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso kaṅkhā vitaraṇa visuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno no h'idaṁ āvuso' ti vadesi.|| ||

"Kin nu kho āvuso Maggāmagga ñāṇa dassana visuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kin nu kho āvuso paṭipadā ñāṇa dassana visuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kin nu kho āvuso ñāṇa dassana visuddhatthaṁ Bhagavati Brahma-cariyaṁ vussatī" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kimatthaṁ-carah'āvuso Bhagavati [148] Brahma-cariyaṁ vussatī" ti?|| ||

Anupādā pari-Nibbānatthaṁ kho āvuso Bhagavati Brahma-cariyaṁ vussatī' ti.|| ||

11. "Kin nu kho āvuso sīla-visuddhi anupādā pari-Nibbānan ti?|| ||

"No h'idaṁ āvuso."|| ||

"Kim pan'āvuso cittavisuddhi anupādā pari-Nibbānan ti?|| ||

"No h'idaṁ āvuso."|| ||

"Kin nu kho āvuso diṭṭhivisuddhi anupādā pari-Nibbānan ti?|| ||

"No h'idaṁ āvuso."|| ||

"Kim pan'āvuso kaṅkhā vitaraṇavisuddhi anupādā pari-Nibbānan ti?|| ||

"No h'idaṁ āvuso."|| ||

"Kin nu kho āvuso Maggāmagga ñāṇa dassana visuddhi anupādā pari-Nibbānan ti?|| ||

"No h'idaṁ āvuso."|| ||

"Kim pan'āvuso paṭipadāñāṇa-dassanavisuddhi anupādā pari-Nibbānan ti?|| ||

"No h'idaṁ āvuso."|| ||

"Kin nu kho āvuso ñāṇa dassana visuddhi anupādā pari-Nibbānan ti?|| ||

"No h'idaṁ āvuso."|| ||

Aññatra imehi dhammehi anupādā pari-Nibbānan ti?|| ||

"No h'idaṁ āvuso."|| ||

12. Kin nu ko āvuso sīla-visuddhi anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso cittavisuddhi,||
anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kin nu kho āvuso diṭṭhivisuddhi,||
anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kin nu kho āvuso kaṅkhā vitaraṇa visuddhi anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso Maggāmagga ñāṇa dassana visuddhi anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso paṭipadā ñāṇa dassana visuddhi,||
anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti iti vadesi.|| ||

"Kin nu kho āvuso ñāṇa dassana visuddhi anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

"Kim pan'āvuso aññatra imehi dhammehi anupādā pari-Nibbānan" ti.|| ||

Iti puṭṭho samāno 'no h'idaṁ āvuso' ti vadesi.|| ||

Yathā kathaṁ pan'āvuso imassa bhāsitassa attho daṭṭhabbo ti?|| ||

13. Sīla-visuddhiñ ce āvuso Bhagavā anupādā pari-Nibbānaṁ paññāpessa,||
saupādānaṁ yeva samānaṁ anupādā pari-Nibbānaṁ paññāpessa.|| ||

Citta-visuddhiñ ce āvuso Bhagavā anupādā pari-Nibbānaṁ paññāpessa,||
saupādānaṁ yeva samānaṁ anupādā pari-Nibbānaṁ paññāpessa.|| ||

Diṭṭhi-visuddhiñ ce āvuso Bhagavā anupādā pari-Nibbānaṁ paññāpessa,||
saupādānaṁ yeva samānaṁ anupādā pari-Nibbānaṁ paññāpessa.|| ||

Kaṅkhā vitaraṇa visuddhiñ ce āvuso Bhagavā anupādā pari-Nibbānaṁ paññāpessa.|| ||

Sa-upādānaṁ yeva samānaṁ anupādā pari-Nibbānaṁ paññāpessa.|| ||

Maggāmagga ñāṇa dassana visuddhiñ ce āvuso Bhagavā anupādā pari-Nibbānaṁ paññāpessa,||
saupādānaṁ yeva samānaṁ anupādā pari-Nibbānaṁ paññāpessa.|| ||

Paṭipadā ñāṇa dassana visuddhiñ ce āvuso Bhagavā anupādā pari-Nibbānaṁ paññāpessa.|| ||

Sa-upādānaṁ yeva samānaṁ anupādā pari-Nibbānaṁ paññāpessa.|| ||

Āṇadassana visuddhiñ ce āvuso Bhagavā anupādā pari-Nibbānaṁ paññāpessa,||
saupādānaṁ yeva samānaṁ anupādā pari-Nibbānaṁ paññāpessa.|| ||

Aññatra ce āvuso imehi dhammehi anupādā pari-Nibbānaṁ abhavissa,||
puthujjano parinibbāyeyya.|| ||

Puthujjano hi āvuso aññatra imehi dhammehi.|| ||

14. Tena h'āvuso upamaṁ te karissāmi
upamāya p'idh'ekacce viññū purisā bhāsitassa atthaṁ ājānanti.|| ||

Seyyathā pi āvuso rañño Pasenadissa Kosalassa Sāvatthīyaṁ [149] paṭivasantassa sākate kiñci'd'eva accāyikaṁ karaṇīyaṁ uppajjeyya,||
tassa antarā ca Sāvatthīṁ antarā ca sāketaṁ satta rathavinītāni upaṭṭhapeyuṁ.|| ||

Atha kho āvuso rājā Pasenadi Kosalo Sāvatthīyā ni-k-khamitvā antepuradvārā paṭhamaṁ rathavinītaṁ abhirūheyya paṭhamena rathavinītena dutiyaṁ rathavinītaṁ pāpuṇeyya,||
paṭhamaṁ rathavinītaṁ vissajjeyya,||
dutiyaṁ rathavinītaṁ abhirūheyya.|| ||

Dutiyena rathavinītena tatiyaṁ rathavinītaṁ pāpuṇeyya,||
dutiyaṁ rathavinītaṁ vissajjeyya,||
tatiyaṁ rathavinītaṁ abhirūheyya.|| ||

Tatiyena rathavinītena catutthaṁ rathavinītaṁ pāpuṇeyya,||
tatiyaṁ rathavinītaṁ vissajjeyya.|| ||

Catutthaṁ rathavinītaṁ abhirūheyya.|| ||

Catutthena rathavinītena pañcamaṁ rathavinītaṁ pāpuṇeyya,||
catutthaṁ rathavinītaṁ vissajjeyya,||
pañcamaṁ rathavinītaṁ abhirūheyya.|| ||

Pañcamena rathavinītena chaṭṭhaṁ rathavinītaṁ pāpuṇeyya,||
pañcamaṁ rathavinītaṁ vissajjeyya,||
chaṭṭhaṁ rathavinītaṁ abhirūheyya.|| ||

Chaṭṭhena rathavinītena sattamaṁ rathavinītaṁ pāpuṇeyya,||
chaṭṭhaṁ rathavinītaṁ vissajjeyya,||
sattamaṁ rathavinītaṁ abhirūheyya.|| ||

Sattamena rathavinītena sāketaṁ anupāpuṇeyya antepuradvāraṁ.|| ||

Tam enaṁ antepuradvāragataṁ samānaṁ mittāmaccāñātisā-lohitā evaṁ puccheyyuṁ:|| ||

"Iminā tvaṁ mahārāja rathavinītena Sāvatthīyā sāketaṁ anuppatto antepuradvāran" ti?|| ||

Kathaṁ vyākaramāno nu kho āvuso rājā Pasenadi Kosalo sammā vyākaramāno vyākareyyā" ti?|| ||

Evaṁ vyākaramāno kho āvuso rājā Pasenadi Kosalo sammā vyākaramāno vyākareyya:|| ||

Idha me Sāvatthīyaṁ paṭivasantassa sākete kiñci deva accāyikaṁ karaṇīyaṁ uppajji.|| ||

Tassa me antarā ca Sāvatthīṁ antarā ca sāketaṁ sattarathavinītāni upaṭṭhapesuṁ.|| ||

Atha khv'āhaṁ Sāvatthīyā ni-k-khamitvā antepuradvārā paṭhamaṁ rathavinītaṁ abhirūhiṁ.|| ||

Paṭhamena rathavinītena dutiyaṁ rathavinītaṁ pāpuṇiṁ.|| ||

Paṭhamaṁ rathavinītaṁ nissajiṁ.|| ||

Dutiyaṁ rathavinītaṁ abhirūhiṁ.|| ||

Dutiyena rathavinītena tatiyaṁ rathavinītaṁ pāpuṇiṁ.|| ||

Dutiyaṁ rathavinītaṁ nissajiṁ.|| ||

Tatiyaṁ rathavinītaṁ abhirūhiṁ.|| ||

Tatiyena rathavinītena catutthaṁ rathavinītaṁ pāpuṇiṁ.|| ||

Tatiyaṁ rathavinītaṁ nissajiṁ.|| ||

Catutthaṁ rathavinītaṁ abhirūhiṁ.|| ||

Catutthena rathavinītena pañcamaṁ rathavinītaṁ pāpuṇiṁ.|| ||

Catutthaṁ rathavinītaṁ nissajiṁ.|| ||

Pañcamaṁ rathavinītaṁ abhirūhiṁ.|| ||

Pañcamena rathavinītena chaṭṭhaṁ rathavinītaṁ pāpuṇiṁ.|| ||

Pañcamaṁ rathavinītaṁ nissajiṁ.|| ||

Chaṭṭhaṁ rathavinītaṁ abhirūhiṁ.|| ||

Chaṭṭhena rathavinītena sattamaṁ rathavinītaṁ pāpuṇiṁ chaṭṭhaṁ rathavinītaṁ nissajiṁ.|| ||

Sattamaṁ rathavinītaṁ abhirūhiṁ.|| ||

Sattamena hi rathavinītena sāketaṁ anuppatto antepuradvāranti.|| ||

Evaṁ vyākaramāno kho āvuso rājā Pasenadi Kosalo sammā vyākaramāno vyākareyyāti.|| ||

15. Evam eva kho āvuso sīla-visuddhi yāva-d-eva citta-visuddhatthā.|| ||

Citta-visuddhi yāva-d-eva diṭṭhi-visuddhatthā.|| ||

Diṭṭhi-visuddhi yāva-d-eva kaṅkhāvitaraṇa-visuddhatthā.|| ||

Kaṅkhāvitaraṇa- [150] visuddhi yāva-d-eva Maggāmagga ñāṇa dassana visuddhatthā.|| ||

Maggāmagga ñāṇa-dassana visuddhi yāva-d-eva paṭipadā ñāṇa dassana visuddhatthā.|| ||

Paṭipadā ñāṇa-dassana visuddhi yāva-d-eva ñāṇa dassana visudatthā.|| ||

Ñāṇa-dassana-visuddhi yāva-d-eva anupādā pari-Nibbānatthā.|| ||

Anupādā pari-Nibbānatthaṁ kho āvuso Bhagavati Brahma-cariyaṁ vussatī ti.|| ||

16. Evaṁ vutte āyasmā Sāriputto āyasmantaṁ puṇṇaṁ Mantāṇi-puttaṁ etad avoca:|| ||

"Ko nāmo āyasmā?|| ||

Kathañ ca pana āyasmantaṁ sabrahma-cārī jānanti" tī?|| ||

Puṇṇo'ti kho me āvuso nāmaṁ.|| ||

Mantāṇiputto'ti ca pana maṁ sabrahma-cārī jānantīti.||
Acchariyaṁ āvuso,||
abbhutaṁ āvuso.|| ||

Yathā taṁ sutavatā sāvakena samma-d-eva Satth-usāsanaṁ ājānantena,||
evam evaṁ āyasmatā puṇṇena Mantāṇi-puttena gambhīrā gambhīrā pañhā anumāssa anumāssa vyākatā.|| ||

Lābhā sabrahma-cārīnaṁ,||
su-laddha lābhā sabrahma-cārīnaṁ,||
ye āyasmantaṁ puṇṇaṁ Mantāṇi-puttaṁ labhanti dassanāya.|| ||

Labhanti payirupāsanāya.|| ||

Celaṇḍukena ce pi sabrahma-cārī āyasmantaṁ puṇṇaṁ Mantāṇi-puttaṁ muddhanā pariharantā labheyyuṁ dassanāya,||
labheyyuṁ payirupāsanāya,||
tesam pi lābhā.|| ||

Tesampi su-laddhaṁ,||
amhākampi lābhā,||
amhākampi su-laddhaṁ,||
ye mayaṁ āyasmantaṁ puṇṇaṁ Mantāṇi-puttaṁ labhāma dassanāya,||
labhāma payirupāsanāyā " ti.|| ||

17. Evaṁ vutte āyasmā puṇṇo Mantāṇi-putto āyasmantaṁ Sāriputtaṁ etad avoca: ko nāmo āyasmā?|| ||

Kathañ ca pana āyasmantaṁ sabrahma-cārī jānantīti?||
Upatisso'ti kho me āvuso nāmaṁ.|| ||

'Sāriputto' ti ca pana maṁ sabrahma-cārī jānantī ti.|| ||

Satthukappena vata kira bho sāvakena saddhiṁ mantayamānā na jānimha āyasmā Sāriputto' ti.|| ||

Sace hi mayaṁ jāneyyāma āyasmā Sāriputto'ti ettakampi no nappaṭibhāseyya.|| ||

Acchariyaṁ āvuso,||
abbhutaṁ āvuso,||
yathā taṁ sutavatā sāvakena samma-d-eva Satth-usāsanaṁ ājānantena,||
evam evaṁ āyasmatā Sāriputtena gambhīrā gambhīrā pañhā anumāssa anumāssa pucchitā.|| ||

Lābhā sabrahma-cārīnaṁ,||
su-laddhalābhā sabrahma-cārīnaṁ,||
ye āyasmantaṁ Sāriputtaṁ labhanti dassanāya.|| ||

Labhanti payirupāsanāya.|| ||

Celaṇḍukena ce pi sabrahma-cārī āyasmantaṁ Sāriputtaṁ muddhanā pariharantā labheyyuṁ dassanāya,||
labheyyuṁ payirupāsanāya,||
[151] tesam pi lābhā,||
tesam pi su-laddhaṁ.|| ||

Amhākam pi lābhā,||
amhākampi su-laddhaṁ,||
ye mayaṁ āyasmantaṁ Sāriputtaṁ labhāma dassanāya.|| ||

Labhāma payirupāsanāyā" ti.|| ||

Iti ha te ubho mahā-nāgā añña-maññassa su-bhāsitaṁ samanumodiṁsuti.

Ratha-Vinīta Suttaṁ

Contact:
Copyright Statement