[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
35. Saḷāyatana Saṁyutta
§ IV: Paññāsaka Catuttha
1. Nandi-k-Khaya Vagga

#### Sutta 165

# Sakkāya-Diṭṭhi Pahāna Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[147]

[1][pts] Evaṁ me sutaṁ:|| ||

Ekaṁ samayaṁ Bhagavā Rājagahe viharati Jīvakambavane.|| ||

Atha kho aññataro bhikkhu yena Bhagavā ten'upasaṅkami.|| ||

Upasaṅkamitvā eka-m-antaṁ nisīdi.|| ||

Eka-m-antaṁ nisinno kho so bhikkhū Bhagavantaṁ etad avoca:|| ||

"Kathannu kho bhante jānato kathaṁ passato sakkāya-diṭṭhi pahīyatī" ti?|| ||

§

"Cakkhuṁ kho bhikkhū anattā jānato passato sakkāya-diṭṭhi pahīyati.|| ||

Rūpe anattā jānato passato sakkāya-diṭṭhi pahīyati.|| ||

Cakkhu-viññāṇaṁ anattā jānato passato sakkāya-diṭṭhi pahīyati.|| ||

Cakkhu-samphassaṁ anattā jānato passato sakkāya-diṭṭhi pahīyati.|| ||

Yam pidaṁ cakkhu-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Sotaṁ anattā jānato passato sakkāya-diṭṭhi pahīyati.|| ||

Sadde anattā jānato passato sakkāya-diṭṭhi pahīyati.|| ||

Sota-viññāṇaṁ anattā jānato passato sakkāya-diṭṭhi pahīyati.|| ||

Sota-samphassaṁ anattā jānato passato sakkāya-diṭṭhi pahīyati.|| ||

Yam pidaṁ sota-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Ghānaṁ anattā jānato passato sakkāya-diṭṭhi pahīyati.|| ||

Gandhe anattā jānato passato sakkāya-diṭṭhi pahīyati.|| ||

Ghāna-viññāṇaṁ anattā jānato passato sakkāya-diṭṭhi pahīyati.|| ||

Ghāna-samphassaṁ anattā jānato passato sakkāya-diṭṭhi pahīyati.|| ||

Yam pidaṁ ghāna-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Jivhaṁ anattā jānato passato sakkāya-diṭṭhi pahīyati.|| ||

Rase anattā jānato passato sakkāya-diṭṭhi pahīyati.|| ||

Jivhā-viññāṇaṁ anattā jānato passato sakkāya-diṭṭhi pahīyati.|| ||

Jivhā-samphassaṁ anattā jānato passato sakkāya-diṭṭhi pahīyati.|| ||

Yam pidaṁ jivhā-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Kāyaṁ anattā jānato passato sakkāya-diṭṭhi pahīyati.|| ||

Phoṭṭhabbe anattā jānato passato sakkāya-diṭṭhi pahīyati.|| ||

Kāya-viññāṇaṁ anattā jānato passato sakkāya-diṭṭhi pahīyati.|| ||

Kāya-samphassaṁ anattā jānato passato sakkāya-diṭṭhi pahīyati.|| ||

Yam kāya-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Manaṁ anattā jānato passato sakkāya-diṭṭhi pahīyati.|| ||

Dhamme anattā jānato passato sakkāya-diṭṭhi pahīyati.|| ||

Mano-viññāṇaṁ anattā jānato passato sakkāya-diṭṭhi pahīyati.|| ||

Mano-samphassaṁ anattā jānato passato sakkāya-diṭṭhi pahīyati.|| ||

Yam pidaṁ mano-samphassa-paccayā uppajjati vedayitaṁ||
sukhaṁ vā dukkhaṁ vā adukkha-m-asukhaṁ vā||
tam pi anattā jānato passato sakkāya-diṭṭhi pahīyati.|| ||

■

Evaṁ kho bhikkhu jānato evaṁ passato sakkāya-diṭṭhi pahīyatī" ti.|| ||

Contact:
Copyright Statement