[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
X: Upāsaka-Vagga

#### Sutta 96

# Kokanada Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[196]

[1][pts][than] Evaṁ me sutaṁ:|| ||

Ekaṁ samayaṁ āyasmā Ānando Rājagahe viharati Tapodārāme.|| ||

Atha kho āyasmā Ānando rattiyā paccūsa-samayaṁ paccu-ṭṭhāya yena Tapodā ten'upasaṅkami gattāni parisiñcītuṁ.|| ||

Tapodāya gattāni parisiñcitvā pacc'uttaritvā eka-cīvaro aṭṭhāsi gattāni pubbāpaya-māno.|| ||

■

Kokanudo pi kho paribbājako rattiyā paccūsa-samayaṁ paccu-ṭṭhāya yena Tapodā ten'upasaṅkami gattāni parisiñcītuṁ.|| ||

Addasā kho Kokanudo paribbājako āyasmantaṁ Ānandaṁ dūrato'va āga-c-chantaṁ,||
disvāna āyasmantaṁ Ānandaṁ etad avoca:|| ||

"Kvattha āvuso" ti?|| ||

"Amh'āvuso, bhikkhū" ti.|| ||

"Katamesaṁ āvuso bhikkhunan" ti?|| ||

"Samaṇānaṁ āvuso Sakya-puttiyānan" ti.|| ||

"Puccheyyāma mayaṁ āyasmantaṁ kiñci'd'eva desaṁ,
sace āyasmā okāsaṁ karoti pañhassa veyyākaraṇāyā" ti.|| ||

"Pucch'āvuso,||
sutvā vedissāmā" ti.|| ||

§

2. "Kin nu kho bho||
sassato loko,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
sassato loko||
idam eva saccaṁ, mogham aññan" ti.|| ||

■

"Kim pana bho||
asassato loko,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
asassato loko||
idam eva saccaṁ, mogham aññan" ti.|| ||

■

"Kin nu kho bho,||
antavā loko,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
antavā loko||
idam eva saccaṁ, mogham aññan" ti.|| ||

■

"Kim pana bho||
anantavā loko,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
anantavā loko||
idam eva saccaṁ, mogham aññan" ti.|| ||

■

"Kim pana bho||
taṁ jīvaṁ taṁ sarīraṁ,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
taṁ jīvaṁ taṁ sarīraṁ,||
idam eva saccaṁ, mogham aññan" ti.|| ||

■

"Kim pana bho||
aññaṁ jīvaṁ aññaṁ sarīraṁ,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
aññaṁ jīvaṁ aññaṁ sarīraṁ,||
idam eva saccaṁ, mogham aññan" ti.|| ||

■

"Kim pana bho||
hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
hoti Tathāgato param maraṇā,||
idam eva saccaṁ, mogham aññan" ti.|| ||

■

"Kim pana bho||
na hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
na hoti Tathāgato param maraṇā,||
idam eva saccaṁ, mogham aññan" ti.|| ||

■

"Kim pana bho||
hoti ca na ca [197] hoti ca Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
hoti ca na ca hoti ca Tathāgato param maraṇā,||
idam eva saccaṁ, mogham aññan" ti.|| ||

■

"Kim pana bho||
n'eva hoti na na hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan" ti?|| ||

"Na kho ahaṁ āvuso||
evaṁ diṭṭhi:||
n'eva hoti na na hoti Tathāgato param maraṇā,||
idam eva saccaṁ, mogham aññan" ti.|| ||

■

"Tena hi bhavaṁ na jānāti na passatī" ti?|| ||

"Na kho ahaṁ āvuso na jānāmi,||
na passāmi,||
jānām'ahaṁ āvuso||
passāmī" ti.|| ||

§

3. "Kin nu kho bho||
'sassato loko,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
sassato loko,||
idam eva saccaṁ, mogham aññan' ti vadesi.|| ||

■

Kin nu kho bho||
'asassato loko,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
asassato loko||
idam eva saccaṁ, mogham aññan' ti vadesi.|| ||

■

Kin nu kho bho||
'antavā loko,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
antavā loko,||
idam eva saccaṁ, mogham aññan' ti vadesi.|| ||

■

Kin nu kho bho||
'anantavā loko,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
anantavā loko,||
idam eva saccaṁ, mogham aññan' ti vadesi.|| ||

■

'Kin nu kho bho||
'taṁ jīvaṁ taṁ sarīraṁ,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
taṁ jīvaṁ taṁ sarīraṁ,||
idam eva saccaṁ, mogham aññan' ti vadesi.|| ||

■

Kin nu kho bho||
'aññaṁ jīvaṁ aññaṁ sarīraṁ,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
aññaṁ jīvaṁ aññaṁ sarīraṁ,||
idam eva saccaṁ, mogham aññan' ti vadesi.|| ||

■

Kin nu kho bho||
'hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
hoti Tathāgato param maraṇā,||
idam eva saccaṁ, mogham aññan' ti vadesi.|| ||

■

Kin nu kho bho||
'na hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
na hoti Tathāgato param maraṇā,||
idam eva saccaṁ, mogham aññan' ti vadesi.|| ||

■

Kin nu kho bho||
'hoti ca na hoti ca Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
hoti ca na hoti ca Tathāgato param maraṇā,||
idam eva saccaṁ, mogham aññan' ti vadesi.|| ||

■

Kin nu kho bho||
'n'eva hoti,||
na na hoti Tathāgato param maraṇā,||
idam eva saccaṁ, mogham aññan ti||
evaṁ diṭṭhi bhavan' ti||
iti puṭṭho samāno||
'na kho ahaṁ āvuso evaṁ diṭṭhi:||
n'eva hoti,||
na na hoti Tathāgato param maraṇā,||
idam eva saccaṁ, mogham aññan' ti vadesi.|| ||

'Tena hi bhavaṁ na jānāti na passatī' ti||
iti puṭṭho samāno||
'na kho ahaṁ āvuso na jānāmi na passāmi,||
jānām'ahaṁ āvuso passāmī'" ti vadesi.|| ||

Yathā kathampan'āvuso imassa bhāsitassa attho daṭṭhabbo" ti?|| ||

■

"'Sassato loko,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Asassato loko,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Antavā loko,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Anantavā loko,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Taṁ jīvaṁ taṁ sarīraṁ,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Aññaṁ jīvaṁ aññaṁ sarīraṁ,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Hoti Tathāgato param maraṇā,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Na hoti Tathāgato param maraṇā,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'Taṁ hoti ca na hoti ca Tathāgato param maraṇā,||
idam eva saccaṁ, mogham aññan' ti||
kho āvuso diṭṭhi-gatam etaṁ.|| ||

■

'N'eva hoti na na hoti Tathāgato param maraṇā,||
idam eva saccaṁ, [198] mogham aññan' ti||
kho āvuso diṭṭhi-gatam etaṁ.|| ||

§

Yāvat'āvuso diṭṭhi-gatā||
yāvatā diṭṭhi-ṭ-ṭhānaṁ||
diṭṭhādhiṭṭhānaṁ||
diṭṭhi pariyuṭṭhānaṁ||
diṭṭhi-samuṭṭhānaṁ||
diṭṭhi-samugghāto,||
tam ahaṁ jānāmi,||
tam ahaṁ passāmi||
tam ahaṁ jānanto||
tam ahaṁ passanto||
kyāhaṁ vakkhāmī||
'na jānāmi,||
na passāmī' ti?|| ||

Jānām'ahaṁ āvuso||
passāmī" ti.|| ||

§

"Ko nāmo āyasmā?|| ||

Kathañ ca pan'āyasmantaṁ sabrahma-cārī jānantī" ti?|| ||

"'Ānando' ti kho me āvuso nāmaṁ,||
'Ānando' ti ca pana maṁ sabrahma-cārī jānantī" ti.|| ||

"Mahācariyena vata kira bhotā saddhiṁ mantayamānā na jānimha:|| ||

'Āyasmā Ānando' ti.|| ||

Sace hi mayaṁ sañjāneyyāma:||
'Āyasmā Ānando' ti ettakam pi no na ppaṭibhāseyya.|| ||

Khamatu ca me āyasmā Ānando" ti.|| ||

Contact:
Copyright Statement