[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
4. Catukka Nipāta
IV. Cakka Vagga

#### Sutta 33

# Sīha Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[1][pts][bodh][than] Evaṁ me sutaṁ:|| ||

Ekaṁ samayaṁ Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. Sīho bhikkhave miga-rājā sāyaṇha-samayaṁ āsayā ni-k-khamati.|| ||

Āsayā ni-k-khamitvā vijambhati.|| ||

Vijambhitvā samantā catu-d-disā anuviloketi.|| ||

Samantā catu-d-disā anuviloketvā ti-k-khattuṁ sīha-nādaṁ nadati.|| ||

Tikkhattuṁ sīha-nādaṁ naditvā gocarāya pakkamati.|| ||

Ye kho pana te bhikkhave tiracchāna-gatā pāṇā sīhassa miga-rañño nadato saddaṁ suṇanti,||
yebhuyyena bhayaṁ saṁvegaṁ santāsaṁ āpajjanti.|| ||

Bilaṁ bilāsayā pavisanti.|| ||

Dakaṁ dakāsayā pavisanti.|| ||

Vanaṁ vanāsayā pavisanti.|| ||

Ākāsaṁ pakkhino bhajanti.|| ||

Ye pi te bhikkhave rañño nāgā gāmani-gamarāja-dhānīsu daḷhehi varattehi bandhanehi baddhā,||
te pi tāni bandhanāni sañchinditvā sampadāletvā bhītā mutta-karīsaṁ cajamānā yena vā tena vā palāyanti.|| ||

Evaṁ mahiddhiyo kho bhikkhave sīho miga-rājā tiracchāna-gatānaṁ pāṇānaṁ evaṁ mahesakkho evaṁ mahānubhāvo.|| ||

2. Evam eva kho bhikkhave yadā Tathāgato loke uppajjati arahaṁ Sammā Sambuddho vijjā-caraṇa-sampanno Sugato loka-vidū anuttaro purisa-damma-sārathi Satthā deva-manussānaṁ Buddho Bhagavā.|| ||

So dhammaṁ deseti:|| ||

'Iti sakkāyo,||
iti sakkāya-samudayo,||
iti sakkāya nirodho,||
iti sakkāya-nirodha-gāminī paṭipadā' ti.|| ||

Ye pi te bhikkhave devā dīghā-yukā vaṇṇa-vanto sukha-bahulā uccesu vimānesu cira-ṭ-ṭhitikā,||
te pi Tathāgatassa Dhamma-desanaṁ sutvā yebhuyyena bhayaṁ saṁvegaṁ santāsaṁ āpajjanti.|| ||

Aniccā vata kira bho mayaṁ samānā nicc'amhā ti amaññimha.|| ||

Addhuvā kira bho mayaṁ samānā dhuv'amhā ti amaññimha.|| ||

Asassatā ca kira bho mayaṁ samānā sassatā ti amaññimha.|| ||

Mayam pi kira bho aniccā addhuvā asassatā sakkāya-pariyāpannā ti.|| ||

Evaṁ mahiddhiyo kho bhikkhave Tathāgato sa-devakassa lokassa.|| ||

Evaṁ mahesakkho evaṁ mahānubhāvo ti.|| ||

[34] Yadā Buddho abhiññāya Dhamma-cakkaṁ pavattayi,||
Sadevakassa lokassa Satthā appaṭi-puggalo.|| ||

Sakkāyañ ca nirodhañ ca sakkāyassa ca sambhavaṁ,||
Ariyaṁ c'aṭṭhaṅgikaṁ Maggaṁ dukkh'ūpasama-gāminaṁ.|| ||

Ye pi dīghā-yukā devā vaṇṇa-vanto yasassino,||
Bhītā santāsam āpāduṁ sīhass'ev'itare migā te.|| ||

Avīti-vattā sakkāyaṁ aniccā kira bho mayaṁ,||
Sutvā arahato vākyaṁ vippamuttassa tādino ti.|| ||

Contact:
Copyright Statement