[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
55. Sot'Āpatti Saṁyutta
3. Saraṇāni (or Sarakāni) Vagga

#### Sutta 22

# Dutiya Mahānāma Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[371]

[1][pts][than][olds] Evam me sutaṁ:|| ||

Ekaṁ samayaṁ Bhagavā Sakkesu viharati Kapilavatthusmiṁ Nigrodhārāme.|| ||

2. Atha kho Mahānāmo Sakko yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinno kho Mahānāmo Sakko Bhagavantaṁ etad avoca:|| ||

3. "Idaṁ bhante, Kapilavatthu iddhañ c'eva phītañ ca bāhu-jaññaṁ ākiṇṇa-manussaṁ sambādha-vyuhaṁ.|| ||

So khv'āhaṁ bhante, Bhagavantaṁ payirupāsitvā mano-bhāvanīyaṁ vā bhikkhuṁ,||
sāyaṇha-samayaṁ Kapilavatthuṁ pavisanto,||
bhantena pi hatthinā samāgacchāmi,||
bhantena pi assena samāgacchāmi,||
bhantena pi rathena samāgacchāmi,||
bhantena pi sakaṭena samāgacchāmi,||
bhantena pi purisena samāgacchāmi.|| ||

Tassa mayhaṁ bhante, tasmiṁ samaye||
mussat'eva Bhagavantaṁ ārabbha sati||
mussati dhammaṁ ārabbha sati||
mussati Saṅghaṁ ārabbha sati.|| ||

Tassa mayhaṁ bhante, evaṁ hoti:|| ||

'Imehi c'āhaṁ samaye kālaṁ kareyyaṁ kā mayhaṁ gati,||
ko abhisamparāyo'" ti?|| ||

§

"Mā bhāyi Mahānāma.|| ||

Mā bhāyi, Mahānāma,||
apāpakaṁ te maraṇaṁ bhavissati,||
apāpikā kāla-kiriyā.|| ||

Catūhi bho Mahānāma,||
dhammehi samannāgato ariya-sāvako||
Nibbāna-ninno hoti||
Nibbāna-poṇo||
Nibbāna-pabbāro.|| ||

Katamehi catūhi?|| ||

Idha Mahānāma,||
ariya-sāvako Buddhe avecca-p-pasādena samannāgato hoti:

'Iti pi so Bhagavā||
arahaṁ||
Sammā Sambuddho||
vijjā-caraṇa-sampanno||
Sugato||
loka-vidu anuttaro purisa-damma-sārathī Satthā deva-manussānaṁ Buddho Bhagavā' ti.|| ||

Dhamme avecca-p-pasādena samannāgato hoti:

'Svākkhāto Bhagavatā Dhammā||
sandiṭṭhiko||
akāliko||
ehi passiko||
opanayiko||
paccattaṁ||
veditabbo||
viññūhī' ti.|| ||

Saṅghe avecca-p-pasādena samannāgato hoti:

'Su-paṭipanno Bhagavato sāvaka-saṅgho,||
uju-paṭipanno Bhagavato sāvaka-saṅgho||
ñāya-paṭipanno Bhagavato sāvaka-saṅgho,||
sāmīci-paṭipanno Bhagavato sāvaka-saṅgho,||
yad idaṁ cattāri purisa-yugāni||
aṭṭhapurisa-puggalā||
esa Bhagavato sāvaka-saṅgho||
āhuneyyo pāhuneyyo dakkhiṇeyyo||
añjali-karaṇīyo||
anuttaraṁ puñña-k-khettaṁ lokassā' ti.|| ||

Ariya-kantehi sīlehi samannāgato hoti||
akhaṇḍehi||
acchiddehi||
asabalehi||
akammāsehi||
bhujissehi viññ'uppasatthehi aparām-aṭṭhehi samādhi-saṁvaṭṭa-nikehi.|| ||

■

Seyyathā pi Mahānāma, rukkho||
pācīna-ninno||
pācīna-poṇo||
pācīna-pabbhāro,||
so mūle chinno katamena papateyyā" ti?|| ||

■

"Yena bhante, ninno||
yena poṇo||
yena pabbhāro" ti.|| ||

"Evam eva kho Mahānāma,||
imehi catūhi dhammehi samannāgato ariya-sāvako||
Nibbāna-ninno hoti||
Nibbāna-poṇo||
Nibbāna-pabbhāro" ti.|| ||

Contact:
Copyright Statement