[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
XXI: Kara-Ja-Kāya-Vagga

#### Sutta 204

# Visārada Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[288]

[1][pts][bodh] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati||
Jetavane Anāthapiṇḍikassa ārāme.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

"Dasahi bhikkhave dhammehi samannāgatā upāsikā avisāradā agāraṁ ajjhā-vasati.|| ||

Katamehi dasahi?|| ||

Pāṇātipātinī hoti,||
adinn'ādāyinī hoti,||
kāmesu micchā-cārinī hoti,||
musā-vādinī hoti,||
pisunā-vācā hoti,||
pharusavācā hoti,||
sampha-p-palāpinī hoti,||
abhijjhālūnī hoti,||
vyāpanna cittā hoti,||
micchā-diṭṭhikā hoti.|| ||

Imehi kho bhikkhave dasahi dhammehi samannāgatā upāsikā avisāradā agāraṁ ajjhā-vasati.|| ||

■

Dasahi bhikkhave dhammehi samannāgatā upāsikā visāradā agāraṁ ajjhā-vasati.|| ||

Katamehi dasahi?|| ||

Pāṇātipātā paṭiviratā hoti,||
adinn'ādānā paṭiviratā hoti,||
kāmesu micchā-cārā paṭiviratā hoti,||
musā-vādā paṭiviratā hoti,||
pisunāya vācāya paṭiviratā hoti,||
pharusāya vācāya paṭiviratā hoti,||
sampha-p-palāpā paṭiviratā hoti,||
anabhijjhālūnī hoti,||
avyāpanna-cittā hoti,||
sammā-diṭṭhikā hoti.|| ||

Imehi kho bhikkhave dasahi dhammehi samannāgatā upāsikā visāradā agāraṁ ajjhāvasatī" ti.|| ||

Contact:
Copyright Statement