[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Pañcaka-Nipāta
XX. Brāhmaṇa Vagga

#### Sutta 195

# Piṅgiyānī Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[239]

[1][pts] Evaṁ me sutaṁ:|| ||

Ekaṁ samayaṁ Bhagavā Vesāliyaṁ viharati Mahāvane Kūṭāgāra-sālāyaṁ.|| ||

Tena kho pana samayena pañca-mattāni Licchavīsatāni Bhagavantaṁ payirupāsanti.|| ||

App ekacce Licchavī nīlā honti nīla-vaṇṇā nīla-vatthā nīlālaṅkārā.|| ||

App ekacce Licchavī pītā honti pīta-vaṇṇā pītavatthā pītālaṅkārā.|| ||

App ekacce Licchavī lohitakā honti lohitaka-vaṇṇā lohitaka-vatthā lohitakālaṅkārā.|| ||

App ekacce Licchavī odātā honti odāta-vaṇṇā odāta-vatthā odātālaṅkārā.|| ||

Tyāssu'daṁ Bhagavā atirocati vaṇṇena c'eva yasasā ca.|| ||

Atha kho Piṅgiyānī brāhmaṇo uṭṭhāy āsanā ekaṁsaṁ uttarā-saṅgaṁ karitvā yena Bhagavā ten'añjaliṁ paṇāmetvā Bhagavantaṁ etad avoca:|| ||

"Paṭibhāti maṁ Bhagavā,||
paṭibhāti maṁ Sugatā" ti.|| ||

"Paṭibhātu taṁ Piṅgiyānī" ti Bhagavā avoca.|| ||

Atha kho Piṅgiyānī brāhmaṇo Bhagavato sammukhā sāruppāya gāthāya abhitthavi:|| ||

Padumaṁ yathā kokanadaṁ sugandhaṁ||
Pāto siyā phullam avītagandhaṁ,||
Aṅgīrasaṁ passa virocamānaṁ||
Tapantam ādiccam iv'antalikkhe ti.|| ||

Atha kho te Licchavī pañcahi uttarā-saṅgasatehi Piṅgiyāniṁ brāhmaṇaṁ acchādesuṁ.|| ||

Atha kho Piṅgiyānī brāhmaṇo tehi pañcahi uttarā-saṅgasatehi Bhagavantaṁ [240] acchādesi.|| ||

Atha kho Bhagavā te Licchavī etad avoca:|| ||

2. "Pañcannaṁ Licchavī, ratanānaṁ pātu-bhāvo dullabho lokasmiṁ.|| ||

Katamesaṁ pañcannaṁ?|| ||

3. Tathāgatassa arahato Sammā Sambuddhassa pātu-bhāvo dullabho lokasmiṁ.|| ||

Tathāgata-p-paveditassa Dhamma-Vinayassa desetā puggalo dullabho lokasmiṁ.|| ||

Tathāgata-p-paveditassa Dhamma-Vinayassa desitassa viññātā puggalo dullabho lokasmiṁ.|| ||

Tathāgata-p-paveditassa Dhamma-Vinayassa desitassa viññatā Dhammānudhamma-paṭipanno puggalo dullabho lokasmiṁ.|| ||

Kataññu-katavedī puggalo dullabho lokasmiṁ.|| ||

Imesaṁ kho Licchavī pañcannaṁ ratanānaṁ pātu-bhāvo dullabho lokasmin" ti.|| ||

Contact:
Copyright Statement