[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
38. Jambukhādaka Saṁyutta

#### Sutta 16

# Dukkara Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[260]

[1][pts][olds] Evaṁ me sutaṁ:|| ||

Ekaṁ samayaṁ āyasmā Sāriputto Magadhesu viharati Nālagāmake.|| ||

Atha kho Jambukhādako paribbājako yen'āyasmā Sāriputto ten'upasaṅkami.|| ||

Upasaṅkamitvā āyasmatā Sāriputtena saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

Eka-m-antaṁ nisinno kho Jambukhādako paribbājako āyasmantaṁ Sāriputtaṁ etad avoca:|| ||

"Kin nu kho āvuso Sāriputta imasmiṁ Dhamma-Vinaye dukkaran" ti?|| ||

"Pabbajjā kho āvuso imasmiṁ Dhamma-Vinaye dukkarā" ti.|| ||

"Pabbajitena pan'āvuso kiṁ dukkaran" ti?|| ||

"Pabbajitena kho āvuso abhirati dukkarā" ti.|| ||

"Abhiratena pana āvuso kiṁ dukkaran" ti?|| ||

"Abhiratena kho āvuso Dhammānudhamma-paṭipatti dukkarā" ti.|| ||

"Kiṁ va ciraṁ pan'āvuso Dhammānudhamma-paṭipanno bhikkhu arahaṁ assā" ti?|| ||

"Na ciraṁ āvuso" ti.|| ||

Contact:
Copyright Statement