[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

Saṁyutta Nikāya
II. Nidāna Vagga
12. Nidāna Saṁyutta
4. Kaḷara-Khattiya Vagga

#### Sutta 31

# Bhūta Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[47]

[1][pts][than][bodh] Evaṁ me sutaṁ||
Ekaṁ samayaṁ Sāvatthiyaṁ-|| ||

Tatra kho Bhagavā āyasmantaṁ Sāriputtaṁ āmantetasi.|| ||

"Vuttam idaṁ Sāriputta, Pārāyaṇe Ajita-pañhe:|| ||

'Ye ca saṅkhāta dhammāse ye ca sekhā puthū idha,||
Tesaṁ me nipako iriyaṁ puṭṭho pabrūhi mārisā' ti.|| ||

Imassa nu kho Sāriputta,||
saṅkhittena bhāsitassa kathaṁ vitthārena attho daṭṭhabbo" ti?|| ||

Evaṁ vutte āyasmā Sāriputto tuṇhī ahosi.|| ||

■

Dutiyam pi kho Bhagavā āyasmantaṁ Sāriputtaṁ āmantetasi.|| ||

"Vuttam idaṁ Sāriputta, Pārāyaṇe Ajita-pañhe:|| ||

'Ye ca saṅkhāta dhammāse ye ca sekhā puthū idha,||
Tesaṁ me nipako iriyaṁ puṭṭho pabrūhi mārisā' ti.|| ||

Imassa nu kho Sāriputta,||
saṅkhittena bhāsitassa kathaṁ vitthārena attho daṭṭhabbo" ti?|| ||

Evaṁ vutte āyasmā dutiyam pi Sāriputto tuṇhī ahosi.|| ||

■

Tatiyam pi kho Bhagavā āyasmantaṁ Sāriputtaṁ āmantetasi.|| ||

"Vuttam idaṁ Sāriputta, Pārāyaṇe Ajita-pañhe:|| ||

'Ye ca saṅkhāta dhammāse ye ca sekhā puthū idha,||
Tesaṁ me nipako iriyaṁ puṭṭho pabrūhi mārisā' ti.|| ||

[48] Imassa nu kho Sāriputta saṅkhittena bhāsitassa kathaṁ vitthārena attho daṭṭhabbo" ti?|| ||

Evaṁ vutte tatiyam pi kho āyasmā sāraputto tuṇhī ahosi.|| ||

■

5. "'Bhūtam idan' ti Sāriputta passasi?|| ||

'Bhūtam idan' ti Sāriputta passasī" ti?|| ||

6. "'Bhūtam idan' ti bhante yathā-bhūtaṁ samma-p-paññāya passati.|| ||

'Bhūtam idan' ti yathā-bhūtaṁ samma-p-paññāya disvā bhūtassa nibbidāya virāgāya nirodhāya paṭipanno hoti.|| ||

'Tad āhāra-sambhavan' ti yathā-bhūtaṁ samma-p-paññāya passati.|| ||

'Tad āhāra-sambhavan' ti yathā-bhūtaṁ samma-p-paññāya disvā āhāra-sambhavassa nibbidāya virāgāya nirodhāya paṭipanno hoti.|| ||

'Tad-āhāra-nirodhā yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya passati.|| ||

'Tad āhāra-nirodhā yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya disvā nirodha-dhammassa nibbidāya virāgāya nirodhāya paṭipanno hoti.|| ||

Evaṁ kho bhante, sekho hoti.|| ||

7. Katañ ca bhante, saṅkhāta-dhammo hoti?|| ||

'Bhūtam-idan' ti bhante yathā-bhūtaṁ samma-p-paññāya passati.|| ||

'Bhūtam-idan' ti yathā-bhūtaṁ samma-p-paññāya disvā bhūtassa nibbidā virāgā nirodhā anupādā vimutto hoti.|| ||

'Tad āhāra-sambhavan' ti yathā-bhūtaṁ samma-p-paññāya passati.|| ||

'Tad āhāra-sambhavan' ti yathā-bhūtaṁ samma-p-paññāya disvā āhāra-sambhavassa nibbidā virāgā nirodhā anupādā vimutto hoti.|| ||

Tad āhāra-nirodhā - yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya passati.|| ||

Tad āhāra-nirodhā yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya disvā nirodha-dhammassa nibbidā virāgā nirodhā anupādā vimutto hoti.|| ||

Evaṁ kho bhante saṅkhāta-dhammo hoti.|| ||

Iti kho bhante yaṁ taṁ vuttaṁ pārāyaṇe ajitapañhe:|| ||

"Ye ca saṅkhāta-dhammāse ye ca sekhā puthū idha, Tesaṁ me nipako irayaṁ puṭṭho pabrūhi mārisā" ti.|| ||

Imassa khv'āhaṁ bhante saṅkhittena bhāsitassa evaṁ vitthārena atthaṁ ājānāmī' ti.|| ||

§

Sādhu sādhu, Sāriputta!|| ||

'Bhūtam-idan' ti Sāriputta, yathā-bhūtaṁ samma-p-paññāya passati.|| ||

'Bhūtam-idan' ti yathā-bhūtaṁ samma-p-paññāya disvā bhūtassa nibbidāya virāgāya nirodhāya paṭipanno hoti.|| ||

'Tad āhāra-sambhavan' ti yathā-bhūtaṁ samma-p-paññāya passati.|| ||

'Tad āhāra-sambhavan' ti yathā-bhūtaṁ samma-p-paññāya disvā āhāra-sambhavassa nibbidāya virāgāya nirodhāya paṭipanno hoti.|| ||

'Tad āhāra-nirodhā - yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya passati.|| ||

'Tad āhāra-nirodhā - yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya disvā nirodha-dhammassa nibbidāya virāgāya nirodhāya paṭipanno hoti.|| ||

Evaṁ kho Sāriputta sekho hoti.|| ||

■

Katañ ca Sāriputta,||
saṅkhāta-dhammo hoti?|| ||

'Bhūtam-idan' ti Sāriputta,||
yathā-bhūtaṁ samma-p-paññāya passati.|| ||

'Bhūtam-idan' ti yathā-bhūtaṁ samma-p-paññāya disvā bhūtassa nibbidā virāgā nirodhā anupādā vimutto hoti.|| ||

'Tad āhāra-sambhavan' ti yathā-bhūtaṁ samma-p-paññāya passati.|| ||

'Tad āhāra-sambhavan' ti yathā-bhūtaṁ samma-p-paññāya disvā āhāra-sambhavassa nibbidā virāgā nirodhā anupādā vimutto hoti.|| ||

'Tad āhāra-nirodhā - yaṁ bhūtaṁ taṁ nirodha-dhamman' ti yathā-bhūtaṁ samma-p-paññāya passati.|| ||

'Tad āhāra-nirodhā yaṁ bhūtaṁ taṁ nirodha-dhamman'ti yathā-bhūtaṁ samma-p-paññāya [50] disvā nirodha-dhammassa nibbidā virāgā [49] nirodhā anupādā vimutto hoti.|| ||

Evaṁ kho Sāriputta,||
saṅkhāta-dhammo hoti.|| ||

Iti kho Sāriputta,||
yaṁ taṁ vuttaṁ pārāyaṇe ajitapañhe:|| ||

'Ye ca saṅkhāta-dhammāse ye ca sekhā puthū idha, Tesaṁ me nipako irayaṁ puṭṭho pabrūhi mārisā' ti.|| ||

Imassa kho Sāriputta,||
saṅkhittena bhāsitassa evaṁ vitthārena attho daṭṭhabbo" ti.|| ||

Contact:
Copyright Statement