[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Pañcaka-Nipāta
XIX. Arañña Vaggo

#### Sutta 181

# Āraññaka Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[219]

[1][pts] Evaṁ me sutaṁ:|| ||

Ekaṁ samayaṁ Bhagavā bhikkhu āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

"Pañc'ime bhikkhave āraññakā.|| ||

Katame pañca?|| ||

2. Mandattā momūhattā āraññako hoti.|| ||

Pāpiccho icchā-pakato āraññako hoti.|| ||

Ummādā cittakkhepā āraññako hoti.|| ||

'Vaṇaṇitaṁ buddhehi Buddha-sāvakehi' ti araññako hoti.|| ||

Appicchataṁ yeva nissāya,||
santuṭṭhiṁ yeva nissāya,||
sallekhaṁ yeva nissāya,||
pavivekaṁ yeva nissāya,||
idam atthikaṁ yeva nissāya āraññako hoti.|| ||

Ime kho bhikkhave pañca āraññakā.|| ||

3. Imesaṁ kho bhikkhave pañcannaṁ āraññakānaṁ yvāyaṁ āraññako appicchataṁ yeva nissāya,||
santuṭṭhiṁ yeva nissāya,||
sallekhaṁ yeva nissāya,||
pavivekaṁ yeva nissāya,||
idam atthikaṁ yeva nissāya āraññako hoti,||
ayaṁ imesaṁ pañcannaṁ āraññakānaṁ aggo ca||
seṭṭho ca||
mokkho ca||
uttamo ca||
pavaro ca.|| ||

Seyyathā pi, bhikkhave, gavā khīraṁ,||
khīramhā dadhi,||
dadhimhā navanītaṁ,||
navanitamhā sappi,||
sappimhā sappi-maṇḍo tattha aggam akkhāyati;|| ||

evam eva kho bhikkhave imesaṁ pañcannaṁ āraññakānaṁ yvāyaṁ āraññako appicchataṁ yeva nissāya,||
santuṭṭhiṁ yeva nissāya,||
sallekhaṁ yeva nissāya,||
pavivekaṁ yeva nissāya,||
idam atthikaṁ yeva nissāya āraññako hoti,||
ayaṁ imesaṁ pañcannaṁ āraññakānaṁ aggo ca||
seṭṭho ca||
mokkho ca||
uttamo ca||
pavaro cā" ti.|| ||

Contact:
Copyright Statement