[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
35. Saḷāyatana Saṁyutta
§ II: Paññāsaka Dutiya
4. Channa Vagga

#### Sutta 93

# Dutiya Dvaya Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[67]

[1][pts][than][olds][bodh] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

2. Tatra kho Bhagavā bhikkhū āmantesi|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

3. Bhagavā etad avoca:|| ||

"Dvayaṁ bhikkhave,||
paṭicca viññāṇaṁ sambhoti.|| ||

Kathañ ca bhikkhave,||
dvayaṁ paṭicca viññāṇaṁ sambhoti?|| ||

Cakkhuñ ca paṭicca rūpe uppajjati cakkhu-viññāṇaṁ.|| ||

Cakkhuṁ aniccaṁ vipariṇāmī aññathā-bhāvi.|| ||

[68] Rūpā aniccā vipariṇāmino aññathā-bhāvino.|| ||

Itth'etaṁ dvayaṁ calañ c'eva vyayañ ca aniccaṁ vipariṇāmi aññathā-bhāvi||
cakkhu-viññāṇaṁ aniccaṁ vipariṇāmī aññathā-bhāvi.|| ||

Yo pi hetu yo pi paccayo cakkhu-viññāṇassa uppādāya,||
so pi hetu so pi paccayo anicco vipariṇāmī aññathā-bhāvi.|| ||

Aniccaṁ kho pana bhikkhave paccayaṁ||
paṭicca samuppannaṁ||
cakkhu-viññāṇaṁ kuto niccaṁ bhavissati?|| ||

Yā kho bhikkhave,||
imesaṁ tiṇṇaṁ dhammānaṁ||
saṅgati||
sannipāto||
samavāyo||
ayaṁ vuccati bhikkhave cakkhu-samphasso.|| ||

Cakkhu-samphasso pi anicco vipariṇāmī aññathā-bhāvī|| ||

Yo pi hetu yo pi paccayo cakkhu-samphassassa uppādāya,||
so pi hetu so pi paccayo anicco vipariṇāmī aññathā-bhāvī,||
aniccaṁ kho pana bhikkhave paccayaṁ paṭicca uppanno cakkhu-samphasso||
kuto nicco bhavissati.|| ||

Phuṭṭho bhikkhave vedeti,||
phuṭṭho ceteti,||
phuṭṭho sañjānāti,||
itthete pi dhammā calā c'eva vyayā ca aniccā vipariṇāmino aññathā-bhāvino.|| ||

■

Sotañ ca paṭicca sadde uppajjati sota-viññāṇaṁ,||
sotaṁ aniccaṁ vipariṇāmī aññathā-bhāvi.|| ||

Saddā aniccā vipariṇāmino aññathā-bhāvino,||
itth'etaṁ dvayaṁ calañc'eva vyayañ ca aniccaṁ vipariṇāmī aññathā-bhāvi.|| ||

Sota-viññāṇaṁ aniccaṁ vipariṇāmī aññathā-bhāvi,||
yo pi hetu yo pi paccayo sota-viññāṇassa aññathā-bhāvi uppādāya,||
so pi hetu so pi paccayo anicco vipariṇāmī aññathā-bhāvi.|| ||

Aniccaṁ kho pana bhikkhave paccayaṁ paṭicca samuppannaṁ sota-viññāṇaṁ kuto niccaṁ bhavissati.|| ||

Yā kho bhikkhave,||
imesaṁ tiṇṇaṁ dhammānaṁ saṅgati sannipāto samavāyo,||
ayaṁ vuccati bhikkhave sota-samphasso sota-samphasso pi anicco vipariṇāmī aññathā-bhāvī.|| ||

Yo pi hetu yo pi paccayo sota-samphassassa uppādāya,||
so pi hetu so pi paccayo anicco vipariṇāmī aññathā-bhāvī|| ||

Aniccaṁ kho pana bhikkhave paccayaṁ paṭicca uppanno sota-samphasso kuto nicco bhavissati.|| ||

Phuṭṭho bhikkhave vedeti,||
phuṭṭho sañjānāti,||
phuṭṭho ceteti,||
itthete pi dhammā calā c'eva vyayā ca aniccā vipariṇāmino aññathā-bhāvino.|| ||

Ghānañ ca paṭicca gandhe uppajjati ghāna-viññāṇaṁ,||
ghānaṁ aniccaṁ vipariṇāmī aññathā-bhāvi.|| ||

Gandhā aniccā vipariṇāmino aññathā-bhāvino,||
itth'etaṁ dvayaṁ calañc'eva vyayañ ca aniccaṁ vipariṇāmi aññathā-bhāvi.|| ||

Ghāna-viññāṇaṁ aniccaṁ vipariṇāmī aññathā-bhāvi,||
yo pi hetu yo pi paccayo ghāna-viññāṇassa aññathā-bhāvi uppādāya,||
so pi hetu so pi paccayo anicco vipariṇāmī aññathā-bhāvi.|| ||

Aniccaṁ kho pana bhikkhave paccayaṁ paṭicca samuppannaṁ ghāna-viññāṇaṁ kuto niccaṁ bhavissati.|| ||

Yā kho bhikkhave,||
imesaṁ tiṇṇaṁ dhammānaṁ saṅgati sannipāto samavāyo ayaṁ vuccati bhikkhave ghāna-samphasso ghāna-samphasso pi anicco vipariṇāmī aññathā-bhāvī.|| ||

Yo pi hetu yo pi paccayo ghāna-samphassassa uppādāya,||
so pi hetu so pi paccayo anicco vipariṇāmī aññathā-bhāvī|| ||

[69] Aniccaṁ kho pana bhikkhave paccayaṁ paṭicca uppanno ghāna-samphasso kuto nicco bhavissati.|| ||

Phuṭṭho bhikkhave vedeti,||
phuṭṭho sañjānāti,||
phuṭṭho ceteti,||
itthete pi dhammā calā c'eva vyayā ca aniccā vipariṇāmino aññathā-bhāvino.|| ||

Jivhañ ca paṭicca rase uppajjati jivhā-viññāṇaṁ,||
jivhā aniccā vipariṇāmī aññathā-bhāvi rasā aniccā vipariṇāmino aññathā-bhāvino,||
itth'etaṁ dvayaṁ calañc'eva vyayañ ca aniccaṁ vipariṇāmī aññathā-bhāvi.|| ||

Jivhā-viññāṇaṁ aniccaṁ vipariṇāmi aññathā-bhāvī,||
yo pi hetu yo pi paccayo jivhā-viññāṇassa uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca samuppannaṁ jivhā-viññāṇaṁ kuto niccaṁ bhavissati.|| ||

Yā kho bhikkhave,||
imesaṁ tiṇṇaṁ dhammānaṁ saṅgati sannipāto samavāyo ayaṁ vuccati bhikkhave jivhā-samphasso jivhā-samphasso pi anicco vipariṇāmī aññathā-bhāvī.|| ||

Yo pi hetu yo pi paccayo jivhā-samphassassa uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca uppanno jivhā-samphasso kuto nicco bhavissati.|| ||

Phuṭṭho bhikkhave vedeti,||
phuṭṭho sañjānāti,||
phuṭṭho ceteti,||
itthete pi dhammā calā c'eva vyayā ca aniccā vipariṇāmino aññathā-bhāvino.|| ||

Kāya-khuñ ca paṭicca phoṭṭhabbe uppajjati kāya-viññāṇaṁ,||
kāyaṁ aniccaṁ vipariṇāmi aññathā-bhāvi.|| ||

Phoṭṭhabbā aniccā vipariṇāmino aññathā-bhāvino,||
itth'etaṁ dvayaṁ calañc'eva vyayañ ca aniccaṁ vipariṇāmī aññathā-bhāvī.|| ||

Kāya-viññāṇaṁ aniccaṁ vipariṇāmī aññathā-bhāvī,||
yo pi hetu yo pi paccayo kāya-viññāṇassa aññathā-bhāvī uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca samuppannaṁ kāya-viññāṇaṁ kuto niccaṁ bhavissati.|| ||

Yā kho bhikkhave,||
imesaṁ tiṇṇaṁ dhammānaṁ saṅgati sannipāto samavāyo ayaṁ vuccati bhikkhave kāya-samphasso kāya-samphasso pi anicco vipariṇāmī aññathā-bhāvī.|| ||

Yo pi hetu yo pi paccayo kāya-samphassassa uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca uppanno kāya-samphasso kuto nicco bhavissati.|| ||

Phuṭṭho bhikkhave vedeti,||
phuṭṭho sañjānāti,||
phuṭṭho ceteti,||
itthete pi dhammā calā c'eva vyayā ca aniccā vipariṇāmino aññathā-bhāvino.|| ||

Manañ ca paṭicca dhamme uppajjati mano-viññāṇaṁ,||
mano anicco vipariṇāmī aññathā-bhāvī.|| ||

Dhammā aniccā vipariṇāmino aññathā-bhāvino,||
itth'etaṁ dvayaṁ calañc'eva vyayañ ca aniccaṁ vipariṇāmī aññathā-bhāvī.|| ||

Mano-viññāṇaṁ aniccaṁ vipariṇāmī aññathā-bhāvī,||
yo pi hetu yo pi paccayo mano-viññāṇassa aññathā-bhāvī uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca samuppannaṁ mano-viññāṇaṁ kuto niccaṁ bhavissati.|| ||

Yā kho bhikkhave,||
imesaṁ tiṇṇaṁ dhammānaṁ saṅgati sannipāto samavāyo ayaṁ vuccati bhikkhave mano-samphasso mano-samphasso pi anicco vipariṇāmī aññathā-bhāvī.|| ||

Yo pi hetu yo pi paccayo mano-samphassassa uppādāya,||
so pi hetu so pi paccayo anicco vipariṇāmī aññathā-bhāvī.|| ||

Aniccaṁ kho pana bhikkhave paccayaṁ paṭicca uppanno mano-samphasso kuto nicco bhavissati.|| ||

Phuṭṭho bhikkhave vedeti,||
phuṭṭho sañjānāti,||
phuṭṭho ceteti,||
itthete pi dhammā valā c'eva vyayā ca aniccā vipariṇāmino aññathā-bhāvino.|| ||

Evaṁ kho bhikkhave dvayaṁ paṭicca viññāṇaṁ sambhotī" ti.|| ||

Contact:
Copyright Statement