[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
49. Samma-p-Padhāna Saṁyutta
2. Appamāda Vagga

#### Suttas 13-22

Adapted from the 1995 edition of the digital version of the Sri Lanka Buddha Jayanti Tripitaka Series.

[245]

#### Sutta 13

# Tathāgata Suttaṁ

[13.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[13.2][pts] "Yāvatā bhikkhave, sattā apadā vā dvipadā vā catu-p-padā vā bahu-p-padā vā rūpino vā arūpino vā saññino vā asaññino vā n'eva-saññi-nā-saññino vā nāsaññino vā||
Tathāgato tesaṁ aggam akkhāyati arahaṁ Sammā Sambuddho.|| ||

Evam eva kho bhikkhave, ye keci kusalā dhammā,||
sabbe te appamāda-mūlakā appamāda-samo-saraṇā appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati,||
cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti,||
cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti||
Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 14

# Padam Suttaṁ

[14.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[14.2][pts] "Seyyathā pi bhikkhave, yāni kānici jaṅgamānaṁ pada-jātāni, sabbāni tāni hatthi-pade samodhānaṁ gacchati. Hatthipadaṁ tesaṁ aggam akkhāyati yad idaṁ mahantattena.|| ||

Evam eva kho bhikkhave, ye keci kusala-dhammā sabbe te appamāda-mūlakā, appamāda-samo-saraṇā.|| ||

Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 15

# Kūṭa Suttaṁ

[15.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[15.2][pts] "Seyyathā pi bhikkhave, kūṭā-gārassa yā kāci gopānasiyo sabbā tā kūṭa-ṇ-gamā kūṭa-ninnā kūṭa-samo-saraṇā, kūṭaṁ tāsaṁ aggam akkhāyati. Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā. Appamādo tesaṁ dhammānaṁ aggam akkhāyati.|| ||

Appamattass etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 16

# Mūla Suttaṁ

[16.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[16.2][pts] "Seyyathā pi bhikkhave, ye keci mūla-gandhā, kālānusāri tesaṁ aggam akkhāyati.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā. Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 17

# Sāra Suttaṁ

[17.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[17.2][pts] "Seyyathā pi bhikkhave, ye keci sāra-gandhā, lohita-candanaṁ tesaṁ aggam akkhāyati.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā. Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca Bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 18

# Vassika Suttaṁ

[18.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[18.2][pts] "Seyyathā pi bhikkhave, ye keci puppha-gandhā, vassikaṁ tesaṁ aggam akkhāyati.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā. Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 19

# Rāja Suttaṁ

[19.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[19.2][pts] "Seyyathā pi bhikkhave, ye keci kuḍḍa-rājāno sabbe te rañño cakka-vattissa anuyantā bhavanti.|| ||

Rājā tesaṁ cakka-vatti aggam akkhāyati. Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā.|| ||

Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca Bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 20

# Candima Suttaṁ

[20.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[20.2][pts] "Seyyathā pi bhikkhave, yā kāci tāraka-rūpānaṁ pabhā.|| ||

Sabbā tā candimappabhāya kalaṁ nāgghati soḷasiṁ canda-p-pabhā tāsaṁ aggam akkhāyati.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā.|| ||

Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca Bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 21

# Suriya Suttaṁ

[21.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[21.2][pts] "Seyyathā pi bhikkhave, sarada-samaye viddhe vigata-valāhake deve ādicco nabhaṁ abbhussu-k-kamāno sabbaṁ ākāsagataṁ tamagataṁ abhivihacca bhāsate ca tapate ca virocati ca.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā.|| ||

Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

#### Sutta 22

# Vattha Suttaṁ

[22.1][pts] Evam me sutaṁ:|| ||

Ekaṁ samayam Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti||
te bhikkhū Bhagavato paccassosuṁ.|| ||

Bhagavā etad avoca:|| ||

[22.2][pts] "Seyyathā pi bhikkhave, yāni kāni ci tantāvutānaṁ vatthānaṁ kāsikaṁ vatthaṁ aggam akkhāyati.|| ||

Evam eva kho bhikkhave, ye keci kusalā dhammā sabbe te appamāda-mūlakā, appamāda-samo-saraṇā.|| ||

Appamādo tesaṁ dhammānaṁ aggam akkhāyati.|| ||

Appamattass'etaṁ bhikkhave, bhikkhuno pāṭikaṅkhaṁ cattāro samma-p-padhānā bhāvessati, cattāro samma-p-padhānā bahulī-karissatī ti.|| ||

Kathañ ca Bhikkhave, bhikkhu appamatto cattāro samma-p-padhānā bhāveti, cattāro samma-p-padhānā bahulī-karoti?|| ||

Idha bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ pāpakānaṁ akusalānaṁ dhammānaṁ pahānāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Anuppannānaṁ kusalānaṁ dhammānaṁ uppādāya chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Uppannānaṁ kusalānaṁ dhammānaṁ ṭhitiyā asammosāya bhiyyo-bhāvāya vepullāya bhāvanāya pāripūriyā chandaṁ janeti||
vāyamati viriyaṁ ārabhati cittaṁ paggaṇhāti padahati.|| ||

Evaṁ kho bhikkhave, bhikkhu appamatto cattāro samma-p-padhānā bhāveti. Ariyaṁ aṭṭhaṅgikaṁ Maggaṁ bahulī-karotī" ti.|| ||

Contact:
Copyright Statement