[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

Saṁyutta Nikāya
II. Nidāna Vagga
12. Nidāna Saṁyutta
5. Gahapati Vagga

#### Sutta 49

# Paṭhama Ariya Sāvaka Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[77]

[1][pts][bodh] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

Tatra kho Bhagavā bhikkhu āmantesi:|| ||

"Bhikkhavo" ti.|| ||

"Bhadante" ti te bhikkh Bhagavato paccassosuṁ|| ||

Bhagavā etad avoca:|| ||

[78] 2. "Na bhikkhave sutavato ariya-sāvakassa evaṁ hoti:|| ||

'Kiṁ nu kho kismiṁ sati kiṁ hoti,||
kis-s-uppādā kiṁ uppajjati,||
kismiṁ sati saṅkhārā honti,||
kismiṁ sati viññāṇaṁ hoti,||
kismiṁ sati nāma-rūpaṁ hoti,||
kismiṁ sati saḷāyatanaṁ hoti,)||
kismiṁ sati phasso hoti,||
kismiṁ sati vedanā hoti,||
kismiṁ sati taṇhā hoti,||
kismiṁ sati upādānaṁ hoti,||
kismiṁ sati bhavo hoti,||
kismiṁ sati jāti hoti,||
kismiṁ sati jarā-māraṇaṁ hotī' ti.|| ||

3. Atha kho bhikkhave sutavato ariya-sāvakassa apara-p-paccayā ñāṇam evettha hoti:|| ||

'Imasmiṁ sati idaṁ hoti,||
imassuppādā idaṁ uppajjati,||
avijjāya sati saṅkhārā honti,||
saṅkhāresu sati viññāṇaṁ hoti.,||
viññāṇe sati nāma-rūpaṁ hoti,||
nāma-rūpe sati saḷāyatanaṁ hoti,||
saḷāyatane sati phasso hoti,||
phasse sati vedanā hoti,||
vedanāya sati taṇhā hoti,||
taṇhāya sati upādānaṁ hoti,||
upādāne sati bhavo hoti,||
bhave sati jāti hoti,||
jātiyā sati jarā-māraṇaṁ hotī' ti|| ||

So evaṁ jānāti 'evaṁ ayaṁ loko samudayatī' ti.|| ||

4. Na bhikkhave, sutavato ariya-sāvakassa evaṁ hoti:|| ||

'Kiṁ nu kho kismiṁ asati kiṁ na hoti,||
kissa nirodhā kiṁ nirujjhati,||
kismiṁ asati saṅkhārā na honti,||
kismiṁ asati viññāṇaṁ na hoti,||
kismiṁ asati nāma-rūpaṁ na hoti,||
kismiṁ asati saḷāyatanaṁ na hoti,||
kismiṁ asati phasso na hoti,||
kismiṁ asati vedanā na hoti,||
kismiṁ asati taṇhā na hoti,||
kismiṁ asati upādānaṁ na hoti,||
kismiṁ asati bhavo na hoti,||
kismiṁ asati jāti na hoti,||
kismiṁ asati jarā-māraṇaṁ na hotī' ti.|| ||

5. Atha kho bhikkhave, sutavato ariya-sāvakassa apara-p-paccayā ñāṇam evettha hoti:|| ||

"Imasmiṁ asati idaṁ na hoti,||
imassa nirodhā idaṁ nirujjhati,||
avijjāya asati [79] saṅkhārā na honti,||
saṅkhāresu asati viññāṇaṁ na hoti,||
viññāṇe asati nāma-rūpaṁ na hoti,||
nāma-rūpe asati saḷāyatanaṁ na hoti,||
saḷāyatane asati phasso na hoti,||
phasse asati vedanā na hoti,||
vedanāya asati taṇhā na hoti,||
taṇhāya asati upādānaṁ na hoti,||
upādāne asati bhavo na hoti,||
bhave asati jāti na hoti,||
jātiyā asati jarā-māraṇaṁ na hotī' ti.|| ||

So evaṁ pajānāti 'evaṁ ayaṁ loko nirujjhatī' ti.|| ||

6. Yato kho bhikkhave, ariya-sāvako evaṁ lokassa samudayaṁ ca atthaṅgamaṁ ca yathā-bhūtaṁ pajānāti.|| ||

Ayaṁ vuccati bhikkhave, ariya-sāvako diṭṭhi-sampanno iti pi,||
dassana-sampanno iti pi,||
āgato imaṁ Sad'Dhammaṁ iti pi,||
passati imaṁ Sad'Dhammaṁ iti pi,||
sekhena ñāṇena samannāgato iti pi,||
sekhāya vijjāya samannāgato iti pi,||
Dhamma-sotaṁ samāpanno iti pi,||
ariyo nibbedhika-pañño iti pi,||
amatadvāraṁ āhacca tiṭṭhati iti pī" ti.|| ||

Contact:
Copyright Statement