[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Chakka-Nipāta
I. Āhuneyya-Vagga

#### Sutta 10

# Mahānāma Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[284]

[1][pts] Evaṁ me sutaṁ:|| ||

Ekaṁ samayaṁ Bhagavā Sakkesu viharati Kapilavatthusmiṁ Nigrodhārāme.|| ||

Atha kho Mahānāmo Sakko yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinno kho Mahānāmo Sakko Bhagavantaṁ etad avoca:|| ||

"Yo so bhante ariya-sāvako āgata-phalo viññāta-sāsano,||
so katamena vihārena bahulaṁ viharatī" ti?|| ||

§

Yo so Mahānāma ariya-sāvako [285] āgata-phalo viññāta-sāsano,||
so iminā vihārena bahulaṁ viharati:|| ||

2. Idha Mahānāma ariya-sāvako Tathāgataṁ anussarati:|| ||

'Iti pi so Bhagavā arahaṁ Sammā Sambuddho vijjā-caraṇa-sampanno Sugato loka-vidū anuttaro purisa-damma-sārathi Satthā deva-manussānaṁ Buddho Bhagavā' ti.|| ||

■

Yasmiṁ Mahānāma samaye ariya-sāvako Tathāgataṁ anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti Tathāgataṁ ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho viharati,||
Dhamma-sotaṁ samāpanno Buddh'ānu-s-satiṁ bhāveti.|| ||

§

3. Puna ca paraṁ Mahānāma ariya-sāvako dhammaṁ anussarati:|| ||

'Svākkhāto Bhagavatā dhammo sandiṭṭhiko akāliko ehi passiko opanayiko paccattaṁ veditabbo viññūhī' ti.|| ||

Yasmiṁ Mahānāma samaye ariya-sāvako dhammaṁ anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti dhammaṁ ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

■

Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho [286] viharati,||
Dhamma-sotaṁ samāpanno Dhamm'ānu-s-satiṁ bhāveti.|| ||

§

4. Puna ca paraṁ Mahānāma ariya-sāvako Saṅghaṁ anussarati:|| ||

'Su-paṭipanno Bhagavato sāvaka-saṅgho||
uju-paṭipanno Bhagavato sāvaka-saṅgho,||
ñāya-paṭipanno Bhagavato sāvaka-saṅgho,||
sāmīci-paṭipanno Bhagavato sāvaka-saṅgho,||
yad idaṁ cattāri purisa-yugāni aṭṭha purisa-puggalā,||
esa Bhagavato sāvaka-saṅgho āhuneyyo,||
pāhuneyyo,||
dakkhiṇeyyo||
añjali-karaṇīyo,||
anuttaraṁ puñña-k-khettaṁ lokassā' ti.|| ||

■

Yasmiṁ Mahānāma samaye ariya-sāvako dhammaṁ anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti Saṅghaṁ ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho viharati,||
Dhamma-sotaṁ samāpanno Saṅgh'ānu-s-satiṁ bhāveti.|| ||

§

5. Puna ca paraṁ Mahānāma ariya-sāvako attano silāni anussarati:|| ||

Akhaṇḍāni acchiddāni asa-balāni akammā-sāni bhūji-s-sāni viññuppa-satthāni aparām-aṭṭhāni samādhi-saṁvaṭṭanikāni.|| ||

■

Yasmiṁ Mahānāma samaye ariya-sāvako sīlaṁ anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti sīlaṁ ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

[287] Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho viharati,||
Dhamma-sotaṁ samāpanno sīl'ānu-s-satiṁ bhāveti.|| ||

§

6. Puna ca paraṁ Mahānāma ariya-sāvako attano cāgaṁ anussarati:|| ||

'Lābhā vata me,||
su-laddhaṁ vata me,||
yo'haṁ macchera-mala-pariyuṭṭhitāya pajāya vigata-mala-maccherena cetasā agāraṁ ajjhāvasāmi mutta-cāgo payata-pāṇī vossagga-rato yā cayogo dāna-saṁvibhāga-rato' ti.|| ||

■

Yasmiṁ Mahānāma samaye ariya-sāvako cāgaṁ anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti cāgaṁ ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho viharati,||
Dhamma-sotaṁ samāpanno cāg'ānu-s-satiṁ bhāveti.|| ||

§

7. Puna ca paraṁ Mahānāma ariya-sāvako devat'ānu-s-satiṁ bhāveti:|| ||

'Santi devā Cātu-m-mahā-rājikā,||
santi devā Tāvatiṁsā,||
santi devā Yāmā,||
santi devā Tusitā,||
santi devā Nimmāna-ratino,||
santi devā Paranimmita Vasa-vattino,||
santi devā Brahma-kāyikā,||
santi devā Taduttariṁ.|| ||

■

Yathā-rūpāya saddhāya samannāgatā tā devatā||
ito cutā tattha uppannā,||
mayham pi tathā-rūpā saddhā saṁvijjati.|| ||

■

Yathā-rūpena sīlena samannāgatā tā devatā||
ito cutā tattha uppannā,||
mayham pi tathā-rūpaṁ sīlaṁ saṁvijjati.|| ||

■

Yathā-rūpena sutena samannāgatā tā devatā||
ito cutā tattha uppannā,||
mayham pi tathā-rūpaṁ sutaṁ saṁvijjati.|| ||

■

Yathā-rūpena cāgena samannāgatā tā devatā||
ito cutā tattha uppannā,||
mayham pi tathā-rūpo cāgo saṁvijjati.|| ||

■

Yathā-rūpāya paññāya samannāgatā tā devatā||
ito cutā tattha uppannā,||
mayham pi tathā-rūpā paññā saṁvijjatī' ti.|| ||

■

Yas- [288] miṁ Mahānāma samaye ariya-sāvako attano ca tāsaṁ ca devatānaṁ saddhañ ca||
sīlañ ca||
sutañ ca||
cāgañ ca||
paññañ ca anussarati,||
nev'assa tasmiṁ samaye rāga-pariyuṭṭhitaṁ cittaṁ hoti,||
na dosa-pariyuṭṭhitaṁ cittaṁ hoti,||
na moha-pariyuṭṭhitaṁ cittaṁ hoti,||
uju-gatam ev'assa tasmiṁ samaye cittaṁ hoti tā devatā ārabbha.|| ||

■

Ujugata-citto kho pana Mahānāma ariya-sāvako labhati attha-vedaṁ,||
labhati dhamma-vedaṁ,||
labhati dhamm'ūpasaṁhitaṁ pāmujjaṁ,||
pamuditassa pīti jāyati,||
pīti-manassa kāyo passambhati,||
passaddha-kāyo sukhaṁ vediyati,||
sukhino cittaṁ samādhiyati.|| ||

Ayaṁ vuccati Mahānāma ariya-sāvako:||
visama-gatāya pajāya samapanno viharati,||
savyāpajjhāya pajāya avyāpajjho viharati,||
Dhamma-sotaṁ samāpanno devat'ānu-s-satiṁ bhāveti.|| ||

Yo so Mahānāma ariya-sāvako āgata-phalo viññāta-sāsano,||
so iminā vihārena bahulaṁ viharatī" ti.|| ||

Āhuneyya Vagga Paṭhama

Contact:
Copyright Statement