[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
II. Nidāna Vagga
14. Dhātu-Saṁyuttaṁ
II. Dutiya Vagga

#### Sutta 21

# Appa-s-Sutena Dvi [Appa-s-Suta-Mūlaka-Tika-Dvaya] Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[164]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Dhātuso va bhikkhave, sattā saṁsandanti samenti.|| ||

Appassutā appassutehi saddhiṁ saṁsandanti samenti,||
kusītā kusītehi saddhiṁ saṁsandanti samenti,||
duppaññā duppaññehi saddhiṁ saṁsandanti samenti.|| ||

Bahu-s-sutā bahu-s-sutehi saddhiṁ saṁsandanti samenti,||
āraddha-viriyā [165] āraddha-viriyehi saddhiṁ saṁsandanti samenti,||
paññavanto paññavantehi saddhiṁ saṁsandanti samenti.|| ||

3. Atītam pi bhikkhave, addhānaṁ dhātuso va sattā saṁsandiṁsu samiṁsu.|| ||

Appassutā appassutehi saddhiṁ saṁsandiṁsu samiṁsu,||
kusītā kusītehi saddhiṁ saṁsandiṁsu samiṁsu,||
duppaññā duppaññehi saddhiṁ saṁsandiṁsu samiṁsu.|| ||

Bahu-s-sutā bahu-s-sutehi saddhiṁ saṁsandiṁsu samiṁsu,||
āraddha-viriyā āraddha-viriyehi saddhiṁ saṁsandiṁsu samiṁsu,||
paññavanto paññavantehi saddhiṁ saṁsandiṁsu samiṁsu.|| ||

4. Anāgatam pi bhikkhave, addhānaṁ dhātuso va sattā saṁsandissanti samessanti.|| ||

Appassutā appassutehi saddhiṁ saṁsandissanti samessanti,||
kusītā kusītehi saddhiṁ saṁsandissanti samessanti,||
duppaññā duppaññehi saddhiṁ saṁsandissanti samessanti.|| ||

Bahu-s-sutā bahu-s-sutehi saddhiṁ saṁsandissanti samessanti,||
āraddha-viriyā āraddha-viriyehi saddhiṁ saṁsandissanti samessanti,||
paññavanto paññavantehi saddhiṁ saṁsandissanti samessanti.|| ||

5. Etarahi pi bhikkhave, pacc'uppannaṁ addhānaṁ dhātuso va sattā saṁsandanti samenti.|| ||

Appassutā appassutehi saddhiṁ saṁsandanti samenti,||
kusītā kusītehi saddhiṁ saṁsandanti samenti,||
duppaññā duppaññehi saddhiṁ saṁsandanti samenti.|| ||

Bahu-s-sutā bahu-s-sutehi saddhiṁ saṁsandanti samenti,||
āraddha-viriyā āraddha-viriyehi saddhiṁ saṁsandanti samenti,||
paññavanto paññavantehi saddhiṁ saṁsandanti samenti.|| ||

§

6. Dhātuso va bhikkhave, sattā saṁsandanti samenti.|| ||

Appassutā appassutehi saddhiṁ saṁsandanti samenti,||
muṭṭha-s-satino muṭṭha-s-satīhi saddhiṁ saṁsandanti samenti,||
duppaññā duppaññehi saddhiṁ saṁsandanti samenti.|| ||

Bahu-s-sutā bahu-s-sutehi saddhiṁ saṁsandanti samenti,||
upatthika-satino upatthika-satīhi saddhiṁ saṁsandanti samenti,||
paññavanto paññavantehi saddhiṁ saṁsandanti samenti.|| ||

7. Atītam pi bhikkhave, addhānaṁ dhātuso va sattā saṁsandiṁsu samiṁsu.|| ||

Appassutā appassutehi saddhiṁ saṁsandiṁsu samiṁsu,||
muṭṭha-s-satino muṭṭha-s-satīhi saddhiṁ saṁsandiṁsu samiṁsu,||
duppaññā duppaññehi saddhiṁ saṁsandiṁsu samiṁsu.|| ||

Bahu-s-sutā bahu-s-sutehi saddhiṁ saṁsandiṁsu samiṁsu,||
upatthika-satino upatthika-satīhi saddhiṁ saṁsandiṁsu samiṁsu,||
paññavanto paññavantehi saddhiṁ saṁsandiṁsu samiṁsu.|| ||

8. Anāgatam pi bhikkhave, addhānaṁ dhātuso va sattā saṁsandissanti samessanti.|| ||

Appassutā appassutehi saddhiṁ saṁsandissanti samessanti,||
muṭṭha-s-satino muṭṭha-s-satīhi saddhiṁ saṁsandissanti samessanti,||
duppaññā duppaññehi saddhiṁ saṁsandissanti samessanti.|| ||

Bahu-s-sutā bahu-s-sutehi saddhiṁ saṁsandissanti samessanti,||
upatthika-satino upatthika-satīhi saddhiṁ saṁsandissanti samessanti,||
paññavanto paññavantehi saddhiṁ saṁsandissanti samessanti.|| ||

9. Etarahi pi bhikkhave, pacc'uppannaṁ addhānaṁ dhātuso va sattā saṁsandanti samenti.|| ||

Appassutā appassutehi saddhiṁ saṁsandanti samenti,||
muṭṭha-s-satino muṭṭha-s-satīhi saddhiṁ saṁsandanti samenti,||
duppaññā duppaññehi saddhiṁ saṁsandanti samenti.|| ||

Bahu-s-sutā bahu-s-sutehi saddhiṁ saṁsandanti samenti,||
upatthika-satino upatthika-satīhi saddhiṁ saṁsandanti samenti,||
paññavanto paññavantehi saddhiṁ saṁsandanti samenti" ti.|| ||

Contact:
Copyright Statement