[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Catukka Nipāta
X: Asura Vagga

#### Sutta 97

# Khippanisanti Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[97]

[1][pts] Cattāro'me bhikkhave puggalā santo saṁvijj'amānā lokasmiṁ.|| ||

Katame cattāro?|| ||

Attahitāya paṭipanno no parahitāya.|| ||

Parahitāya paṭipanno no attahitāya.|| ||

N'eva attahitāya paṭipanno no parahitāya.|| ||

Attahitāya ca paṭipanno parahitāya ca.|| ||

2. Kathañ ca bhikkhave puggalo attahitāya paṭipanno no parahitāya?|| ||

Idha, bhikkhave, ekacco puggalo khippa-nisantī ca hoti kusalesu dhammesu.|| ||

Sutānaṁ ca dhammānaṁ dhārakajātiko hoti.|| ||

Dhatānaṁ ca dhammānaṁ atthupapari-k-khī hoti.|| ||

Attham aññāya dhammam aññāya Dhammānudhamma-paṭipanno hoti.|| ||

No ca kalyāṇa-vāco hoti kalyāṇa-vākkaraṇo||
poriyā vācāya samannāgato vissaṭṭhāya anelagalāya atthassa viññāpaniyā.|| ||

N'eva sandassako samādapako samuttejako sampahaṁsako sabrahma-cārīnaṁ.|| ||

Evaṁ kho bhikkhave puggalo attahitāya paṭipanno hoti no parahitāya.|| ||

3. Kathañ ca bhikkhave puggalo parahitāya paṭipanno hoti no attahitāya?|| ||

Idha, bhikkhave, ekacco puggalo na h'eva kho khippa-nisantī hoti kusalesu dhammesu.|| ||

No ca sutānaṁ dhammānaṁ dhārakajātiko hoti.|| ||

No ca dhatānaṁ dhammānaṁ atthūpaparikkhī hoti.|| ||

No ca attham aññāya dhammam aññāya Dhammānudhamma-paṭipanno hoti.|| ||

Kalyāṇa-vāco ca hoti kalyāṇa-vākkaraṇo||
poriyā vācāya samannāgato vissaṭṭhāya anelagalāya atthassa viññāpaniyā.|| ||

Sandassako ca hoti samādapako samuttejako sampahaṁsako sabrahma-cārīnaṁ.|| ||

Evaṁ kho bhikkhave puggalo parahitāya paṭipanno hoti no attahitāya.|| ||

[98] 4. Kathañ ca bhikkhave puggalo n'ev'attahitāya paṭipanno hoti no parahitāya?|| ||

Idha, bhikkhave, ekacco puggalo na h'eva kho khippa-nisantī hoti kusalesu dhammesu.|| ||

No ca sutānaṁ dhammānaṁ dhārakajātiko hoti.|| ||

No ca dhatānaṁ dhammānaṁ atthupapari-k-khī hoti.|| ||

No ca attham aññāya dhammam aññāya Dhammānudhamma-paṭipanno hoti.|| ||

No ca kalyāṇa-vāco hoti kalyāṇa-vākkaraṇo||
poriyā vācāya samannāgato vissaṭṭhāya anelagalāya atthassa viññāpaniyā.|| ||

No ca sandassako hoti samādapako samuttejako sampahaṁsako sabrahma-cārīnaṁ.|| ||

Evaṁ kho bhikkhave puggalo n'evattahitāya paṭipanno hoti no parahitāya.|| ||

5. Kathañ ca bhikkhave puggalo attahitāya ca paṭipanno hoti parahitāya ca?|| ||

Idha, bhikkhave, ekacco puggalo khippa-nisantī ca hoti kusalesu dhammesu.|| ||

Sutānañ ca dhammānaṁ dhārakajātiko hoti.|| ||

Dhatānañ ca dhammānaṁ atthupapari-k-khī hoti.|| ||

Attham aññāya dhammam aññāya Dhammānudhamma-paṭipanno hoti.|| ||

Kalyāṇa-vāco hoti kalyāṇa-vākkaraṇo||
poriyā vācāya samannāgato vissaṭṭhāya anelagalāya atthassa viññāpaniyā.|| ||

Sandassako ca hoti samādapako samuttejako sampahaṁsako sabrahma-cārīnaṁ.|| ||

Evaṁ kho bhikkhave puggalo attahitāya ca paṭipanno hoti parahitāya ca.|| ||

Ime kho bhikkhave cattāro puggalā santo saṁvijj'amānā lokasmin ti.|| ||

Contact:
Copyright Statement