[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
III. Mahā Vagga

#### Sutta 23

# Kāya Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[39]

[1][pts][bodh] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Atthi bhikkhave dhammā kāyena pahātabbā||
no vācāya.|| ||

Atthi bhikkhave dhammā vācāya pahātabbā||
no kāyena.|| ||

Atthi bhikkhave dhammā n'eva kāyena pahātabbā||
no vācāya,||
paññāya disvā disvā pahātabbā.|| ||

§

3. Katame ca bhikkhave dhammā kāyena pahātabbā||
no vācāya?|| ||

Idha, bhikkhave, bhikkhu akusalaṁ āpanno hoti kañci-d-eva desaṁ kāyena.|| ||

Tam enaṁ anuvicca viññū sabrahma-cārī evam āhaṁsu:|| ||

'Āyasmā kho akusalaṁ āpanno kañci-d-eva desaṁ kāyena,||
sādhu vatāyasmā kāya-du-c-caritaṁ pahāya kāya-su-caritaṁ bhāvetu' ti.|| ||

So anuvicca viññūhi sabrahma-cārīhi vuccamāno kāya-du-c-caritaṁ pahāya kāya-su-caritaṁ bhāveti.|| ||

Ime vuccanti bhikkhave dhammā kāyena pahātabbā no vācāya.|| ||

§

4. Katame ca bhikkhave dhammā vācāya pahātabbā||
no kāyena?|| ||

Idha, bhikkhave, bhikkhu akusalaṁ āpanno hoti kañci-d-eva desaṁ vācāya.|| ||

Tam enaṁ anuvivacca viññū sabrahma-cārī evam āhaṁsu:|| ||

'Āyasmā kho akusalaṁ āpanno kañci-d-eva desaṁ vācāya,||
sādhu vatāyasmā vacī-du-c-caritaṁ pahāya vacī-su-caritaṁ bhāvetu' ti.|| ||

So anuvicca viññūhi sabrahma-cārīhi vuccamāno vacī-du-c-caritaṁ pahāya vacī-su-caritaṁ bhāveti.|| ||

Ime vuccanti bhikkhave dhammā vācāya pahātabbā,||
no kāyena.|| ||

§

5. Katame ca bhikkhave dhammā n'eva kāyena pahātabbā||
no vācāya,||
paññāya disvā disvā pahātabbā?|| ||

[1] Lobho bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[2] Doso bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[3] Moho bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[4] Kodho bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[5] Upanāho bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[6] Makkho bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[7] Paḷāso [40] bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[8] Macchariyaṁ bhikkhave n'eva kāyena pahātabbo,||
no vācāya,||
paññāya disvā disvā pahātabbo.|| ||

■

[9] Pāpikā bhikkhave issā n'eva kāyena pahātabbā,||
no vācāya,||
paññāya disvā disvā pahātabbo.|| ||

§

6. Katamā ca bhikkhave pāpikā issā?|| ||

Idha, bhikkhave, ijjhati gahapatissa vā gahapati-puttassa vā dhanena vā dhaññena vā rajatena vā jātarūpena vā.|| ||

Tatr'aññatatarassa dāsassa vā upavāsassa vā evaṁ hoti.|| ||

'Aho vat'imassa gahapatissa vā gahapati-puttassa vā na ijjheyya dhanena vā dhaññena vā rajatena vā jātarūpena vā' ti.|| ||

■

Samaṇo vā pana brāhmaṇo vā lābhī hoti cīvara-piṇḍa-pāta-sen'āsana-gilāna-paccaya-bhesajja-parikkhārānaṁ.|| ||

Tatr'aññatarassa samaṇassa vā brāhmaṇassa vā evaṁ hoti:|| ||

'Aho vata ayam āyasmā na lābhī assa cīvara-piṇḍa-pāta-sen'āsana-gilāna-paccaya-bhesajja-parikkhārānan' ti.|| ||

Ayaṁ vuccati bhikkhave pāpikā issā.|| ||

§

7. Pāpikā bhikkhave issā n'eva kāyena pahātabbā||
no vācāya,||
paññāya disvā disvā pahātabbā.|| ||

■

8. Pāpikā bhikkhave icchā n'eva kāyena pahātabbā||
no vācāya,||
paññāya disvā disvā pahātabbā.|| ||

■

9. Katamā ca bhikkhave pāpikā icchā?|| ||

Idha, bhikkhave, ekacco assaddho samāno||
'"saddho" ti maṁ jāneyyun' ti icchati,||

du-s-sīlo samāno||
'"Sīlavā" ti maṁ jāneyyun' ti icchati,||

appassuto samāno||
'"Bahu-s-suto" ti maṁ jāneyyun' ti icchati,||

saṅgaṇ'ikārāmo samāno||
'"Pavivitto" ti maṁ jāneyyun' ti icchati,||

kusīto samāno||
'"Āraddha-viriyo" ti maṁ jāneyyun' ti icchati,||

muṭṭha-s-sati samāno||
'"Upatthikasatī" ti maṁ jāneyyun' ti icchati,||

asamāhito samāno||
'"Samāhito" ti maṁ jāneyyun' ti icchati,||

duppañño samāno||
'"Paññavā" ti maṁ jāneyyun' ti icchati,||

akhīṇ'āsavo samāno||
'"Khīṇ'āsavo" ti maṁ jāneyyun' ti icchati.|| ||

[41] Ayaṁ vuccati bhikkhave pāpikā icchā.|| ||

Pāpikā bhikkhave icchā n'eva kāyena pahātabbā||
no vācāya,||
paññāya disvā disvā pahātabbā.|| ||

§

9. Taṁ ce bhikkhave bhikkhu, lobho abhibhuyya irīyati.|| ||

So evam assa veditabbo:|| ||

'Na ayam āyasmā tathā pajānāti,||
yathā pajānato lobho na hoti,||
tathā h'imaṁ āyasmantaṁ lobho abhibhuyya irīyati' ti.|| ||

■

Taṁ ce bhikkhave bhikkhu, doso abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato doso na hoti,||
tathā h'imaṁ āyasmantaṁ doso abhibhuyya irīyati' ti.|| ||

■

Taṁ ce bhikkhave bhikkhu, moho abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato moho na hoti,||
tathā h'imaṁ āyasmantaṁ moho abhibhuyya irīyati' ti.|| ||

■

Taṁ ce bhikkhave bhikkhu, kodho abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato kodho na hoti,||
tathā h'imaṁ āyasmantaṁ kodho abhibhuyya irīyati' ti.|| ||

■

Taṁ ce bhikkhave bhikkhu, upanāho abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato upanāho na hoti,||
tathā h'imaṁ āyasmantaṁ upanāho abhibhuyya irīyati' ti.|| ||

■

Taṁ ce bhikkhave bhikkhu, makkho abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato makkho na hoti,||
tathā h'imaṁ āyasmantaṁ makkho abhibhuyya irīyati' ti.|| ||

■

Taṁ ce bhikkhave bhikkhu, palāso abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato palāso na hoti,||
tathā h'imaṁ āyasmantaṁ palāso abhibhuyya irīyati' ti.|| ||

■

Taṁ ce bhikkhave bhikkhu, macchariyaṁ pāpikā issā abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato macchariyaṁ na hoti,||
tathā h'imaṁ āyasmantaṁ macchariyaṁ abhibhuyya irīyati' ti.|| ||

■

Taṁ ce bhikkhave bhikkhu, pāpikā issā abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato pāpikā issā na hoti,||
tathā h'imaṁ āyasmantaṁ pāpikā issā abhibhuyya irīyati' ti.|| ||

■

Taṁ ce bhikkhave bhikkhu, pāpikā icchā abhibhuyya irīyati,||
so evam assa veditabbo:|| ||

'Na ayam āyasmā tathā pajānāti,||
yathā pajānato pāpikā icchā na hoti,||
tathā h'imaṁ āyasmantaṁ pāpikā icchā abhibhuyya irīyati' ti.|| ||

§

10. Tañ ce bhikkhave bhikkhuṁ lobho nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato lobho na hoti,||
tathā h'imaṁ āyasmantaṁ lobho nābhibhuyya irīyati' ti.|| ||

Tañ ce bhikkhave bhikkhuṁ doso nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato doso na hoti,||
tathā h'imaṁ āyasmantaṁ doso nābhibhuyya irīyati' ti.|| ||

■

Tañ ce bhikkhave bhikkhuṁ moho nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato moho na hoti,||
tathā h'imaṁ āyasmantaṁ moho nābhibhuyya irīyati' ti.|| ||

■

Tañ ce bhikkhave bhikkhuṁ kodho nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato kodho na hoti,||
tathā h'imaṁ āyasmantaṁ kodho nābhibhuyya irīyati' ti.|| ||

■

Tañ ce bhikkhave bhikkhuṁ upanāho nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato upanāho na hoti,||
tathā h'imaṁ āyasmantaṁ upanāho nābhibhuyya irīyati' ti.|| ||

■

Tañ ce bhikkhave bhikkhuṁ makkho nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato makkho na hoti,||
tathā h'imaṁ āyasmantaṁ makkho nābhibhuyya irīyati' ti.|| ||

■

Tañ ce bhikkhave bhikkhuṁ palāso nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato palāso na hoti,||
tathā h'imaṁ āyasmantaṁ palāso nābhibhuyya irīyati' ti.|| ||

■

Tañ ce bhikkhave bhikkhuṁ macchariyaṁ nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato macchariyaṁ na hoti,||
tathā h'imaṁ āyasmantaṁ macchariyaṁ nābhibhuyya irīyati' ti.|| ||

■

Tañ ce bhikkhave bhikkhuṁ pāpikā issā nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato pāpikā issā na hoti,||
tathā h'imaṁ āyasmantaṁ pāpikā issā nābhibhuyya irīyati' ti.|| ||

■

Tañ ce bhikkhave bhikkhuṁ pāpikā icchā nābhibhuyya irīyati,||
so evam assa veditabbo:|| ||

'Tathā ayam āyasmā pajānāti,||
yathā pajānato pāpikā icchā na hoti,||
tathā h'imaṁ āyasmantaṁ pāpikā icchā nābhibhuyya irīyatī'" ti.|| ||

Contact:
Copyright Statement