[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
3. Khandha Vagga
22. Khandha Saṁyutta
1. Pathama Nakula-Pita Vagga

#### Sutta 4

# Dutiya Hāliddikāni Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[12]

[1][pts][bodh] Evaṁ me sutaṁ:|| ||

Ekaṁ samayaṁ āyasmā Mahā-Kaccāno avantīsu viharati kuriraghare papāte pabbate.|| ||

[13] Atha kho hāliddikāni gahapati yen'āyasmā Mahā-Kaccāno ten'upasaṅkami.|| ||

Upasaṅkamitvā āyasmantaṁ Mahā-Kaccānaṁ abhivādetvā eka-m-antaṁ nisīdi.|| ||

Eka-m-antaṁ nisinno kho hāliddikāni gahapati āyasmantaṁ Mahā-Kaccānaṁ etad avoca:|| ||

"Vuttam idaṁ bhante,||
Bhagavatā Sakka-Pañhe:

'Ye te samaṇa-brāhmaṇā taṇhā-saṅkhaya-vimuttā,||
te accanta-niṭṭhā accanta-yoga-k-khemino accanta-brahma-cārino Accantapariyosānā seṭṭhā deva-manussānan' ti.|| ||

Imassa nu kho bhante,||
Bhagavatā saṅkhittena bhāsitassa kathaṁ vitthārena attho daṭṭhabbo" ti?|| ||

"Rūpa-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso||
adhiṭṭhānābhinivesānusayā,||
tesaṁ khayā||
virāgā||
nirodhā||
cāgā||
paṭinissaggā cittaṁ su-vimuttanti vuccati.|| ||

Vedanā-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso||
adhiṭṭhānābhinivesānusayā,||
tesaṁ khayā||
virāgā||
nirodhā||
cāgā||
paṭinissaggā cittaṁ su-vimuttanti vuccati.|| ||

Saññā-dhātuyā kho gahagati,||
yo chando||
yo rāgo||
yā nandi||
yā taṇhā||
ye upāyūpādānā cetaso||
adhiṭṭhānābhinivesānusayā,||
tesaṁ khayā||
virāgā||
nirodhā||
cāgā||
paṭinissaggā cittaṁ su-vimuttanti vuccati.|| ||

Saṅkhāra-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso||
adhiṭṭhānābhinivesānusayā,||
tesaṁ khayā||
virāgā||
nirodhā||
cāgā||
paṭinissaggā cittaṁ su-vimuttanti vuccati.|| ||

Viññāṇa-dhātuyā kho gahapati,||
yo chando||
yo rāgo||
yā nandi||
yā taṇhā||
ye upāyūpādānā cetaso||
adhiṭṭhānābhinivesānusayā,||
tesaṁ khayā||
virāgā||
nirodhā||
cāgā||
paṭinissaggā cittaṁ su-vimuttanti vuccati.|| ||

Iti kho gahapati,||
yan taṁ vuttaṁ Bhagavatā Sakka-Pañhe:

'Ye te samaṇa-brāhmaṇā taṇhā-saṅkhaya-vimuttā,||
te accanta-niṭṭhā accanta-yoga-k-khemino accanta-brahma-cārino Accantapariyosānā seṭṭhā deva-manussānan' ti.|| ||

Imassa kho gahapati,||
Bhagavatā saṅkhittena bhāsitassa evaṁ vitthārena attho daṭṭhabbo" ti.|| ||

Contact:
Copyright Statement