[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
VIII. Aṭṭhaka Nipāta
III: Gahapati-Vagga

#### Sutta 26

# Jīvaka Komarabhacca Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[222]

[1][pts][than][bodh] Evaṁ me sutaṁ:|| ||

Ekaṁ samayaṁ Bhagavā Rājagahe viharati Jīvakambavane.|| ||

Atha kho Jīvako Komārabhacco yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi,||
eka-m-antaṁ nisinno kho Jīvako Komārabhacco Bhagavantaṁ etad avoca:|| ||

"Kittāvatā nu kho bhante upāsako hotī" ti?|| ||

"Yato kho Jīvaka,||
Buddhaṁ saraṇaṁ gato hoti,||
dhammaṁ saraṇaṁ gato hoti,||
Saṅghaṁ saraṇaṁ gato hoti,||
ettāvatā kho Jīvaka,||
upāsako hotī ti.|| ||

■

Kittāvatā pana bhante,||
upāsako sīlavā hotīti:|| ||

Yato kho Jīvaka,||
upāsako pāṇātipātā paṭivirato hoti,||
adinn'ādānā paṭivirato hoti,||
kāmesu micchā-cārā paṭivirato hoti,||
musā-vādā paṭivirato hoti,||
surā-mera-yamajja-pamā-daṭṭhānā paṭivirato hoti.|| ||

Ettāvatā kho Jīvaka,||
upāsako sīlavā hotī ti.|| ||

■

Kittāvatā pana bhante,||
upāsako attahitāya paṭipanno hoti no parahitāyāti:|| ||

Yato [223] kho Jīvaka,||
upāsako attanā saddhā-sampanno hoti,||
no paraṁ saddhā-sampadāya samādapeti.|| ||

Attanā sīla-sampanno hoti,||
no paraṁ sīla-sampadāya samādapeti.|| ||

Attanā cāga-sampanno hoti,||
no paraṁ cāga-sampadāya samādapeti,||
attanā bhikkhūnaṁ dassana-kāmo hoti,||
no paraṁ bhikkhūnaṁ dassane samādapeti.|| ||

Attanā Sad'Dhammaṁ sotukāmo hoti,||
no paraṁ sad'Dhamma-savaṇe samādapeti.|| ||

Attanā sutānaṁ dhammānaṁ dhāraṇa-jātiko hoti,||
no paraṁ Dhamma-dhāraṇāya samādapeti.|| ||

Attanā dhatānaṁ dhammānaṁ atthūpaparikkhī hoti,||
no paraṁ atth'ūpapari-k-khāya samādapeti.|| ||

Attanā attham aññāya dhammam aññāya Dhammānudhamma-paṭipanno hoti,||
no paraṁ Dhammānudhamma-paṭipattiyā samādapeti.|| ||

Ettāvatā kho Jīvaka upāsako attahitāya paṭipanno hoti no parahitāyāti.|| ||

■

Kittāvatā pana bhante,||
upāsako attahitāya ca paṭipanno hoti,||
parahitāya cāti:|| ||

Yato kho Jīvaka,||
upāsako attanā ca saddhā-sampanno hoti,||
parañca saddhā-sampadāya samādapeti.|| ||

Attanā ca sīla-sampanno hoti,||
parañca sīla-sampadāya samādapeti.|| ||

Attanā ca cāga-sampanno hoti,||
parañca cāga-sampadāya samādapeti,||
attanā ca bhikkhūnaṁ dassana-kāmo hoti,||
parañca bhikkhūnaṁ dassane samādapeti.|| ||

Attanā ca Sad'Dhammaṁ sotukāmo hoti,||
parañca sad'Dhamma-savaṇe samādapeti.|| ||

Attanā ca sutānaṁ dhammānaṁ dhāraṇa-jātiko hoti,||
parañca Dhamma-dhāraṇāya samādapeti.|| ||

Attanā ca dhatānaṁ dhammānaṁ atthūpaparikkhī hoti parañca atth'ūpapari-k-khāya samādapeti.|| ||

Attanā ca attham aññāya dhammam aññāya Dhammānudhamma-paṭipanno hoti,||
parañca Dhammānudhamma-paṭipattiyā samādapeti.|| ||

Ettāvatā kho Jīvaka,||
upāsako attahitāya ca paṭipanno hoti parahitāya cā ti.|| ||

Contact:
Copyright Statement