[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Catukka Nipāta
VIII: Apaṇṇaka Vagga

#### Sutta 79

# Vaṇijjā Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[81]

[1][pts][than] Atha kho āyasmā Sāriputto yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi,||
eka-m-antaṁ nisinno kho āyasmā Sāriputto Bhagavantaṁ etad avoca:|| ||

Ko nu kho bhante hetu,||
ko paccayo,||
yena midh'ekaccassa tādisāva vaṇijjā payuttā chedagāminī hoti?|| ||

Ko pana bhante hetu,||
ko paccayo||
yena midh'ekaccassa tādisāva vaṇijjā payuttā na yathādhippāyaṁ hoti?|| ||

Ko nu kho bhante hetu ko paccayo,||
yena midh'ekaccassa tādisāva vaṇijjā payuttā yathādhippāyaṁ hoti?|| ||

Ko pana bhante hetu,||
ko paccayo,||
yena midh'ekaccassa tādisāva vaṇijjā payuttā parādhippāyā hotī ti?|| ||

Idha Sāriputta ekacco samaṇaṁ vā brāhmaṇaṁ vā upasaṅkamitvā pavāreti:||
vada bhante paccayenāti.|| ||

So [82] yena pavāreti,||
taṁ na deti.|| ||

So ce tato cuto itthattaṁ āgacchati.|| ||

So yaṁ yad eva vaṇijjaṁ payojeti,||
sā'ssa hoti chedagāminī.|| ||

Idha pana Sāriputta ekacco samaṇaṁ vā brāhmaṇaṁ vā upasaṅkamitvā pavāreti:||
vada bhante paccayenāti.|| ||

So yena pavāreti.|| ||

Taṁ na yathādhippāyaṁ deti.|| ||

So ce tato cuto itthattaṁ āgacchati,||
so yaṁ yad eva vaṇijjaṁ payojeti,||
sā'ssa hoti na yathādhippāyā.|| ||

Idha pana Sāriputta ekacco samaṇaṁ vā brāhmaṇaṁ vā upasaṅkamitvā pavāreti:||
vada bhante paccayenāti.|| ||

So yena pavāreti,||
taṁ yathādhippāyaṁ deti.|| ||

So ce tato cuto itthattaṁ āgacchati.|| ||

So yaṁ yad eva vaṇijjaṁ payojeti,||
sā'ssa hoti yathādhippāyā.|| ||

Idha pana Sāriputta ekacco samaṇaṁ vā brāhmaṇaṁ vā upasaṅkamitvā pavāreti:||
vada bhante paccayenāti.|| ||

So yena pavāreti,||
taṁ parādhippāyaṁ deti.|| ||

So ce tato cuto itthattaṁ āgacchati.|| ||

So yaṁ yad eva vaṇijjaṁ payojeti,||
sā'ssa hoti parādhippāyā.|| ||

Ayaṁ kho Sāriputta hetu,||
ayaṁ paccayo,||
yena midh'ekaccassa tādisāva vaṇijjā payuttā chedagāminī hoti.|| ||

Ayaṁ pana Sāriputta hetu,||
ayaṁ paccayo,||
yena midh'ekaccassa tādisāva vaṇijjā payuttā na yathādhippāyā hoti.|| ||

Ayaṁ kho Sāriputta hetu,||
ayaṁ paccayo,||
yena midh'ekaccassa tādisā vaṇijjā payuttā yathādhippāyā hoti.|| ||

Ayaṁ pana Sāriputta hetu,||
ayaṁ paccayo,||
yena midh'ekaccassa tādisāva vaṇijjā payuttā parādhippāyā hotī ti.|| ||

Contact:
Copyright Statement