[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
XI: Samaṇa-Saññā-Vagga

#### Sutta 107

# Dhovana Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[216]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati||
Jetavane Anāthapiṇḍikassa ārāme.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Atthi bhikkhave dakkhiṇesu jana-padesu dhopanaṁ nāma tattha hoti annam pi||
pānam pi||
khajjam pi||
bhojjam pi||
leyyam pi||
peyyam pi||
naccam pi||
gitam pi||
vāditam pi.|| ||

■

Atth'etaṁ bhikkhave dhopanaṁ,||
n'etaṁ n'atthiti vadāmi.|| ||

Tañ ca kho etaṁ bhikkhave dhopanaṁ hīnaṁ gammaṁ pothujjanikaṁ anariyaṁ anattha saṁhitaṁ,||
na nibbidāya||
na virāgāya||
na nirodhāya||
na upasamayā||
na abhiññāya||
na sambodhāya||
na Nibbānāya saṁvaṭṭa ti.|| ||

§

Ahañ ca kho bhikkhave ariyaṁ dhopanaṁ desissāmī.|| ||

Yaṁ dhopanaṁ ekanta-nibbidāya virāgāya nirodhāya upasamāya abhiññāya sambodhāya Nibbānāya saṁvaṭṭati.|| ||

Yaṁ dhopanaṁ āgamma jāti-dhammā sattā jātiyā parimuccanti,||
jarā-dhammā sattā jarāya parimuccanti,||
maraṇa-dhammā sattā maraṇena parimuccanti,||
soka-parideva-dukkha-domanass'upāyāsadhammā sattā soka-parideva-dukkha-domanass'upāyāsehi parimuccanti.|| ||

Taṁ suṇātha,||
sādhukaṁ manasi-karotha,||
bhāsissāmī" ti.|| ||

■

"Evaṁ bhante" ti kho te bhikkhu Bhagavato paccassosuṁ||
Bhagavā etad avoca:|| ||

■

3. Katamañ ca taṁ bhikkhave ariyaṁ dhopanaṁ yaṁ dhopanaṁ ekanta nibbidāya virāgāya nirodhāya upasamāya [217] abhiññāya sambodhāya Nibbānāya saṁvaṭṭati,||
yaṁ dhopanaṁ āgamma jāti-dhammā sattā jātiyā parimuccanti,||
jarā-dhammā sattā jarāya parimuccanti,||
maraṇa-dhammā sattā maraṇena parimuccanti,||
soka-parideva-dukkha-domanass'upāyāsadhammā sattā soka-parideva dukkha-domanass'upāyāsehi parimuccanti?|| ||

■

Sammā-diṭṭhikassa bhikkhave micchā-diṭṭhi niddhotā hoti,||
ye ca micchā diṭṭhi-paccayā aneke pāpakā akusalā dhammā sambhavanti,||
te c'assa niddhotā honti,||
sammā-diṭṭhi-paccayā ca aneke kusalā dhammā bhavanā pāripūriṁ gacchanti.|| ||

■

Sammā-saṅkappassa bhikkhave micchā-saṅkappo niddhoto hoti,||
ye ca micchā-saṅkappa-paccayā aneke pāpakā akusalā dhammā sambhavanti,||
te c'assa niddhotā honti,||
sammā-saṅkappa-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā-vācassa bhikkhave micchā-vācā niddhotā hoti,||
ye ca sammā-vācā paccayā aneke pāpakā akusalā dhammā sambhavanti,||
te c'assa niddhotā honti,||
sammā-vācā-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā-kammantassa bhikkhave micchā-kammanto niddhoto hoti,||
ye ca micchā-kammantapa ccayā aneke pāpakā akusalā dhammā sambhavanti,||
te c'assa niddhotā honti,||
sammā-kammanta-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā ājīvassa bhikkhave micchā ājīvo niddhoto hoti,||
ye ca micchā ājīva-paccayā aneke pāpakā akusalā dhammā sambhavanti,||
te c'assa niddhotā honti,||
sammā ājīva-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā vāyāmassa bhikkhave micchā-vāyāmo niddhoto hoti,||
ye ca micchā-vāyāma paccayā aneke pāpakā akusalā dhammā sambhavanti,||
te c'assa niddhotā honti,||
sammā-vāyāma paccayā ca aneke kusalā dhammā bhāvanā-pāripūriṁ gacchanti.|| ||

■

Sammā-satissa bhikkhave micchā-sati niddhotā hoti,||
ye ca micchā-sati-paccayā aneke pāpakā akusalā dhammā sambhavanti,||
te c'assa niddhotā honti,||
sammā-sati-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā-samādhissa bhikkhave micchā-samādhi niddhoto hoti,||
ye ca micchā-samādhi-paccayā aneke pāpakā akusalā dhammā sambhavanti,||
te c'assa niddhotā honti,||
sammā-samādhi-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā-ñāṇassa bhikkhave micchā-ñāṇaṁ niddhotaṁ hoti,||
ye ca micchā-ñāṇa-paccayā aneke pāpakā akusalā dhammā sambhavanti,||
te c'assa niddhotā honti,||
sammā-ñāṇa-paccayā ca aneke kusalā dhammā bhāvanā-pāripūriṁ gacchanti.|| ||

■

Sammā vimuttissa bhikkhave micchā-vimutti niddhotā hoti,||
ye ca micchā-vimutti paccayā aneke pāpakā akusalā dhammā sambhavanti,||
te c'assa niddhotā honti,||
sammā-vimutti-paccayā ca aneke kusalā dhammā bhāvanā-pāripūriṁ gacchanti.|| ||

■

Idaṁ kho taṁ bhikkhave ariyaṁ dhopanaṁ,||
yaṁ dhopanaṁ ekanta nibbidāya virāgāya,||
nirodhāya,||
upasamāya abhiññāya sambodhāya Nibbānāya saṁvaṭṭati,||
yaṁ dhopanaṁ āgamma jāti-dhammā sattā jātiyā parimuccanti,||
jarā-dhammā sattā jarāya parimuccanti,||
maraṇa-dhammā sattā maraṇena parimuccanti,||
soka-parideva-dukkha-domanass'upāyāsadhammā sattā soka-parideva dukkha-domanassu pāyāsehi parimuccantī" ti.|| ||

Contact:
Copyright Statement