[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
56. Sacca Saṁyutta
2. Dhamma-Cakka-Pavattana Vagga

#### Sutta 12

# Dutiya Tathāgatena Vutta Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[424]

[1][pts][bodh][olds] Evam me sutaṁ:|| ||

Idaṁ dukkhaṁ ariya-saccanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkhaṁ ariya-saccaṁ pariññeyyanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkhaṁ ariya-saccaṁ pariññātanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

■

Idaṁ dukkha-samudayo ariya-saccanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-samudayo ariya-saccaṁ pahātabbanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-samudayo ariya-saccaṁ pahīnanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

■

Idaṁ dukkha-nirodho ariya-saccanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-nirodho ariya-saccaṁ sacchikātabbanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-nirodho ariya-saccaṁ [425] sacchi-katanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

■

Idaṁ dukkha-nirodha-gāminī paṭipadā ariya-saccanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-nirodha-gāminī ariya-saccaṁ bhāvetabbanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Taṁ kho pana idaṁ dukkha-nirodha-gāminī paṭipadā ariya-saccaṁ bhāvitanti bhikkhave,||
Tathāgatānaṁ pubbe ananussutesu dhammesu cakkhuṁ udapādi,||
ñāṇaṁ udapādi,||
paññā udapādi,||
vijjā udapādi,||
āloko udapādi.|| ||

Contact:
Copyright Statement