[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
56. Sacca Saṁyutta
4. Siṁsapā Vagga

#### Sutta 39

# Inda-Khīla Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[443]

[1][pts][bodh] Evam me sutaṁ:|| ||

Ekaṁ samayam Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Ye hi keci, bhikkhave, samaṇā vā brāhmaṇā vā||
'idaṁ dukkhan' ti||
yathā-bhūtaṁ na-p-pajānanti||
'ayaṁ dukkha-samudayo' ti||
yathā-bhūtaṁ na-p-pajānanti||
'ayaṁ dukkha-nirodho' ti||
yathā-bhūtaṁ na-p-pajānanti||
'ayaṁ dukkha-nirodha-gāminī paṭipadā' ti||
yathā-bhūtaṁ na-p-pajānanti.|| ||

Te aññassa samaṇassa vā brāhmaṇassa vā mukhaṁ ullokenti:|| ||

'Ayaṁ nuna bhavaṁ||
jānaṁ jānāti||
passaṇ passatī' ti.|| ||

3. Seyyathā pi bhikkhave, tūlapicu vā||
kappāsapicu vā||
lahuko vātupādāno same bhumi-bhāge nikkhitto,||
tam enaṁ [444] puratthimo vāto pacchimena saṁhareyya,||
pacchimo vāto puratthimena saṁhareyya,||
uttaro vāto dakkhiṇena saṁhareyya,||
dakkhiṇo vāto uttarena saṁhareyya.|| ||

Taṁ kissa hetu?|| ||

Lahukattā bhikkhave, kappāsa-picuno.|| ||

4. Evam eva kho bhikkhave, ye keci samaṇā vā brāhmaṇā vā||
'idaṁ dukkhan' ti||
yathā-bhūtaṁ na-p-pajānanti||
'ayaṁ dukkha-samudayo' ti||
yathā-bhūtaṁ na-p-pajānanti||
'ayaṁ dukkha-nirodho' ti||
yathā-bhūtaṁ na-p-pajānanti||
'ayaṁ dukkha-nirodha-gāminī paṭipadā' ti||
yathā-bhūtaṁ na-p-pajānanti.|| ||

Te aññassa samaṇassa vā brāhmaṇassa vā mukhaṁ ullokenti:|| ||

'Ayaṁ nuna bhavaṁ||
jānaṁ jānāti||
passaṇ passatī' ti.|| ||

Taṁ kissa hetu?|| ||

Adiṭṭhattā bhikkhave, catunnaṁ ariya-saccānaṁ.|| ||

5. Ye ca kho keci bhikkhave, samaṇā vā brāhmaṇā vā||
'idaṁ dukkhan' ti||
yathā-bhūtaṁ pajānanti||
'ayaṁ dukkha-samudayo' ti||
yathā-bhūtaṁ pajānanti||
'ayaṁ dukkha-nirodho' ti||
yathā-bhūtaṁ pajānanti||
'ayaṁ dukkha-nirodha-gāminī paṭipadā' ti||
yathā-bhūtaṁ pajānanti.||| ||

te nāññassa samaṇassa vā brāhmaṇassa vā mukhaṁ ullokenti:|| ||

'Ayaṁ nuna bhavaṁ||
jānaṁ jānāti||
passaṇ passatī' ti.|| ||

6. Seyyathā pi bhikkhave, ayokhīlo vā||
indakhīlo vā||
gambhīranemo sunikhāto acalo asampakampī.|| ||

Puratthimāya ce pi disāya āgaccheyya bhusā vāta-vuṭṭhi,||
n'eva naṁ saṅkampeyya na sampakampeyya na sampacāleyya.|| ||

Pacchimāya ce pi disāya āgaccheyya bhusā vāta-vuṭṭhi,||
n'eva naṁ saṅkampeyya na sampakampeyya na sampacāleyya.|| ||

Uttarāya c epi disāya āgaccheyya bhusā vāta-vuṭṭhi,||
n'eva naṁ saṅkampeyya na sampakampeyya na sampacāleyya.|| ||

Dakkhiṇāya ce pi disāya āgaccheyya bhusā vāta-vuṭṭhi,||
n'eva naṁ saṅkampeyya na sampakampeyya na sampacāleyya.|| ||

Taṁ kissa hetu?|| ||

Gambhīrattā bhikkhave, nemassa,||
sunikhātattā indakhīlassa.|| ||

7. Evam eva kho bhikkhave, ye hi keci samaṇā vā brāhmaṇā vā||
'idaṁ dukkhan' ti||
yathā-bhūtaṁ pajānanti||
'ayaṁ dukkha-samudayo' ti||
yathā-bhūtaṁ pajānanti||
'ayaṁ dukkha-nirodho' ti||
yathā-bhūtaṁ pajānanti||
'ayaṁ dukkha-nirodha-gāminī paṭipadā' ti||
yathā-bhūtaṁ pajānanti.||| ||

te nāññassa samaṇassa vā brāhmaṇassa vā mukhaṁ ullokenti:|| ||

'Ayaṁ nuna bhavaṁ||
jānaṁ jānāti||
passaṇ passatī' ti.|| ||

Taṁ kissa hetu?|| ||

Sudiṭṭhattā bhikkhave, catunnaṁ ariya-saccānaṁ.|| ||

Katamesaṇ catunnaṁ?|| ||

[445] Dukkhassa ariya-saccassa,||
dukkha-samudayassa ariya-saccassa,||
dukkha-nirodhassa ariya-saccassa,||
dukkha-nirodha-gāminī paṭipadāya ariya-saccassa.|| ||

Tasmātiha bhikkhave,||
'idaṁ dukkhan' ti yogo karaṇīyo,||
'ayaṁ dukkha-samudayo' ti yogo karaṇīyo,||
'ayaṁ dukkha-nirodho' ti yogo karaṇīyo,||
'ayaṁ dukkha-nirodha-gāminī paṭipadā' ti yogo karaṇīyo" ti.|| ||

Contact:
Copyright Statement