[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
5. Mahā-Vagga
52. Anuruddha Saṁyutta
1. Raho-Gata Vagga

Adapted from the 1995 edition of the digital version of the Sri Lanka Buddha Jayanti Tripitaka Series.

#### Sutta 4

# Paṭhama Kaṇṭakī Suttaṁ

[298]

[1][pts][olds] Evam me sutaṁ:|| ||

Ekaṁ samayaṁ āyasmā ca Anuruddho āyasmā ca Sāriputto āyasmā ca Mahā Moggallāno Sākete viharanti Kaṇṭakīvane.|| ||

2. Atha kho āyasmā ca Sāriputto āyasmā ca Mahā Moggallāno sāyaṇha-samayaṁ paṭisallāṇā vuṭṭhitā yen'āyasmā Anuruddho ten'upasaṅkamiṁsu.|| ||

Upasaṅkamitvā āyasmatā Anuruddhena saddhiṁ sammodiṁsu.|| ||

Sammodanīyaṁ kathaṁ sāraṇīyaṁ vīti-sāretvā eka-m-antaṁ nisīdiṁsu.|| ||

3. Eka-m-antaṁ nisinno kho āyasmā Sāriputto āyasmantaṁ Anuruddhaṁ etad avoca:|| ||

"Sekhena āvuso, Anuruddha, bhikkhunā||
katame dhammā upasampajja vihātabbā" ti?|| ||

■

"Sekhena āvuso Sāriputta, bhikkhunā||
cattāro sati-paṭṭhānā upasampajja vihātabbā.|| ||

Katame cattāro?|| ||

4. Idh'āvuso bhikkhu kāye kāy'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

[299] Vedanāsu vedan'ānupassī viharati,||
ātāpī sampajāno satimā||
vineyya loke abhijjhā-domanassaṁ.|| ||

Citte citt'ānupassī viharati||
ātāpī sampajāno satimā||
vineyya loke abhijjhā domanassaṁ.|| ||

Dhammesu Dhamm'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

Sekhena āvuso Sāriputta, bhikkhunā||
ime cattāro sati-paṭṭhānā upasampajja vihātabbā" ti.|| ||

#### Sutta 5

# Dutiya Kaṇṭakī Suttaṁ

[1][pts][olds] Evam me sutaṁ:|| ||

2. Sākete nidānam.|| ||

Eka-m-antaṁ nisinno kho āyasmā Sāriputto āyasmantaṁ Anuruddhaṁ etad avoca:|| ||

3. "Asekhena āvuso, Anuruddha, bhikkhunā||
katame dhammā upasampajja vihātabbā" ti?|| ||

■

"Asekhena āvuso Sāriputta, bhikkhunā||
cattāro sati-paṭṭhānā upasampajja vihātabbā.|| ||

Katame cattāro?|| ||

4. Idh'āvuso bhikkhu kāye kāy'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

Vedanāsu vedan'ānupassī viharati,||
ātāpī sampajāno satimā||
vineyya loke abhijjhā-domanassaṁ.|| ||

Citte citt'ānupassī viharati||
ātāpī sampajāno satimā||
vineyya loke abhijjhā domanassaṁ.|| ||

Dhammesu Dhamm'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

Asekhena āvuso Sāriputta, bhikkhunā||
ime cattāro sati-paṭṭhānā upasampajja vihātabbā" ti.|| ||

#### Sutta 6

# Tatiya Kaṇṭakī Suttaṁ

[1][pts][olds] Evam me sutaṁ:|| ||

2. Sākete nidānam.|| ||

Eka-m-antaṁ nisinno kho āyasmā Sāriputto āyasmantaṁ Anuruddhaṁ etad avoca:|| ||

3. "Katamesaṁ āyasmā Anuruddho dhammānaṁ||
bhāvitattā||
bahulī-katattā||
mahābhiññataṁ patto" ti?|| ||

■

"Catunnaṁ khv'āhaṁ āvuso, sati-paṭṭhānānaṁ||
bhāvitattā||
bahulī-katattā||
mahābhiññataṁ patto.|| ||

Katamesaṁ catunnaṁ?|| ||

4. Idh'āvuso bhikkhu kāye kāy'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

Vedanāsu vedan'ānupassī viharati,||
ātāpī sampajāno satimā||
vineyya loke abhijjhā-domanassaṁ.|| ||

Citte citt'ānupassī viharati||
ātāpī sampajāno satimā||
vineyya loke abhijjhā domanassaṁ.|| ||

Dhammesu Dhamm'ānupassī viharati||
ātāpī sampajāno satimā||
vineyya loke abhijjhā-domanassaṁ.|| ||

5. Imesaṁ khv'āhaṁ āvuso catunnaṁ sati-paṭṭhānānaṁ||
bhāvitattā||
bahulī-katattā||
mahābhiññataṁ patto.|| ||

Imesañ ca panāhaṁ āvuso catunnaṁ sati-paṭṭhānānaṁ||
bhāvitattā||
bahulī-katattā||
sahassaṁ lokaṁ abhijānāmī" ti.|| ||

Contact:
Copyright Statement