[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikaya:
Sagatha Vagga:

# Brahmana Saṁyutta

#### Suttas 1-22

Adapted from the 1995 edition of the digital version of the Sri Lanka Buddha Jayanti Tripitaka Series.

[160]

#### Sutta 1

# Dhanañjānī Suttaṁ

[1.1][pts] Evaṁ me sutaṁ:|| ||

Ekaṁ samayaṁ Bhagavā Rājagahe viharati Veḷuvane Kalandakanivāpe.|| ||

2. Tena kho pana samayena aññatarassa Bhāradvājagotta-brāhmaṇassa Dhanañjānī nāma brāhmaṇī abhi-p-pasannā hoti Buddhe ca dhamme ca saṅghe ca.|| ||

3. Atha kho Dhanañjānī brāhmaṇī Bhāradvājagottassa brāhmaṇassa bhattaṁ upasaṁharantī upakkhalitvā ti-k-khattuṁ udānaṁ udānesi:|| ||

"Namo tassa Bhagavato arahato Sammā Sambuddhassa.|| ||

Namo tassa Bhagavato arahato Sammā Sambuddhassa.|| ||

Namo tassa Bhagavato arahato Sammā Sambuddhassā" ti.|| ||

4. Evaṁ vutte Bhāradvājagotto brāhmaṇo Dhanañjāniṁ brāhmaṇiṁ etad avoca:|| ||

"Evam eva panāyaṁ vasali yasmiṁ vā tasmiṁ vā tassa muṇḍakassa samaṇassa vaṇṇaṁ bhāsati.|| ||

Idāni tyāhaṁ vasali tassa Satthuno vādaṁ āropessāmī" ti.|| ||

5. "Na khv'āhaṁ taṁ brāhmaṇa passāmi sa-devake loke sa-Mārake sa-brahmake sa-s-samaṇa-brāhmaṇiyā pajāya sa-devaka-manussāya yo tassa Bhagavato vādaṁ āropeyya arahato Sammā Sambuddhassa.|| ||

Api ca tvaṁ brāhmaṇa gaccha.|| ||

Gantvā vijānissasī" ti.|| ||

6. Atha kho Bhāradvājagotto brāhmaṇo kupito anatta-mano yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

[161] 7. Eka-m-antaṁ nisinno kho Bhāradvājagotto brāhmaṇo Bhagavantaṁ gāthāya ajjhabhāsi:|| ||

"Kiṁ su chetvā sukhaṁ seti kiṁ su chetvā na socati,||
Kissa'ssa eka-dhammassa vadhaṁ rocesi Gotamā" ti.|| ||

"Kodhaṁ chetvā sukhaṁ seti kodhaṁ chetvā na socati,||
Kodhassa visamūlassa madhur'aggassa brāhmaṇa,||
Vadhaṁ ariyā pasaṁ-santi taṁ hi chetvā na socatī" ti.|| ||

9. Evaṁ vutte Bhāradvājagotto brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā||
akkujjeyya paṭi-c-channaṁ vā||
vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya 'cakkhu-manto rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

10. Alattha kho Bhāradvājagotto brāhmaṇo Bhagavato santike pabbajjaṁ,||
alattha upasampadaṁ.|| ||

11. Acir'ūpasampanno kho pan'āyasmā Bhāradvājo eko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

12. Aññataro ca pan'āyasmā Bhāradvājo arahataṁ ahosī.|| ||

§

#### Sutta 2

# Akkosa Suttaṁ

[2.1][pts][than] Evaṁ me sutaṁ:|| ||

Ekaṁ samayaṁ Bhagavā Rājagahe viharati Veḷuvane Kalandakanivāpe.|| ||

2. Assosi kho Akkosaka Bhāradvājo brāhmaṇo "Bhāradvāja-gotto kira brāhmaṇo samaṇassa Gotamassa santike āgārasmā anagāriyaṁ pabba-jito" ti.|| ||

3. Kupito anatta-mano yena Bhagavā ten'upasaṅkami.|| ||

[162] Upasaṅkamitvā Bhagavantaṁ asabbhāhi pharusāhi vācāhi akkosati paribhāsati.|| ||

4. Evaṁ vutte Bhagavā Akkosaka Bhāradvājaṁ brāhmaṇaṁ etad avoca:|| ||

"Taṁ kiṁ maññasi brāhmaṇa.|| ||

Api nu kho te āga-c-chanti mittāmaccā ñātisā-lohitā atithayo" ti?|| ||

5. "App'ekadā me bho Gotama āga-c-chanti mittāmaccā ñātisā-lohitā atithayo" ti.|| ||

6. "Taṁ kiṁ maññasi brāhmaṇa.|| ||

Api nu tesaṁ anuppadesi khādanīyaṁ vā bhojanīyaṁ sāyanīyaṁ" ti?|| ||

7. "App'ekadā nes'āhaṁ bho Gotama anuppademi khādanīyaṁ bhojanīyaṁ sāyanīyaṁ" ti.|| ||

8. "Sace kho pana te brāhmaṇa na paṭigaṇhanti kassa taṁ hotī.|| ||

9. Sace te bho Gotama na paṭigaṇhanti ambhākam eva taṁ hotī" ti.|| ||

10. "Evam eva kho brāhmaṇa yaṁ tvaṁ amhe anakkosante akkosasi,||
arosente rosesi,||
abhaṇḍante bhaṇḍasi,||
taṁ te mayaṁ na paṭiggaṇhāma.|| ||

Tav'ev'etaṁ brāhmaṇa hotī" ti.|| ||

"Yo kho brāhmaṇa akkosantaṁ paccakkosati,||
rosentaṁ paṭiroseti,||
bhaṇḍantaṁ paṭibhaṇḍati,||
ayaṁ vuccati brāhmaṇa sambhuñjati vītiharati.|| ||

Te mayaṁ tayā n'eva sambhuñjāma na vītiharāma.|| ||

Tav'ev'etaṁ brāhmaṇa hoti,||
tav'ev'etaṁ brāhmaṇa hotī" ti.|| ||

11. [Brāhmaṇo:]

"Bhavantaṁ kho Gotama sarājikā parisā evaṁ jānāti:|| ||

'Arahaṁ Samaṇo Gotamo' ti.|| ||

Atha ca pana bhavaṁ Gotamo kujjhatī" ti.|| ||

[Bhagavā:]

"Akko'dhassa kuto kodho dantassa samajīvino,||
Samma-d-aññā vimuttassa upasantassa tādino.||
Tass'eva tena pāpiyo yo kuddhaṁ paṭikujjhati,||
Kuddhaṁ appaṭikujjhanto saṅgāmaṁ jeti dujjayaṁ.||
Ubhinnam atthaṁ carati attano ca parassa ca,||
Paraṁ saṅkupitaṁ ñatvā yo sato upasammati.||
Ubhinnaṁ tikicchantaṁ attano ca parassa ca,||
Janā maññanti bālo ti ye Dhammassa akovidā" ti.|| ||

[163] 13. Evaṁ vutte Akkosaka Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā||
akkujjeyya paṭi-c-channaṁ vā||
vivareyya mūḷhassa vā||
Maggaṁ ācikkheyya,||
andha-kāre vā||
tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena Dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

14. Alattha kho Akkosaka Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

15. Acir'ūpasampanno kho pan'āyasmā Akkosaka Bhāradvājo eko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

'Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā' ti abbhaññāsi.|| ||

16. Aññataro ca pan'āyasmā Bhāradvājo arahataṁ ahosī.|| ||

§

#### Sutta 3

# Asurindaka Suttaṁ

[3.1][pts] Evaṁ me sutaṁ:|| ||

Ekaṁ samayaṁ Bhagavā Rājagahe viharati Veḷuvane Kalandakanivāpe.|| ||

2. Assosi kho Asurindaka Bhāradvājo brāhmaṇo "Bhāradvājagotto kira brāhmaṇo samaṇassa Gotamassa santike agārasmā anagāriyaṁ pabba-jito" ti.|| ||

3. Kupito anatta-mano yena Bhagavā ten'upasaṅkami.|| ||

Upasaṅkamitvā Bhagavantaṁ asabbhāhi pharusāhi vācāhi akkosati paribhāsati.|| ||

4. Evaṁ vutte Bhagavā tuṇhī ahosi.|| ||

5. Atha kho Asurindaka Bhāradvājo brāhmaṇo Bhagavantaṁ etad avoca:

"Jito'si samaṇa,||
jito'si samaṇā" ti.|| ||

6. [Bhagavā:]

"Jayaṁ ve maññati bālo vācāya pharusaṁ bhaṇaṁ,||
Jayañ c'ev'assa taṁ hoti yā titikkhā vijānato.||
Tass'eva tena pāpiyo yo kuddhaṁ paṭikujjhati,||
Kuddham appaṭikujjhanto saṅgāmaṁ jeti dujjayaṁ.||
Ubhinnam atthaṁ carati attano ca parassa ca,||
Paraṁ saṅkupitaṁ ñatvā yo sato upasammati.||
Ubhinnaṁ tikicchantaṁ attano ca parassa ca,||
Janā maññanti bālo ti ye Dhammassa akovidā" ti.|| ||

[164] 7. Evaṁ vutte Asurindaka Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Asurindaka Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā Asurindaka Bhāradvājo eko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

8. Aññataro ca pan'āyasmā Bhāradvājo arahataṁ ahosī.|| ||

§

#### Sutta 4

# Bilaṅgika Suttaṁ

[4.1][pts] Evaṁ me sutaṁ:|| ||

Ekaṁ samayaṁ Bhagavā Rājagahe viharati Veḷuvane Kalandakanivāpe.|| ||

2. Assosi kho BilaṅgikaBhāradvājo brāhmaṇo "Bhāradvājagotto kira brāhmaṇo samaṇassa Gotamassa santike agārasmā anagāriyaṁ pabba-jito" ti.|| ||

3. Kupito anatta-mano yena Bhagavā ten'upasaṅkami.|| ||

Upasaṅkamitvā tuṇhī-bhūto eka-m-antaṁ aṭṭhāsi.|| ||

4. Atha kho Bhagavā bilaṅgikassa Bhāradvājassa brāhmaṇassa cetasā ceto parivitakkam aññāya Bilaṅgikaṁ Bhāradvājaṁ brāhmaṇaṁ gāthāya ajjhabhāsi:|| ||

"Yo appaduṭṭhassa narassa dussati||
suddhassa posassa an-aṅgaṇassa,||
Tam eva bālaṁ pacceti pāpaṁ||
sukhumo rajo paṭivātaṁ va khitto" ti.|| ||

5. Evaṁ vutte Bilaṅgika Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Bilaṅgika Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā BilaṅgikaBhāradvājo eko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyāti abbhaññāsi.|| ||

6. Aññataro ca pan'āyasmā Bhāradvājo arahataṁ ahosī ti.|| ||

§

#### Sutta 5

# Ahiṁsaka Suttaṁ

[5.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

2. Atha kho AhiṁsakaBhāradvājo brāhmaṇo yena Bhagavā ten'upasaṅkami.|| ||

Upasaṅkamitva Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

[165] 3. Eka-m-antaṁ nisinno kho AhiṁsakaBhāradvājo brāhmaṇo Bhagavantaṁ etad avoca:

"Ahisaṁsakāhaṁ bho Gotama,||
Ahiṁsakāhaṁ bho gotamā" ti.|| ||

4. [Bhagavā:]|| ||

"Yathā nāmaṁ tathā c'assa siyā kho tvaṁ ahiṁsako,||
Yo ca kāyena vācāya manasā ca na hiṁsati,||
Sa ce ahiṁsako hoti yo paraṁ na vihiṁsatī" ti.|| ||

5. Evaṁ vutte Ahiṁsaka Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya 'cakkhu-manto rupāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Ahiṁsaka Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā AhiṁsakaBhāradvājo eko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyāti abbhaññāsi.|| ||

6. Aññataro ca pan'āyasmā Bhāradvājo arahataṁ ahosī ti.|| ||

§

#### Sutta 6

# Jaṭā Suttaṁ

[6.1][pts][than][olds] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

2. Atha kho JaṭāBhāradvājo brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

3. Eka-m-antaṁ nisinno kho JaṭāBhāradvājo brāhmaṇo Bhagavantaṁ gāthāya ajjhabhāsi:|| ||

"Anto-jaṭā bahi-jaṭā jaṭāya jaṭitā pajā,||
Taṁ taṁ Gotama pucchāmi ko imaṁ vijaṭaye jaṭan" ti?|| ||

[Bhagavā:]|| ||

"Sīle patiṭṭhāya naro sapañño cittaṁ paññañ ca bhāvayaṁ,||
Ātāpī nipako bhikkhu so imaṁ vijaṭaye jaṭaṁ.|| ||

Yesaṁ rāgo ca doso ca avijjā ca virājitā,||
Khīṇ'āsavā Arahanto tesaṁ vijaṭitā jaṭā.|| ||

Yattha nāmañ ca rūpañ ca asesaṁ uparujjhati,||
Paṭighaṁ rūpa-saññā ca etthe sā chijjate jaṭā" ti.|| ||

Evaṁ vutte Jaṭā Bhāradvājo brāhmaṇo Bhagavantaṁ etad avoca:|| ||

Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyy'āhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Jaṭā Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā Jaṭā Bhāradvājoeko vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

'Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā' ti abbhaññāsi.|| ||

Aññataro ca pan'āyasmā Bhāradvājo arahataṁ ahosī ti.|| ||

§

#### Sutta 7

# Suddhika Suttaṁ

[7.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ-|| ||

2. Atha kho SuddhikaBhāradvājo brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

[166] 3. Eka-m-antaṁ nisinno kho SuddhikaBhāradvājo brāhmaṇo Bhagavato santike imaṁ gāthaṁ abhāsi:|| ||

"Na brāhmaṇo sujjhati koci loke||
sīlavā pi tapo karaṁ,||
vijjā-caraṇa-sampanno so sujjhati||
na aññā itarā pajā" ti.|| ||

4. [Bhagavā:]|| ||

"Bahum pi palapaṁ jappaṁ na jaccā hoti brāhmaṇo,||
Anto kasambu-saṅkiliṭṭho kuhanaṁ upanissito.||
Khattiyo brāhmaṇo vesso suddo caṇḍāla-pukkuso,||
Āraddha-viriyo pahit'atto niccaṁ daḷha-parakkamo,||
Pappoti paramaṁ suddhiṁ evaṁ jānāhi brāhmaṇā" ti.|| ||

5. Evaṁ vutte SuddhikaBhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho SuddhikaBhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā SuddhikaBhāradvājo vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

Aññataro ca pan'āyasmā Bhāradvājo arahataṁ ahosī ti.|| ||

§

#### Sutta 8

# Aggika Suttaṁ

[8.1][pts] Evaṁ me sutaṁ:|| ||

Ekaṁ samayaṁ Bhagavā Rājagahe viharati Veḷuvane kalandaka nivāpe.|| ||

2. Tena kho pana samayena AggikaBhāradvājassa brāhmaṇassa sappinā pāyāso sannihito hoti:

"Aggiṁ juhissāmi aggihuttaṁ paricarissāmī" ti.|| ||

3. Atha kho Bhagavā pubbaṇha-samayaṁ nivāsetvā patta-cīvaram ādāya Rājagahaṁ piṇḍāya pāvisi.|| ||

Rāgahe sapadānaṁ piṇḍāya caramāno yena AggikaBhāradvājassa brāhmaṇassa nivesanaṁ ten'upasaṅkami.|| ||

Upasaṅkamitvā eka-m-antaṁ aṭṭhāsi.|| ||

4. Addasā kho AggikaBhāradvājo brāhmaṇo Bhagavantaṁ piṇḍāya carantaṁ.|| ||

Disvāna Bhagavantaṁ gāthāya ajjhabhāsi:

"Tīhi vijjāhi sampanno jātimā Sutavā bahu,||
vijjā-caraṇa-sampanno so'maṁ bhuñjeyya pāyasan" ti.|| ||

5. [Bhagavā:]|| ||

"Bahum pi palapaṁ jappaṁ na jaccā hoti brāhmaṇo,||
Anto kasambusaṅkiliṭṭho kuhanā parivārito.||
[167] pubbe-nivāsaṁ yo vedī saggāpāyañ ca passati,||
Atho jātikkhayaṁ patto abhiññā vosito muni.||
Etāhi tīhi vijjāhi tevijjo hoti brāhmaṇo,||
vijjā-caraṇa-sampanno so maṁ bhuñjeyya pāyasan" ti.|| ||

6. [Brāhmaṇo:]|| ||

"Bhuñjatu bhavaṁ bho Gotamo||
Brāhmaṇo bhavan" ti.|| ||

7. [Bhagavā:]|| ||

"Gāthābhigītaṁ me abhojaneyyaṁ||
sampassataṁ brāhmaṇa n'esa dhammo,||
Gāthābhigītaṁ panudanti buddhā||
dhamme sati brāhmaṇa vutti-r-esā.||
Aññena ce kevalinaṁ mahesiṁ||
khīṇ'āsavaṁ kukkuccavūpasantaṁ,||
Annena pānena upaṭṭhahassu||
khettaṁ hi taṁ puññapekkhassa hotī" ti.|| ||

8. Evaṁ vutte AggikaBhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho AggikaBhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā AggikaBhāradvājo vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

Aññataro ca pan'āyasmā Bhāradvājo arahataṁ ahosī ti.|| ||

§

#### Sutta 9

# Sundarika Suttaṁ

[9.1][pts] Evaṁ me sutaṁ:|| ||

Ekaṁ samayaṁ Bhagavā Kosalesu viharati Sundarikāya nadiyā tīre.|| ||

2. Tena kho pana samayena Sundarika Bhāradvājo brāhmaṇo Sundarikāya nadiyā tīre aggiṁ juhati aggihuttaṁ paricarati.|| ||

3. Atha kho Sundarika Bhāradvājo brāhmaṇo aggiṁ juhitvā aggihuttaṁ paricaritvā uṭṭhāy'āsanā samantā catu-d-disā anuvilokesi:|| ||

"Ko nu kho imaṁ havyasesaṁ bhuñjeyyāsī" ti?|| ||

4. Addasā kho Sundarika Bhāradvājo brāhmaṇo Bhagavantaṁ aññatarasmiṁ rukkha-mūle sasīsaṁ pārutaṁ nisinnaṁ.|| ||

Disvāna vāmena hatthena havyasesaṁ gahetvā dakkhiṇa hatthena kamaṇḍaluṁ gahetvā yena Bhagavā ten'upasaṅkami.|| ||

5. Atha kho Bhagavā Sundarika Bhāradvājassa brāhmaṇassa padasaddena sīsaṁ vivari.|| ||

6. Atha kho Sundarika Bhāradvājo brāhmaṇo muṇḍo [168] "Ayaṁ bhavaṁ muṇḍako ayaṁ bhavan" ti tato ca puna nivattitukāmo ahosi.|| ||

7. Atha kho Sundarika Bhāradvājassa brāhmaṇassa etad ahosi:|| ||

"Muṇḍā pi hi idh'ekacce brāhmaṇā bhavanti.|| ||

Yam nūnāhaṁ upasaṅkamitvā jātiṁ puccheyyan" ti.|| ||

8. Atha kho Sundarika Bhāradvājo brāhmaṇo yena Bhagavā ten'upasṇakami.|| ||

Upasaṅkamitvā Bhagavantaṁ etad avoca:|| ||

"Kiṁ jacco bhavan" ti.|| ||

9. [Bhagavā:]|| ||

"Mā jātiṁ puccha caraṇañ ca puccha||
kaṭṭhā have jāyati jātavedo,||
Nīcā kulīno pi munī dhitīmā||
ājāniyo hoti hirīnisedho.|| ||

Saccena danto damasā upeto||
vedantagū vusitabrahma-cariyo,||
Yaññūpanīto tam upavhayetha||
kālena so juhati dakkhiṇeyyo" ti.|| ||

10. [Brāhmaṇo:]|| ||

"Addhā suyiṭṭhaṁ suhutaṁ mama-y-idaṁ||
yaṁ tādisaṁ vedagum addasāmi,||
Tumhādisānaṁ hi adassanena||
añño jano bhuñjati havyasesan" ti.|| ||

Bhuñjatu bhavaṁ Gotamo.|| ||

Brāhmaṇo bhavan" ti.|| ||

11. [Bhagavā:)|| ||

"Gāthābhigītaṁ me abhojaneyyaṁ||
sampassataṁ brāhmaṇa n'esadhammo,||
Gāthābhigītaṁ panudanti Buddhā||
Dhamme sati brāhmaṇa vutti-r-esā.|| ||

Aññena ca kevalinaṁ mahesiṁ||
khīṇ'āsavaṁ kukkuccavūpasantaṁ,||
Annena pānena upaṭṭhahassu||
khettaṁ hi taṁ puññapekkhassa hotī" ti.|| ||

[Brāhmaṇo:]|| ||

12. "Atha kassa c'āhaṁ bho Gotama imaṁ havyasesaṁ dammī" ti.|| ||

13. [Bhagavā:]|| ||

"Na khv'āhaṁ brāhmaṇa passāmi sa-devake loke sa-Mārake sa-brahmake sa-s-samaṇa-brāhmaṇiyā pajāya sadeva-manussāya yass'eso havyaseso bhutto sammā pariṇāmaṁ [169] gaccheyya aññatra brāhmaṇa Tathāgatassa vā Tathāgata-sāvakassa vā.|| ||

Tena hi tvaṁ brāhmaṇa taṁ havyasesaṁ appaharite vā chaḍḍehi appāṇake vā udeka opilāpehī" ti.|| ||

14. Atha kho Sundarika Bhāradvājo brāhamaṇo taṁ havyasesaṁ1 appāṇake udake opilāpesi.|| ||

15. Atha kho so havyaseso udake pakkhitto cicciṭāyati,||
ciṭiciṭāyati,||
sandhūpāyati,||
sampadhūpāyati.|| ||

Seyyathā pi nāma phālo divasa1santatto udake pakkhitto cicciṭāyati,||
ciṭiciṭāyati,||
sandhūpāyati,||
sampadhūpāyati,||
evam eva so havyaseso udake pakkhitto cicciṭāyati,||
ciṭiciṭāyati,||
sandhūpāyati,||
sampadhūpāyati.|| ||

16. Atha kho Sundarika Bhāradvājo brāhmaṇo saṁviggo loma-haṭṭha-jāto yena Bhagavā ten'upasaṅkami.|| ||

Upasaṅkamitvā eka-m-antaṁ aṭṭhāsi.|| ||

17. Eka-m-antaṁ ṭhitaṁ kho Sundarika Bhāradvājaṁ brāhmaṇaṁ Bhagavā gāthāhi ajjhabhāsi:|| ||

"Mā brāhmaṇa dāru samādahāno||
suddhiṁ amaññi bahiddhā hi etaṁ,||
Na hi tena suddhiṁ kusalā vadanti||
yo bāhirena parisuddhim icche.|| ||

Hitvā ahaṁ brāhmaṇa dārudāhaṁ||
ajjhattam eva jalayāmi jotiṁ,||
Niccaggini niccasamāhitatto||
arahaṁ ahaṁ Brahma-cariyaṁ carāmi.|| ||

Māno hi te brāhmaṇa khāribhāro||
kodho dhūmo bhasmani mosavajjaṁ,||
jivhā sujā hadayaṁ jotiṭṭhānaṁ||
attā sudanto purisassa joti.|| ||

Dhammo rahado brāhmaṇa sīlatittho||
anāvilo sabbhi sataṁ pasattho,||
Yattha have vedaguno sinātā||
anallīnagattā va taranti pāraṁ.|| ||

Saccaṁ dhammo saṁyamo Brahma-cariyaṁ||
majjhesitā brāhmaṇa brahmapatti,||
[170] satujju-bhūtesu namo karohi||
tam ahaṁ naraṁ dhammasārīti brūmī" ti.|| ||

18. Evaṁ vutte Sundarika Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī.|| ||

Evam evaṁ bhotā Gotamena aneka-pariyāyena dhammo pakāsito.|| ||

"Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Sundarika Bhāradvājo brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā Sundarika Bhāradvājo vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

Aññataro ca pan'āyasmā Bhāradvājo arahataṁ ahosī.|| ||

§

#### Sutta 10

# Bahudhītu Suttaṁ

[10.1][pts] Evaṁ me sutaṁ:|| ||

Ekaṁ samayaṁ Bhagavā Kosalesu viharati aññatarasmiṁ vana-saṇḍe.|| ||

3. Tena kho pana samayena aññatarassa Bhāradvājagottassa brāhmaṇassa catuddasa balivaddā naṭṭhā honti.|| ||

3. Atha kho Bhāradvājagottā brāhmaṇo te balivadde gavesanto yena so vana-saṇḍo ten'upasaṅkami.|| ||

Upasaṅkamitvā addasa Bhagavantaṁ tasmiṁ vana-saṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭha-petvā.|| ||

4. Disvāna yena Bhagavā ten'upasaṅkami.|| ||

Upasaṅkamitvā Bhagavato santike imā gāthāyo abhāsi:|| ||

"Na hi nūn'imassa samaṇassa balivaddā catuddasa,||
Ajja saṭṭhiṁ na dissanti ten'āyaṁ samaṇo sukhī.|| ||

Na hi nūn'imassa samaṇassa tilā khettasmiṁ pāpakā,||
Ekapaṇṇā dvipaṇṇā ca ten'āyaṁ samaṇo sukhī.|| ||

Na hi nūn'imassa samaṇassa tucachakoṭṭhasmiṁ mūsikā,||
Ussoḷhikāya naccanti ten'āyaṁ samaṇo sukhī.|| ||

Na hi nūn'imassa samaṇassa santhāro sattamāsiko,||
Uppāṭakehi sañchanno ten'āyaṁ samaṇo sukhī.|| ||

Na hi nūn'imassa samaṇassa vidhavā satta dhitaro,||
Ekaputtā dviputtā ca ten'āyaṁ samaṇo sukhī.|| ||

Na hi nūn'imassa samaṇassa piṅgalā tilakā hatā,||
Sottaṁ pādena bodheti ten'āyaṁ samaṇo sukhī.|| ||

Na hi nūn'imassa samaṇassa paccūsamhi iṇāyikā,||
Detha dethā ti codenti ten'āyaṁ samaṇo sukhī" ti.|| ||

[171] 5. [Bhagavā:]|| ||

"Na hi mayhaṁ brāhmaṇa balivaddā catuddasa,||
Ajja saṭṭhi na dissanti tenāhaṁ brāhmaṇā sukhī.|| ||

Na hi mayhaṁ brāhmaṇa tilā khettasmim pāpakā||
Ekapaṇṇā dvipaṇṇā ca tenāhaṁ brāhmaṇā sukhī.|| ||

Na hi mayhaṁ brāhmaṇa tucchakoṭṭhasmiṁ mūsikā,||
Ussoḷahikāya naccanti tenāhaṁ brāhmaṇā sukhī.|| ||

Na hi mayhaṁ brāhmaṇa santhāro sattamāsiko,||
Uppāṭakehi sañchanno tenāhaṁ brāhmaṇā sukhī.|| ||

Na hi mayhaṁ brāhmaṇa vidhavā sattadhītaro,||
Ekaputtā dviputtā ca tenāhaṁ brāhmaṇā sukhī.|| ||

Na hi mayhaṁ brāhmaṇa piṅgalā tilakā hatā,||
Sottaṁ pādena bodheti tenāhaṁ brāhmaṇā sukhī.|| ||

Na hi mayhaṁ brāhmaṇa paccūsamhi iṇāyikā,||
Detha dethā ti codenti tenāhaṁ brāhmaṇā sukhī" ti.|| ||

Evaṁ vutte Bhāradvājagotto brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rupāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi Dhammañ ca bhikkhu-saṅghañ ca.|| ||

Labheyyāhaṁ bhoto Gotamassa santike pabbajjaṁ,||
labheyyaṁ upasampadan" ti.|| ||

Alattha kho Bhāradvājagotto brāhmaṇo Bhagavato santike pabbajjaṁ,||
alattha upasampadaṁ.|| ||

Acir'ūpasampanno kho pan'āyasmā Bhāradvājagotto brāhmaṇo vūpakaṭṭho appamatto ātāpī pahit'atto viharanto na cirass'eva yass'atthāya kula-puttā samma-d-eva agārasmā anagāriyaṁ pabbajanti,||
tad anuttaraṁ Brahma-cariya-pariyosānaṁ diṭṭhe'va dhamme sayaṁ abhiññā sacchi-katvā upasampajja vihāsi.|| ||

"Khīṇā jāti,||
vusitaṁ Brahma-cariyaṁ,||
kataṁ karaṇīyaṁ.||
Nāparaṁ itthattāyā" ti abbhaññāsi.|| ||

Aññataro ca pan'āyasmā Bhāradvājo arahataṁ ahosī.|| ||

[172]

#### Upāsaka Vagga

#### Sutta 11

# Kasī Suttaṁ

[11.1][pts][than][ati-piya] Evaṁ me sutaṁ:|| ||

Ekaṁ samayaṁ Bhagavā Magadhesu viharati Dakkhiṇāgirismiṁ Ekanālāyaṁ brāhmaṇa-gāme.|| ||

2. Tena kho pana samayena Kasī Bhāradvājassa brāhmaṇassa pañca-mattāni naṅgalasatāni payuttāni honti vappakāle.|| ||

3. Atha kho Bhagavā pubnhasamayaṁ nivāsetvā patta-cīvaram ādāya yena Kasī Bhāradvājassa brāhmaṇassa kammanto ten'upasaṅkami.|| ||

4. Tena kho pana samayena Kasī Bhāradvājassa brāhmaṇassa parivesanā vattati.|| ||

5. Atha kho Bhagavā yena parivesanā ten'upasaṅkami.|| ||

Upasaṅkamitvā eka-m-antaṁ aṭṭhāsi.|| ||

6. Addasā kho Kasī Bhāradvājo brāhmaṇo Bhagavantaṁ piṇḍāya ṭhitaṁ.|| ||

Disvāna Bhagavantaṁ etad avoca:|| ||

"Ahaṁ kho samaṇa kasāmi ca vapāmi ca.|| ||

Kasitvā ca vapitvā ca bhuñjāmi.|| ||

Tvam pi samaṇa kasassu ca vapassu ca.|| ||

Kasitvā ca vapitvā ca bhuñjassū" ti.|| ||

7. [Bhagavā:]

"Aham pi kho brāhmaṇa kasāmi ca vapāmi ca.

Kasitvā ca vapitvā ca bhūñjāmī" ti.|| ||

8. [Brāhmaṇo:]

"Na kho mayaṁ passāma bhoto Gotamassa yugaṁ vā naṅgalaṁ vā phālaṁ vā pācanaṁ vā balivadde vā.|| ||

Atha ca pana bhavaṁ Gotamo evam āha:

Aham pi kho brāhmaṇa kasāmi ca vapāmi ca kasitvā ca vapitvā ca bhuñjāmī" ti.|| ||

9. Atha kho Kasī Bhāradvājo brāhmaṇo Bhagavantaṁ gāthāya ajjhabhāsi:|| ||

"Kassako paṭijānāsi na ca passāmi te kasiṁ,||
Kassako pucchito brūhi kathaṁ jānemu taṁ kasin" ti?|| ||

10. [Bhagavā:]|| ||

"Saddhā bījaṁ tapo vuṭṭhī paññā me yuganaṅgalaṁ,||
Hiri īsā mano yottaṁ sati me phālapācanaṁ.||
Kāyagutto vacīgutto āhāre udare yato,||
Saccaṁ karomi niddānaṁ soraccaṁ me pamocanaṁ.||
[173] Viriyaṁ me dhuradhorayhaṁ yoga-k-khemādhivāhanaṁ,||
Gacchati anivattantaṁ yattha gantvā na socati,||
Evam esā kasī kaṭṭhā sā hoti amatapphalā,||
Etaṁ kasiṁ kasitvāna sabba-dukkhā pamuccatī" ti.|| ||

11. [Brāhmaṇo:]

"Bhuñjatu bhavaṁ Gotamo.|| ||

Kassako bhavaṁ Gotamo, yañ hi Gotamo amataphalaṁ pi kasiṁ kasatī" ti.|| ||

[Bhagavā:]

"Gāthābhigītam me abhojaneyyaṁ||
sampassataṁ brāhmaṇa n'esa dhammo,||
Gāthābhigītaṁ panudanti buddhā||
dhamme sati brāhmaṇa vutti-r-esā.||
Aññena ce kevalinaṁ mahesiṁ||
khīṇ'āsavaṁ kukkuccavūpasantaṁ,||
Annena pānena upaṭṭhahassu||
khettañ hi taṁ puññapekkhassa hotī" ti.|| ||

Evaṁ vutte Kasī Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 12

# Udaya Suttaṁ

[12.1][pts][olen][than] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ -|| ||

2. Atha kho Bhagavā pubbaṇha-samayaṁ nivāsetvā patta-cīvaram ādāya yena Udayassa brāhmaṇassa nivesanaṁ ten'upasaṅkami.|| ||

3. Atha kho Udayo brāhmaṇo Bhagavato pattaṁ odanena pūresi.|| ||

4. Dutiyam pi kho Bhagavā pubbaṇha-samayaṁ nivāsetvā patta-cīvaram ādāya yena Udayassa brāhmaṇassa nivesanaṁ ten'upasaṅkami.|| ||

Dutiyam pi kho Udayo brāhmaṇo Bhagavato pattaṁ odanena pūresi.|| ||

5. Tatiyami pi kho Bhagavā pubnhasamayaṁ nivāsetvā patta-cīvaram ādāya yena Udayassa brāhmaṇassa nivesanaṁ ten'upasaṅkami.|| ||

Tatiyam pi kho Udayo brāhmaṇo Bhagavato pattaṁ [174] odanena pūretvā Bhagavantaṁ etad avoca:|| ||

"Pakaṭṭhako'yaṁ samaṇo Gotamo puna-p-punaṁ āga-c-chatī" ti.|| ||

[Bhagavā:]|| ||

"Puna-p-punaṁ c'eva vapanti bījaṁ||
puna-p-punaṁ vassati devarājā,||
Puna-p-punaṁ khettaṁ kasanti kassakā||
puna-p-punaṁ dhaññamupeti raṭṭhaṁ||
Puna-p-punaṁ yā cakā yā cayanti||
puna-p-punaṁ dānapatī dadanti,||
Puna-p-punaṁ dānapatī daditvā||
puna-p-punaṁ saggamupenti ṭhānaṁ.||
Puna-p-punaṁ khīranikā duhanti||
puna-p-punaṁ vaccho upeti mātaraṁ,||
Puna-p-punaṁ kilamati phandati ca||
puna-p-punaṁ gabbhamupeti mando.||
Puna-p-punaṁ jāyati mīyati ca||
puna-p-punaṁ sīvathikaṁ haranti,||
Maggañ ca laddhā apuna-b-bhavāya||
na puna-p-punaṁ jāyati bhūripañño" ti.|| ||

Evaṁ vutte Udayo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 13

# Devahita Suttaṁ

[13.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ-|| ||

2. Tena kho pana samayena Bhagavā vātehi ābādhiko hoti.|| ||

Āyasmā ca Upavāno Bhagavato upaṭṭhāko hoti.|| ||

3. Atha kho Bhagavā āyasmantaṁ Upavānaṁ āmantesi:|| ||

"Iṅgha me tvaṁ Upavāna uṇhodakaṁ jānāhī" ti.|| ||

4. "Evaṁ bhante" ti kho āyasmā Upavāno Bhagavato paṭi-s-sutvā nivāsetvā patta-cīvaram ādāya yena Devahitassa brāhmaṇassa nivesanaṁ ten'upasaṅkami.|| ||

Upasaṅkamitvā tuṇhī-bhūto eka-m-antaṁ aṭṭhāsi.|| ||

5. Addasā kho Devahito brāhmaṇo āyasmantaṁ Upavānaṁ tuṇhī-bhūtaṁ eka-m-antaṁ ṭhitaṁ.|| ||

Disvāna āyasmantaṁ Upavānaṁ gāthāya ajjhabhāsi:|| ||

[175] "Tuṇhībhuto bhavaṁ tiṭṭhaṁ muṇḍo saṅghāṭipāruto,||
Kiṁ patthayāno kiṁ esaṁ kiṁ nu yācitum āgato" ti?.|| ||

6. [Upavāno:]|| ||

"Arahaṁ Sugato loke vāteh'ābādhiko muni,||
Sace uṇhodakaṁ atthi munino dehi brāhmaṇa.||
Pūjito pūjaneyyānaṁ sakkareyyāna sakkato,||
Apacito apaceyyānaṁ tassa icchāmi hātave" ti.|| ||

7. Atha kho Devahito brāhmaṇo uṇhodakassa kājaṁ purisena gāhāpetvā phāṇitassa ca puṭaṁ āyasmato Upavānassa pādāsi.|| ||

8. Atha kho āyasmā Upavāno yena Bhagavā ten'upasaṅkami.|| ||

Upasaṅkamitvā Bhagavantaṁ uṇhodakena nahāpetvā uṇhodakena phāṇitaṁ āloḷetvā Bhagavato pādāsi.|| ||

9. Atha kho Bhagavato so ābādho paṭippassambhi.|| ||

10. Atha kho Devahito brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

11. Eka-m-antaṁ nisinno kho Devahito brāhmaṇo Bhagavantaṁ gāthāya ajjhabhāsi.|| ||

"Kattha dajjā deyya-dhammaṁ kattha dinnaṁ maha-p-phalaṁ,||
Kathaṁ hi yajamānassa katthaṁ ijjhati dakkhiṇā" ti?|| ||

12. [Bhagavā:]|| ||

"Pubbe-nivāsaṁ yo vedī saggāpāyañ ca passati,||
Atho jātikkhayaṁ patto abhiññāvosito muni.||
Ettha dajjā deyya-dhammaṁ ettha dinnaṁ maha-p-phalaṁ,||
Evaṁ hi yajamānassa evaṁ ijjhati dakkhiṇā" ti.|| ||

13. Evaṁ vutte Devahito brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 14

# Mahāsāḷa Suttaṁ

[14.1][pts][than] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ -|| ||

2. Atha kho aññataro brāhmaṇa-mahāsāḷo lūkho lūkhapā- [176] puraṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

3. Eka-m-antaṁ nisinnaṁ kho taṁ brāhmaṇa-mahāsāḷaṁ Bhagavā etad avoca.|| ||

"Kin nu tvaṁ brāhmaṇa lūkho lūkhapāpuraṇo" ti?|| ||

4. [Brāhmaṇo:]|| ||

"Idha me bho Gotama cattāro puttā.|| ||

Te maṁ dārehi sampuccha gharā nikkhāmentī" ti.|| ||

5. [Bhagavā:]|| ||

"Tena hi tvaṁ brāhmaṇa imā gāthāyo pariyāpuṇitvā sabhāyaṁ mahā-jana-kāye sanni-patite puttesu ca sanni-sinnesu bhāsassu:

'Ye hi jātehi nandissaṁ yesañ ca bhavam icchisaṁ,||
Te maṁ dārehi sampuccha sā va vārenti sūkaraṁ.||
Asantā kira maṁ jammā tāta tātā ti bhāsare,||
Rakkhasā puttarūpena te jahanti vayogataṁ.
Asso va jiṇṇo nibbhogo khādanā apanīyati,||
Bālakānaṁ pitā thero parāgāresu bhikkhati.||
Daṇḍo va kira me seyyo yañ ce puttā anassavā||
Caṇḍam pi goṇaṁ vāreti atho caṇḍam pi kukkuraṁ.||
Andhakāre pure hoti gambhīre gādhaṁ edhati,||
Daṇḍassa anubhāvena khalitvā paṭitiṭṭhatī' ti.|| ||

6. Atha kho so brāhmaṇa mahāsāḷo Bhagavato santike imā gāthāyo pariyāpuṇitvā sabhāyaṁ mahā-jana-kāye sanni-patite puttesu ca sanni-sinnesu abhāsi.|| ||

"Ye hi jātehi nandissaṁ yesañ ca bhavam icchisaṁ,||
Te maṁ dārehi sampuccha sā va vārenti sūkaraṁ.||
Asantā kira maṁ jammā tāta tātā ti bhāsare,||
Rakkhasā puttarūpena TE jahanti vayogataṁ.||
Asso va jiṇṇo nibbhogo khādanā apanīyati, Bālakānaṁ pitā thero parāgāresu bhikkhati.||
Daṇḍova kira me seyyo yañ ce puttā anassavā,||
Caṇḍam pi goṇaṁ vāreti atho caṇḍam pi kukkuraṁ.||
Andhakāre pure hoti gambhīre gādhaṁ edhati,||
Daṇḍassa anubhāvena khalitvā paṭitiṭṭhatī" ti.|| ||

[177] 7. Atha kho naṁ brāhmaṇa-mahāsāḷaṁ puttā gharaṁ netvā nāhāpetvā paccekaṁ dussayugena acchādesuṁ.|| ||

8. Atha kho so brāhmaṇa-mahāsāḷo ekaṁ dussayugaṁ ādāya yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

9. Eka-m-antaṁ nisinanno kho so brāhmaṇa-mahāsāḷo Bhagavantaṁ etad avoca:|| ||

"Mayaṁ bho Gotama brāhmaṇā nāma ācariyassa ācariyadhanaṁ pariyesāma.|| ||

Paṭigaṇhātu me bhavaṁ Gotamo ācariyadhanan" ti.|| ||

10. Paṭiggahesi Bhagavā anukampaṁ upādāya.|| ||

11. Atha kho brāhmaṇa-mahāsāḷo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī" ti.|| ||

Evam evaṁ bhotā Gotamena aneka-pariyāyena Dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 15

# Mānatthaddha Suttaṁ

[15.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ-|| ||

2. Tena kho pana samayena Mānatthaddho nāma brāhmaṇo Sāvatthiyaṁ paṭivasati.|| ||

So n'eva mātaraṁ abhivādeti||
na pitaraṁ abhivādeti,||
na ācariyaṁ abhivādeti,||
na jeṭṭhabhātaraṁ abhivādeti.|| ||

3. Tena kho pana samayena Bhagavā mahatiyā parisāya parivuto dhammaṁ desesi.|| ||

4. Atha kho Mānatthaddhassa brāhmaṇassa etad ahosi:|| ||

"Ayaṁ kho Samaṇo Gotamo mahatiyā parisāya parivuto dhammaṁ deseti.|| ||

Yaṁ nūnāhaṁ yena Samaṇo Gotamo ten'upasaṅkameyyaṁ.|| ||

Sace maṁ Samaṇo Gotamo ālapissati,||
aham pi taṁ ālapissāmi.|| ||

No ce maṁ Samaṇo Gotamo ālapissati||
aham pi taṁ n'ālapissasāmī" ti.|| ||

5. Atha kho Mānatthaddho brāhmaṇo yena Bhagavā ten'upasaṅkami.|| ||

Upasaṅkamitvā tuṇhī-bhūto eka-m-antaṁ aṭṭhāsi.|| ||

6. Atha kho Bhagavā taṁ n'ālapi.|| ||

7. Atha kho Mānatthaddho brāhmaṇo "nāyaṁ Samaṇo Gotamo kiñci jānātī" ti tato puna nivattitukāmo ahosi.|| ||

[178] 8. Atha kho Bhagavā Mānatthaddhassa brāhmaṇassa cetasā ceto-parivitakkam aññāya Mānatthaddhaṁ brāhmaṇaṁ gāthāya ajjhabhāsi:|| ||

"Na mānaṁ brūhmaṇā sādhu atthi kassīdha brāhmaṇā,||
Yena atthena āgacchi tam evam anubrūhaye" ti.|| ||

9. Atha kho Mānatthaddho brāhmaṇo "cittaṁ me Samaṇo Gotamo jānātī" ti tatth'eva Bhagavato pādesu sirasā nipatitvā Bhagavato pādāni mukhena paricumbati,||
pāṇīhī ca parisambāhati,||
nāmañ ca sāveti:|| ||

"Mānatthaddhohaṁ bho Gotama||
Mānatthaddhohaṁ bho gotamā" ti.|| ||

10. Atha kho sā parisā abbhutacittajātā ahosi.|| ||

"Acchariyaṁ vata bho||
abbhūtaṁ vata bho.|| ||

Ayaṁ hi Mānatthaddho brāhmaṇo n'eva mātaraṁ abhivādeti||
na pitaraṁ abhivādeti||
na ācariyaṁ abhivādeti||
na jeṭṭhabhātaraṁ abhivādeti.|| ||

Atha ca pana Samaṇe Gotame eva-rūpaṁ paramaṁ nipaccākāraṁ karotī" ti.|| ||

11. Atha kho Bhagavā Mānatthaddhaṁ brāhmaṇaṁ etad avoca:|| ||

"Alaṁ brāhmaṇa.|| ||

Uṭṭhehi sake āsane nisīda,||
yato te mayi cittaṁ pasannan" ti.|| ||

12. Atha kho Mānatthaddhaṁ brāhmaṇo sake āsane nisīditvā Bhagavantaṁ gāthāya ajjhabhāsi:|| ||

"Kesu na mānaṁ kayirātha kesu assa sagāravo,||
Ky assa apacitā assu ky assa sādhu supūjitā" ti.|| ||

[Bhagavā:]|| ||

"Mātari pitari vā pi atho jeṭṭhamhi bhātari,||
Ācariye catutthaṁhi tesu na mānaṁ kayirātha.||
Tesu assa sagāravo ty assu apacitā assu||
ty assu sādhu supūjitā.||
Arahante sītibhūte katakicce anāsave,||
Nihacca mānaṁ atthaddho te namassa anuttare" ti.|| ||

14. Evaṁ vutte Mānatthaddho brāhamaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

[179]

#### Sutta 16

# Paccanīka Suttaṁ

[16.1][pts][than] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

2. Tena kho pana samayena Paccanīkasāto nāma brāhmaṇo Sāvatthiyaṁ paṭivasati.|| ||

3. Atha kho Paccanīkasātassa brāhmaṇassa etad ahosi.|| ||

"Yaṁ nūnāhaṁ yena Samaṇo Gotamo ten'upasaṅkameyyaṁ,||
yaṁ yad eva Samaṇo Gotamo bhāsissati,||
taṁ tad ev'assāhaṁ paccanīkāssan" ti.|| ||

4. Tena kho pana samayana Bhagavā ajjhokāse caṅkamati.|| ||

5. Atha kho Paccanīkasāto brāhmaṇo yena Bhagavā ten'upasaṅkami.|| ||

Upasaṅkamitvā Bhagavantaṁ caṅkamantaṁ anucaṅkamamāno Bhagavantaṁ etad avoca:|| ||

"Bhaṇa samaṇa dhamman" ti.|| ||

6. [Bhagavā:]|| ||

"Na Paccanīkasātena suvijānaṁ su-bhāsitaṁ,||
Upakkiliṭṭhacittena sārambhabahulena ca||
Yo ca vineyya sārambhaṁ a-p-pasādañ ca cetaso,||
Āghātaṁ paṭinissajja sa ve jaññā su-bhāsitan" ti.|| ||

7. Evaṁ vutte Paccanīkasāto brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 17

# Nava-Kammika Suttaṁ

[17.1][pts][than] Evaṁ me sutaṁ:|| ||

Ekaṁ samayaṁ Bhagavā Kosalesu viharati aññatarasmiṁ vana-saṇḍe.|| ||

2. Tena kho pana samayena Navakammika Bhāradvājo brāhmaṇo tasmiṁ vana-saṇḍe kammantaṁ kārāpeti.|| ||

3. Addasā kho Navakammika Bhāradvājo brāhmaṇo Bhagavantaṁ aññatarasmiṁ sālarukkha-mūle nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭha-petvā.|| ||

4. Disvān'assa etad ahosi:

"Ahaṁ kho pana imasmiṁ vana-saṇḍe kammantaṁ kārāpento ramāmi.|| ||

Ayaṁ Samaṇo Gotamo kiṁ kārāpento ramatī" ti?|| ||

5. Atha kho Navakammika Bhāradvājo brāhmaṇo yena [180] Bhagavā ten'upasaṅkami.|| ||

Upasaṅkamitvā Bhagavantaṁ gāthāya ajjhabhāsi.|| ||

"Ke nu kammantā kayiranti bhikkhu sālavane tava,||
Yad ekako araññasmiṁ ratiṁ vindati Gotamā" ti?|| ||

6. [Bhagavā:]|| ||

"Na me vanasmiṁ karaṇīyam atthi ucchinna-mūlaṁ me vanaṁ visūkaṁ,||
So'haṁ vane nibbanatho visallo||
eko rame aratiṁ vippahāyā" ti.|| ||

7. Evaṁ vutte Navakammika Bhāradvājo brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 18

# Kaṭṭhahāra Suttaṁ

[18.1][pts][than] Evaṁ me sutaṁ:|| ||

Ekaṁ samayaṁ Bhagavā Kosalesu viharati aññatarasmiṁ vana-saṇḍe.|| ||

2. Tena kho pana samayena aññatarasmiṁ Bhāradvājagottassa brāhmaṇassa sambahulā antevāsikā kaṭṭhahārakā māṇavakā yena so vana-saṇḍo ten'upasaṅkamiṁsu.|| ||

3. Upasaṅkamitvā addasaṁsu Bhagavantaṁ tasmiṁ vana-saṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭha-petvā.|| ||

Disvāna yena Bhāradvājagotto brāhmaṇo ten'upasaṅkamiṁsu.|| ||

4. Upasaṅkamitvā Bhāradvājagottaṁ brāhmaṇaṁ etad avocuṁ:|| ||

"Yagghe bhavaṁ jāneyya asukasmiṁ vana-saṇḍe samaṇo nisinno pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭha-petvā" ti.|| ||

5. Atha kho Bhāradvājagotto brāhmaṇo tehi māṇavakehi saddhiṁ yena so vana-saṇḍo ten'upasaṅkami.|| ||

Upasaṅkamitvā addasā kho Bhagavantaṁ tasmiṁ vana-saṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭha-petvā.|| ||

Disvāna yena Bhagavā ten'upasaṅkami.|| ||

Upasaṅkamitvā Bhagavantaṁ gāthāhi ajjhabhāsi:|| ||

"Gamhīrarūpe bahubherave vane||
suññaṁ araññaṁ vijanaṁ vigāhiya,||
[181] aniñjamānena ṭhitena vaggunā||
sucārurūpaṁ vata bhikkhu jhāyasi.|| ||

Na yattha gītā na pi yattha vāditaṁ||
eko araññe vanamassito muni,||
accherarūpaṁ paṭibhāti maṁ idaṁ||
yad ekako pītimano vane vase.|| ||

Maññā mahaṁ lokādhipatī saha-vyataṁ||
ākaṅkha-māno tidivaṁ anuttaraṁ,||
kasmā bhavaṁ vijanam araññam assito||
tapo idha kubbasi brahmapattiyā" ti.|| ||

6. [Bhagavā:]|| ||

"Yā kāci kaṅkhā abhinandanā vā||
aneka-dhātusu puthū sadā sitā,||
aññāṇamūlappabhavā pajappitā||
sabbā mayā byantikatā samūlikā.|| ||

So'haṁ akaṅkho apiho anūpayo||
sabbesu dhammesu visuddhadassano,||
Pappuyya sambodhim anuttaraṁ sivaṁ||
jhāyām'ahaṁ brāhmaṇa raho vīsārado" ti.|| ||

Evaṁ vutte Bhāradvājagotto brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 19

# Mātu-Posaka Suttaṁ

[19.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ -|| ||

2. Atha kho Mātu-posako brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodinīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

3. Eka-m-antaṁ nisinno kho Mātu-posako brāhmaṇo Bhagavantaṁ etad avoca:|| ||

"Ahaṁ hi bho Gotama dhammena bhikkhaṁ pariyesāmi.|| ||

Dhammena bhikkhaṁ pariyesitvā mātā-pitaro posemi.|| ||

Kacc'āhaṁ bho Gotama evaṁ-kārī kicca-kārī homī" ti?|| ||

4. "Taggha tvaṁ brāhmaṇa evaṁ-kārī kicca-kārī hosi.|| ||

Yo kho brāhmaṇa dhammena bhikkhaṁ pariyesati||
dhammena [182] bhikkhaṁ pariyesitvā mātā-pitaro poseti||
bahuṁ so puññaṁ pasavatī" ti.|| ||

[Bhagavā:]|| ||

"Yo mātaraṁ vā pitaraṁ vā macco dhammena posati,||
Tāya naṁ pāricariyāya mātā-pitusu paṇḍitā,||
Idh'eva naṁ pasaṁ-santi pecca sagge pamodatī" ti.|| ||

Evaṁ vutte Mātu-posako brāhmaṇo Bhagavantaṁ etad avoca:

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 20

# Bhikkhaka Suttaṁ

[20.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ-|| ||

2. Atha kho Bhikkhako brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ sārāṇīyaṁ vīti-sāretvā eka-m-antaṁ nisīdi.|| ||

3. Eka-m-antaṁ nisinno kho Bhikkhako brāhmaṇo Bhagavantaṁ etad avoca:|| ||

"Aham pi kho bho Gotama bhikkhako bhavam pi bhikkhako.|| ||

Idha no kiṁ nānā-karaṇan" ti?|| ||

[Bhagavā:]|| ||

"Na tena bhikkhako hoti yāvatā bhikkhavo pare,||
Vissaṁ dhammaṁ samādāya bhikkhu hoti na tāvatā.||
Yo'dha puññañ ca pāpañ ca bāhitvā Brahma-cariyaṁ,||
Saṅkhāya loke carati sa ve bhikkhū" ti vuccati.|| ||

Evaṁ vutte bhikkhako brāhmaṇo Bhagavantaṁ etad avoca:|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

#### Sutta 21

# Saṅgārava Suttaṁ

[21.1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ-|| ||

2. Tena kho pana samayena Saṅgāravo nāma brāhmaṇo Sāvatthiyaṁ paṭivasati.|| ||

Udakasuddhiko udakena suddhiṁ pacceti.|| ||

Sāyapātaṁ udakorohaṇānuyogam anuyutto viharati.|| ||

3. Atha ko āyasmā Ānando pubbaṇha-samayaṁ nivāsetvā patta-cīvaram ādāya Sāvatthiṁ piṇḍāya pāvisi.|| ||

Sāvatthiyaṁ piṇḍāya caritvā pacchā-bhattaṁ piṇḍa-pāta-paṭikkanto yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

[183] 4. Eka-m-antaṁ nisinno kho āyasmā Ānando Bhagavantaṁ etad avoca:|| ||

"Idha bhante Saṅgāravo nāma brāhmaṇo Sāvatthiyaṁ paṭivasati,||
udakasuddhiko udakena suddhiṁ pacceti.|| ||

Sāyapātaṁ udakorohaṇānuyogam anuyutto viharati.|| ||

Sādhu bhante Bhagavā yena Saṅgāravassa brāhmaṇassa nivesanaṁ ten'upasaṅkamatu anukampaṁ upādāyā" ti.|| ||

5. Adhivāsesi Bhagavā tuṇhī-bhāvena.|| ||

6. Atha kho Bhagavā pubbaṇha-samayaṁ nivāsetvā patta-cīvaram ādāya yena Saṅgāravassa brāhmaṇassa nivesanaṁ ten'upasaṅkami.|| ||

Upasaṅkamitvā paññatte āsane nisīdi.|| ||

7. Atha kho Saṅgāravo brāhmaṇo yena Bhagavā ten'upasaṅkami.|| ||

Upasaṅkamitvā Bhagavatā saddhiṁ sammodi.|| ||

Sammodanīyaṁ kathaṁ vīti-sāretvā eka-m-antaṁ nisīdi.|| ||

8. Eka-m-antaṁ nisnaṁ kho Saṅgāravaṁ brāhmaṇaṁ Bhagavā etad avoca:|| ||

"Saccaṁ kira tvaṁ brāhmaṇa udakasuddhiko udakena suddhiṁ paccesi?|| ||

Sāyapātaṁ udakorohaṇānuyogam anuyutto viharasī" ti?|| ||

9. "Evaṁ bho Gotamā" ti.|| ||

10. "Kam pana tvaṁ brāhmaṇa attha-vasaṁ sampassamāno udakasuddhiko udakasuddhiṁ paccesi.|| ||

Sāyapātaṁ udakorohaṇānuyogam anuyutto viharasī" ti?|| ||

11. "Idha me bho Gotama ahaṁ yaṁ divā pāpa-kammaṁ kataṁ hoti,||
taṁ sāya nahānena pavāhemi.|| ||

Yaṁ rattiṁ pāpa-kammaṁ kataṁ hoti,||
taṁ pātaṁ nahānena pavāhemi.|| ||

Imaṁ khv'āhaṁ bho Gotama attha-vasaṁ sampassamāno udakasuddhiko udakena suddhiṁ paccemi.|| ||

Sāyapātaṁ udakorohaṇānuyogam anuyutto viharāmī" ti.|| ||

12. [Bhagavā:]|| ||

"Dhammo rahado brāhmaṇa sīlatittho||
Anāvilo sabbhi sataṁ pasattho,||
Yattha have vedaguno sinātā||
Anallagattā'va taranti pāran" ti.|| ||

13. Evaṁ vutte saṅgāravo brāhmaṇo Bhagavantaṁ etad avoca:

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto 'rūpāni dakkhintī' ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

§

[184]

#### Sutta 22

# Khomadussa Suttaṁ

[22.1][pts] Evaṁ me sutaṁ:|| ||

Ekaṁ samayaṁ Bhagavā Sakkesu viharati Khomadussaṁ nāma Sakkānaṁ nigamo.|| ||

2. Atha kho Bhagavā pubbaṇha-samayaṁ nivāsetvā patta-cīvaram ādāya Khomadussaṁ nigamaṁ piṇḍāya pāvisi.|| ||

3. Tena kho pana samayena Khomadussakā brāhmaṇa-gahapatikā sabhāyaṁ santipatitā honti kenaci-d-eva karaṇīyena.|| ||

Devo ca ekam ekaṁ phusāyati.|| ||

4. Atha kho Bhagavā yena sā sabhā ten'upasaṅkami.|| ||

5. Addasaṁsu kho Khomadussakā brāhmaṇa-gahapatikā Bhagavantaṁ dūrato va āga-c-chantaṁ.|| ||

6. Disvā etad avocuṁ:|| ||

"Ke ca muṇḍakā samaṇakā ke ca sabhādhammaṁ jānissantī" ti?|| ||

7. Atha kho Bhagavā Khomadussake brāhmaṇa-gahapatike gāthāya ajjhabhāsi|| ||

"N'esā sabhā yattha na santi santo||
santo na te ye na vadanti dhammaṁ,||
Rāgañ ca dosañ ca pahāya mohaṁ||
dhammaṁ vadantā va bhavanti santo" ti.|| ||

"Abhikkantaṁ bho Gotama,||
abhikkantaṁ bho Gotama.|| ||

Seyyathā pi bho Gotama nikkujjitaṁ vā ukkujjeyya paṭi-c-channaṁ vā vivareyya mūḷhassa vā Maggaṁ ācikkheyya,||
andha-kāre vā tela-pajjotaṁ dhāreyya cakkhu-manto rūpāni dakkhintī ti.|| ||

Evam evaṁ bhotā Gotamena aneka-pariyāyena dhammo pakāsito.|| ||

Es'āhaṁ bhavantaṁ Gotamaṁ saraṇaṁ gacchāmi||
Dhammañ ca||
bhikkhu-saṅghañ ca.|| ||

Upāsakaṁ maṁ bhavaṁ Gotamo dhāretu ajja-t-agge pāṇupetaṁ saraṇaṁ gatan" ti.|| ||

Contact:
Copyright Statement