[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
35. Saḷāyatana Saṁyutta
§ III: Paññāsaka Tatiya
4. Devadaha Vagga

#### Sutta 135

# Khaṇa (aka Saṅgayha) Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[126]

[1][pts][than][bodh] Evaṁ me sutaṁ:|| ||

Ekaṁ samayaṁ Bhagavā sakkesu viharati devadahaṁ nāma Sakyānaṁ nigamo.|| ||

Tatra kho Bhagavā bhikkhū āmantesi:|| ||

"Lābhā vo bhikkhave,||
su-laddhaṁ vo bhikkhave,||
khaṇo vo paṭiladdho brahma-cariyāvāsāya.|| ||

Diṭṭhā mayā bhikkhave cha phass'āyatanikā nāma Nirayā.|| ||

Tattha yaṁ kiñci cakkhunā rūpaṁ passati||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

■

Yaṁ kiñci sotena saddaṁ suṇāti||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

■

Yaṁ kiñci ghānena gandhaṁ ghāyati||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

■

Yaṁ kiñci jivhāya rasaṁ sāyati||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

■

Yaṁ kiñci kāyena phoṭṭhabbaṁ phusati||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

■

Yaṁ kiñci manasā dhammaṁ vijānāti||
aniṭṭha-rūpaṁ yeva passati no iṭṭha-rūpaṁ||
akanta-rūpaṁ yeva passati no kanta-rūpaṁ||
amanāpa-rūpaṁ yeva passati no manāpa-rūpaṁ.|| ||

Lābhā vo bhikkhave,||
su-laddhaṁ vo bhikkhave,||
khaṇo vo paṭiladdho Brahma-cariya-vāsāya.|| ||

§

Diṭṭhā mayā bhikkhave cha phass'āyatanikā nāma saggā.|| ||

Tattha yaṁ kiñci cakkhunā rūpaṁ passati||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

■

Yaṁ kiñci sotena saddaṁ suṇāti||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

■

Yaṁ kiñci ghānena gandhaṁ ghāyati||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

■

Yaṁ kiñci jivhāya rasaṁ sāyati||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

■

Yaṁ kiñci kāyena phoṭṭhabbaṁ phusati||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

■

Yaṁ kiñci manasā dhammaṁ vijānāti||
iṭṭha-rūpaṁ yeva passati no aniṭṭha-rūpaṁ,||
kanta-rūpaṁ yeva passati no akanta-rūpaṁ,||
manāpa-rūpaṁ yeva passati no amanāpa-rūpaṁ.|| ||

Lābhā vo bhikkhave,||
su-laddhaṁ vo bhikkhave,||
khaṇo vo paṭiladdho Brahma-cariya-vāsāyā" ti.|| ||

Contact:
Copyright Statement