[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
4. Saḷāyatana Vagga
42. Gāmani Saṁyutta

#### Sutta 1

# Caṇḍa-Gāmaṇī Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[305]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthi yaṁ viharati Jetavane Anāthapiṇḍikassa ārāme.|| ||

Atha kho Caṇḍo gāmaṇī yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinno kho Caṇḍo gāmaṇī Bhagavantaṁ etad avoca:|| ||

"Ko nu kho bhante hetu||
ko paccayo||
yena midh'ekacco 'caṇḍo'||
teva saṅkhaṁ gacchati?|| ||

Ko pana bhante hetu||
ko paccayo||
yena midh'ekacco 'sorato'||
teva saṅkhaṁ gacchatī" ti?|| ||

"Idha gāmaṇī ekaccassa rāgo a-p-pahīno hoti,||
rāgassa a-p-pahīnattā pare kopenti,||
parehi kopiyamāno kopaṁ pātu-karoti,||
so 'caṇḍo' teva saṅkhaṁ gacchati.|| ||

Doso a-p-pahīno hoti,||
dosassa a-p-pahīnattā pare kopenti,||
parehi kopiyamāno kopaṁ pātu-karoti,||
so 'caṇḍo' teva saṅkhaṁ gacchati.|| ||

Moho a-p-pahīno hoti,||
mohassa a-p-pahīnattā pare kopenti,||
parehi kopiyamāno kopaṁ pātu-karoti,||
so 'caṇḍo' teva saṅkhaṁ gacchati.

Ayaṁ kho gāmaṇī hetu||
ayaṁ paccayo||
yena midh'ekacco 'caṇḍo'||
teva saṅkhaṁ gacchati.|| ||

§

Idha pana gāmaṇī ekaccassa||
rāgo pahīno hoti,||
rāgassa pahīnattā pare na kopenti,||
parehi kopiyamāno kopaṁ na pātu-karoti,||
so 'sorato' teva saṅkhaṁ gacchati.|| ||

Doso pahīno hoti,||
dosassa pahīnattā pare na kopenti,||
parehi kopiyamāno kopaṁ na pātu-karoti,||
so 'sorato' teva saṅkhaṁ gacchati.|| ||

Moho pahīno hoti,||
mohassa pahīnattā pare na kopenti,||
parehi kopiyamāno kopaṁ na pātu-karoti,||
so 'sorato' teva saṅkhaṁ gacchati.|| ||

Ayaṁ kho gāmaṇī hetu||
ayaṁ paccayo||
yena midh'ekacco 'sorato' teva saṅkhaṁ gacchati" ti.|| ||

[306] Evaṁ vutte caṇḍo gāmaṇī Bhagavantaṁ etad avoca:|| ||

"Abhikkantaṁ bhante!|| ||

Abhikkantaṁ bhante!|| ||

Seyyathā pi bhante nikkujjitaṁ vā ukkujjeyya,||
paṭicchantaṁ vā vivareyya,||
mūḷahassa vā Maggaṁ ācikkheyya andha-kāre vā tela pajjotaṁ dhāreyya cakkhu-manto rūpāni dakkhintīti,||
evam evaṁ Bhagavatā aneka-pariyāyena dhammo pakāsito,||
es'āhaṁ bhante Bhagavantaṁ saraṇaṁ gacchāmi||
Dhammañ ca||
bhikkhu-saṅghañ ca,||
upāsakaṁ maṁ Bhagavā dhāretu ajja-t-agge pāṇupetaṁ saraṇaṁ gatan" ti.|| ||

Contact:
Copyright Statement