[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Pañcaka-Nipāta
XX. Brāhmaṇa Vagga

#### Sutta 194

# Kāraṇapāli Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[236]

[1][pts] Evaṁ me sutaṁ:|| ||

Ekaṁ samayaṁ Bhagavā Vesāliyaṁ viharati Mahāvane Kūṭāgāra-sālāyaṁ.|| ||

Tena kho pana samayena Kāraṇapālī brāhmaṇo Licchavīnaṁ kammantaṁ kāreti.|| ||

Addasā kho Kāraṇāpālī brāhmaṇo Piṅgiyāniṁ brāhmaṇaṁ dūrato [237] va āga-c-chantaṁ,||
disvā Piṅgiyāniṁ brāhmaṇaṁ etad avoca:|| ||

"Handa kuto nu bhavaṁ Piṅgiyānī āgacchati divādivassā" ti.|| ||

"Ito'haṁ bho āgacchāmi,||
samaṇassa Gotamassa santikā" ti.|| ||

"Taṁ kiṁ maññati bhavaṁ Piṅgiyānī samaṇassa Gotamassa paññāveyyattiyaṁ,||
paṇḍito maññe" ti?|| ||

"Ko c'āhaṁ bho,||
ko ca samaṇassa Gotamassa paññāveyyattiyaṁ jānissāmi?|| ||

So pi nūn'assa tādiso'va,||
yo samaṇassa Gotamassa paññāveyyattiyaṁ jāneyyā" ti.|| ||

"Uḷārāya khalu bhavaṁ Piṅgiyānī samaṇaṁ Gotamaṁ pasaṁsāya pasaṁsatī" ti.|| ||

"Ko c'āhaṁ bho,||
ko ca samaṇaṁ Gotamaṁ pasaṁsissāmi?|| ||

Pasattha-pasattho'va so bhavaṁ Gotamo seṭṭho deva-manussānan" ti.|| ||

"Kiṁ pana bhavaṁ Piṅgiyānī attha-vasaṁ sampassamāno samaṇe Gotame evaṁ abhi-p-pasanno" ti?|| ||

"Seyyathā pi bho puriso aggarasaparititto na aññesaṁ hīnānaṁ rasānaṁ piheti,||
evam eva kho bho,||
yato yato tassa bhoto Gotamassa dhammaṁ suṇāti,||
yadi suttaso,||
yadi geyyaso,||
yadi veyyākaraṇaso,||
yadi abbhuta-dhammaso,||
tato tato na aññesaṁ puthusamaṇa-brāhmaṇa-ppavādānaṁ piheti.|| ||

Seyyathā pi bho puriso jigha-c-chā-du-b-balyapareto madhupiṇḍikaṁ adhigaccheyya,||
so yato yato sāyetha,||
labhat'eva sādhu rasaṁ asecanakaṁ,||
evam eva kho bho,||
yato yato tassa bhoto Gotamassa dhammaṁ suṇāti,||
yadi suttaso,||
yadi geyyaso,||
yadi veyyākaraṇaso,||
yadi abbhuta-dhammaso,||
tato tato labhat'eva atta-manataṁ,||
labhati cetaso pasādaṁ.|| ||

Seyyathā pi bho puriso candanaghaṭikaṁ adhigaccheyya haricandanassa vā lohita-candanassa vā,||
so yato yato ghāyetha,||
yadi mūlato.||
yadi majjhato,||
yadi aggato,||
adhigac [238] chateva surabhigandhaṁ asecanakaṁ,||
evam eva kho bho,||
yato yato tassa bhoto Gotamassa dhammaṁ suṇāti,||
yadi suttaso,||
yadi geyyaso,||
yadi veyyākaraṇaso,||
yadi abbhuta-dhammaso,||
tato tato adhigacchati pāmojjaṁ,||
adhigacchati somanassaṁ.|| ||

Seyyathā pi bho puriso ābādhiko dukkhito bāḷha-gilāno,||
tassa kusalo bhisakko ṭhānaso ābādhaṁ nīhareyya,||
evam eva kho bho,||
yato yato tassa bhoto Gotamassa dhammaṁ suṇāti,||
yadi suttaso,||
yadi geyyaso,||
yadi veyyākaraṇaso,||
yadi abbhuta-dhammaso,||
tato tato soka-parideva-dukkha-domanass'upāyāsā abbhatthaṁ gacchanti.|| ||

Seyyathā pi bho pokkharaṇi acchodakā||
sātodakā||
sītodakā||
setodakā||
supatitthā ramaṇīyā,||
atha puriso āgaccheyya ghammābhitatto ghamma-pareto kilanto tasito pipāsito,||
so taṁ pokkharaṇaṁ ogāhetvā nahātvā ca pītvā ca sabba-daratha-kilamatha-pariḷāhaṁ paṭippassambheyya,||
evam eva kho bho,||
yato yato tassa bhoto Gotamassa dhammaṁ suṇāti,||
yadi suttaso,||
yadi geyyaso,||
yadi veyyākaraṇaso,||
yadi abbhuta-dhammaso,||
tato tato sabba-daratha-kilamatha-pariḷāhā paṭippassambhantī" ti.|| ||

2. Evaṁ vutte Kāraṇapālī brāhmaṇo uṭṭhāy āsanā ekaṁsaṁ uttarā-saṅgaṁ karitvā dakkhiṇajāṇumaṇḍalaṁ paṭhaviyaṁ nihantvā yena Bhagavā ten'añjaliṁ paṇāmetvā ti-k-khattuṁ udānaṁ udānesi:|| ||

"Namo tassa Bhagavato arahato Sammā Sambuddhassa.|| ||

Namo tassa Bhagavato arahato Sammā Sambuddhassa.|| ||

Namo tassa Bhagavato arahato Sammā Sambuddhassā.|| ||

Abhikkantaṁ bho Piṅgiyānī, abhikkantaṁ bho Piṅgiyānī.|| ||

Seyyathā pi bho Piṅgiyānī,||
nikkujjitaṁ vā ukkujjeyya,||
paṭi-c-channaṁ vā vivareyya,||
mūlhassa vā Maggaṁ ācikkheyya,||
[239] andha-kāre vā tela-pajjotaṁ dhāreyya||
'cakkhu-manto rūpāni dakkhintī' ti,||
evam evaṁ bhotā Piṅgiyāninā aneka-pariyāyena dhammo pakāsito.|| ||

Es'āhaṁ bho Piṅgiyānī taṁ bhavantaṁ Gotamaṁ saraṇaṁ gacchāmi,||
dhammaṁ ca||
bhikkhusaṅghañ ca.|| ||

Upāsakaṁ maṁ bhavaṁ Piṅgiyānī dhāretu ajja-t-agge pāṇupetaṁ saraṇaṁ gatan" ti.|| ||

Contact:
Copyright Statement