[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
II. Nidāna Vagga
16. Kassapa Saṁyutta

#### Sutta 3

# Cand'Ūpama Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[197]

[1][bit][pts][bodh] Ekaṁ samayaṁ Sāvatthiyaṁ -|| ||

Cand'ūpamā bhikkhave,||
kulāni upasaṅkamatha apakasseva [198] kāyaṁ,||
apakassacittaṁ,||
niccanavakā kulesu appagabbhā.|| ||

Seyyathā pi bhikkhave,||
puriso charūdapānaṁ vā olokeyya pabbata-visamaṁ vā nadī-viduggaṁ vā apakasseva kāyaṁ,||
apakassacittaṁ,||
evam eva kho,||
bhikkhave,||
cand'ūpamā kulāni upasaṅkamatha apakasseva kāyaṁ apakassacittaṁ,||
niccanavakā kulesu appagabbhā.|| ||

Kassapo bhikkhave,||
candūpamo kulāni upasaṅkamati apakasseva kāyaṁ apakassacittaṁ,||
niccanavako kulesu appagabbho.|| ||

Taṁ kim maññatha bhikkhave?|| ||

Kathaṁ-rūpo bhikkhu arahati kulāni upasaṅkamitun" ti?|| ||

"Bhagava mūlakā no bhante dhammā,||
Bhagavannettikā,||
Bhagavam-paṭisaraṇā.|| ||

Sādhu vata bhante,||
Bhagavantaṁ yeva paṭibhātu etassa bhāsitassa attho.|| ||

Bhagavato sutvā bhikkhu dhāressantī" ti.|| ||

Atha kho Bhagavā ākāse pāṇiṁ cālesi.|| ||

"Seyyathā pi bhikkhave,||
ayaṁ ākāse pāṇi na sajjati,||
na gayhati||
na bajjhati.|| ||

Evam eva kho bhikkhave,||
yassa kassaci bhikkhuno kulāni upasaṅkamato kulesu cittaṁ na sajjati,||
na gayhati||
na bajjhati,||
"labhantu lābha-kāmā,||
puññakāmā karontu pana puññānī" ti.|| ||

Yathā sakena lābhena atta-mano hoti sumano,||
evaṁ paresaṁ lābhena atta-mano hoti sumano.|| ||

Eva-rūpo kho bhikkhave,||
bhikkhu arahati kulāni upasaṅkamituṁ.|| ||

Kassapassa bhikkhave,||
kulāni upasaṅkamato kulesu cittaṁ na sajjati,||
na gayhati,||
na bajjhati||
"labhantu lābha-kāmā,||
puññakāmā karontu pana puññānī" ti.|| ||

Yathā sakena lābhena atta-mano hoti sumano,||
evaṁ paresaṁ lābhena atta-mano hoti sumano.|| ||

Eva-rūpo kho bhikkhave,||
bhikkhū arahati kulāni upasaṅkamituṁ.|| ||

§

[199] Taṁ kiṁ maññatha bhikkhave?|| ||

Kathaṁ-rūpassa bhikkhuno a-parisuddhā Dhamma-desanā hoti,||
kathaṁ-rūpassa bhikkhuno parisuddhā Dhamma-desanā hotī" ti?|| ||

"Bhagava mūlakā no bhante,||
dhammā,||
Bhagavannettikā Bhagavam-paṭisaraṇā.|| ||

Sādhu vata bhante,||
Bhagavantaṁ yeva paṭibhātu etassa bhāsitassa attho Bhagavato sutvā bhikkhū dhāressantī" ti.|| ||

"Tena hi bhikkhave suṇātha,||
sādhukaṁ manasi-karotha bhāsissāmī" ti.|| ||

"Evaṁ bhante" ti kho te bhikkhū Bhagavato paccassosuṁ.|| ||

Bhagavā etad avoca:|| ||

"Yo hi koci bhikkhave,||
bhikkhū evañcitto paresaṁ Dhammaṁ deseti:|| ||

'Aho vata me Dhammaṁ suṇeyyuṁ,||
sutvā ca pana Dhammaṁ pasīdeyyuṁ,||
pasannā ca pana me pasannākāraṁ kareyyun' ti.|| ||

Eva-rūpassa kho bhikkhave,||
bhikkhuno a-parisuddhā Dhamma-desanā hoti.|| ||

Yo ca kho bhikkhave,||
bhikkhū evañcitto paresaṁ Dhammaṁ deseti:|| ||

'Svākkhāto Bhagavatā dhammo sandiṭṭhiko akāliko ehi passiko opanayiko paccattaṁ veditabbo viññūhī' ti.|| ||

Aho vata me Dhammaṁ suṇeyyuṁ,||
sutvā ca pana Dhammaṁ ājāneyyuṁ,||
ājānitvā ca pana tathattāya paṭipajjeyyun" ti.|| ||

Iti Dhamma-sudhammataṁ paṭicca paresaṁ Dhammaṁ deseti.|| ||

Kāruññaṁ paṭicca paresaṁ Dhammaṁ deseti.|| ||

Anuddayaṁ paṭicca paresaṁ Dhammaṁ deseti.|| ||

Anukampaṁ upādāya paresaṁ Dhammaṁ deseti.|| ||

Eva-rūpassa kho bhikkhave,||
bhikkhuno parisuddhā Dhamma-desanā hoti.|| ||

Kassapo bhikkhave,||
evaṁ-citto paresaṁ Dhammaṁ deseti:||
"svākkhāto Bhagavatā dhammo sandiṭṭhiko akāliko ehi passiko opanayiko paccattaṁ veditabbo viññūhī'ti.|| ||

Aho vata [200] me Dhammaṁ suṇeyyuṁ,||
sutvā ca pana Dhammaṁ ājāneyyuṁ,||
ājānitvā ca pana tathattāya paṭipajjeyyun" ti.|| ||

Iti Dhamma-sudhammataṁ paṭicca paresaṁ Dhammaṁ deseti.|| ||

Kāruññaṁ paṭicca paresaṁ Dhammaṁ deseti.|| ||

Anuddayaṁ paṭicca paresaṁ Dhammaṁ deseti.|| ||

Anukampaṁ upādāya paresaṁ Dhammaṁ deseti.|| ||

Kassapena vā hi vo bhikkhave,||
ovadissāmi,||
yo vā panassa Kassapasadiso.|| ||

Ovaditehi ca pana vo tathattāya paṭipajjitabban" ti.|| ||

Contact:
Copyright Statement