[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
IV. Upāli Vagga

#### Sutta 32

# Ubbāhikā Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[70]

[1][pts][bodh] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati Jetavane Anāthapiṇḍikassa ārāme.|| ||

Atha kho āyasmā Upāli yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinno kho āyasmā Upāli Bhagavantaṁ etad avoca:|| ||

"Kati hi nu kho bhante dhammehi samannāgato bhikkhu ubbāhikāya sammantitabbo" ti?|| ||

"Dasahi kho Upāli dhammehi samannāgato bhikkhu ubbāhikāya sammannītabbo.|| ||

§

Katamehi dasahi?|| ||

2. Idh'Upāli bhikkhu sīlavā hoti,||
Pātimokkha-saṁvara-saṁvuto viharati,||
ācāra-gocara-sampananno,||
anumattesu vajjesu bhaya-dassāvī samādāya sikkhati sikkhā-padesu.|| ||

■

Bahu-s-suto hoti suta-dharo suta-sannī-cayo,||
ye te dhammā ādi-kalyāṇā majjhe-kalyāṇā pariyosāna-kalyāṇā sātthaṁ sa-vyañjanā,||
kevala-paripuṇṇaṁ parisuddhaṁ Brahma-cariyaṁ abhivadanti,||
tathā-rūpāssa dhammā bahu-s-sutā honti dhatā vacasā paricitā manasānupekkhitā diṭṭhiyā suppaṭi-viddhā.|| ||

■

Ubhayāni kho pan'assa Pātimokkhāni vitthārena svāgatāni honti su-vibhattāni su-p-pavattīni su-vinicchitāni suttaso anuvyañjanaso.|| ||

■

Vinaye kho pana ṭhito hoti asaṁhīro.|| ||

■

Paṭibalo hoti ubho attapaccatthike saññāpetuṁ paññāpetuṁ nijjhāpetuṁ pekkhetuṁ pasādetuṁ.|| ||

■

Adhikaraṇa-samuppāda- [72] vūpasama-kusalo hoti,||
adhikaraṇaṁ jānāti,|| ||

■

adhikaraṇa-samudayaṁ jānāti,|| ||

■

adhikaraṇa-nirodhaṁ jānāti,|| ||

■

adhikaraṇa-nirodha-gāminī-paṭipadaṁ jānāti.|| ||

Imehi kho Upāli dasahi dhammehi samannāgato bhikkhu ubbāhikāya sammannītabbo" ti.|| ||

Contact:
Copyright Statement