[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
X. Dasaka-Nipāta
IX: Thera-Vagga

#### Sutta 90

# Khīṇ'Āsava-Bala Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[174]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Atha kho āyasmā Sāriputto yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisīdi.|| ||

Eka-m-antaṁ nisinnaṁ kho āyasmantaṁ Sāriputtaṁ Bhagavā etad avoca:|| ||

"Kati nu kho Sāriputta khīṇ'āsavassa bhikkhuno balāni,||
yehi balehi samannāgato khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā'" ti?|| ||

■

"Dasa bhante khīṇ'āsavassa bhikkhuno balāni,||
yehi balehi samannāgato khīṇ'āsavo bhikkhu āsavānaṁ khayaṁ paṭijānāti|| ||

'Khīṇā me āsavā' ti.|| ||

§

Katamāni dasa?|| ||

2. Idha bhante khīṇ'āsavassa bhikkhuno aniccato sabbe saṅkhārā||
yathā-bhūtaṁ samma-p-paññāya su-diṭṭhā honti.|| ||

[175] Yam pi bhante khīṇ'āsavassa bhikkhuno aniccato sabbe saṅkhārā||
yathā-bhūtaṁ samma-p-paññāya su-diṭṭhā honti,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

3. Puna ca paraṁ bhante khīṇ'āsavassa bhikkhuno aṅgāra-kās-ū-pamā kāmā||
yathā-bhūtaṁ samma-p-paññāya su-diṭṭhā honti.|| ||

Yam pi bhante khīṇ'āsavassa bhikkhuno||
aṅgāra-kās-ū-pamā kāmā yathā-bhūtaṁ samma-p-paññāya su-diṭṭhā honti,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

4. Puna ca paraṁ bhante khīṇ'āsavassa bhikkhuno viveka-ninnaṁ cittaṁ hoti||
viveka-poṇaṁ||
viveka-pabbhāraṁ||
vavakaṭṭhaṁ||
nekkhammābhirataṁ vyantī-bhūtaṁ||
sabbaso āsava-ṭ-ṭhānīyehi dhammehi.|| ||

Yam pi bhante khīṇ'āsavassa bhikkhuno viveka-ninnaṁ cittaṁ hoti||
viveka-poṇaṁ||
viveka-pabbhāraṁ||
vavakaṭṭhaṁ||
nekkhammābhirataṁ vyantī-bhūtaṁ||
sabbaso āsava-ṭ-ṭhānīyehi dhammehi,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

5. Puna ca paraṁ bhante khīṇ'āsavassa bhikkhuno cattāro sati-paṭṭhānā bhāvitā honti subhāvitā.|| ||

Yam pi bhante khīṇ'āsavassa bhikkhuno cattāro sati-paṭṭhānā bhāvitā honti subhāvitā,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

6. Puna ca paraṁ bhante khīṇ'āsavassa bhikkhuno cattāro samma-p-padhānā bhāvitā honti subhāvitā.|| ||

Yam pi bhante khīṇ'āsavassa bhikkhuno cattāro samma-p-padhānā bhāvitā honti subhāvitā,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

7. Puna ca paraṁ bhante khīṇ'āsavassa bhikkhuno cattāro iddhi-pādā bhāvitā honti subhāvitā.|| ||

Yam pi bhante khīṇ'āsavassa bhikkhuno cattāro iddhi-pādā bhāvitā honti subhāvitā,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

8. Puna ca paraṁ bhante khīṇ'āsavassa bhikkhuno pañc'indriyāni bhāvitāni honti subhāvitāni.|| ||

Yam pi bhante khīṇ'āsavassa bhikkhuno pañc'indriyāni bhāvitāni honti subhāvitāni,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

9. Puna ca paraṁ bhante khīṇ'āsavassa bhikkhuno pañca balāni [176] bhāvitāni honti subhāvitāni.|| ||

Yam pi bhante khīṇ'āsavassa bhikkhuno pañca-balāni bhāvitāni honti subhāvitāni,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

10. Puna ca paraṁ bhante khīṇ'āsavassa bhikkhuno satta-bojjh'aṅgā bhāvitā honti subhāvitā.|| ||

Yam pi bhante khīṇ'āsavassa bhikkhuno satta-bojjh'aṅgā bhāvitā honti subhāvitā,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

■

10. Puna ca paraṁ bhante khīṇ'āsavassa bhikkhuno Ariyo Aṭṭhaṅgiko Maggo bhāvito hoti subhāvito.|| ||

Yam pi bhante khīṇ'āsavassa bhikkhuno Ariyo Aṭṭhaṅgiko Maggo bhāvito hoti subhāvito,||
idam pi bhante khīṇ'āsavassa bhikkhuno balaṁ hoti,||
yaṁ balaṁ āgamma khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā' ti.|| ||

Imāni kho bhante dasa khīṇ'āsavassa bhikkhuno balāni,||
yehi balehi samannāgato khīṇ'āsavo bhikkhu āsavānaṁ khayaṁ paṭijānāti:|| ||

'Khīṇā me āsavā'" ti.|| ||

Thera Vaggo Catuttho

Contact:
Copyright Statement