[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Catukka Nipāta
XIII: Bhaya Vagga

#### Sutta 122

# Udakoroha-Bhaya Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[121]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Cattār'imāni bhikkhave bhayāni udakorohantassa pāṭikaṅkhitabbāni.|| ||

Katamāni cattāri?|| ||

Umi-bhayaṁ,||
kumbhīla-bhayaṁ,||
āvaṭṭa-bhayaṁ,||
susukā-bhayaṁ.|| ||

Imāni kho bhikkhave cattāri bhayāni udakorohantassa pāṭikaṅkhitabbāni.|| ||

■

3. Evam eva kho bhikkhave idh'ekacce kula-putte imasmiṁ Dhamma-Vinaye saddhā agārasmā anagāriyaṁ pabba-jite cattāri bhayāni pāṭikaṅkhitabbāni.|| ||

Katamāni cattāri?|| ||

Umi-bhayaṁ,||
kumbhīla-bhayaṁ,||
āvaṭṭa-bhayaṁ,||
susukā-bhayaṁ.|| ||

■

4. Katamañ ca bhikkhave umi-bhayaṁ?|| ||

Idha, bhikkhave, ekacco kula-putto saddhā agārasmā anagāriyaṁ pabba-jito hoti:|| ||

'Otiṇṇo'mhi jātiyā jarāya,||
maraṇena,||
sokehi paridevehi dukkhehi domanassehi upāyāsehi,||
dukkh'otiṇṇo dukkha-pareto,||
app'eva nāma imassa kevalassa dukkha-k-khandhassa antakiriyā paññāyethā' ti.|| ||

Tam enaṁ tathā pabba-jitaṁ samānaṁ sabrahma-cārī ovadanti anusasanti:|| ||

'Evaṁ te abhi-k-kamitabbaṁ.|| ||

Evaṁ te paṭikkamitabbaṁ.|| ||

Evaṁ te [124] āloketabbaṁ.|| ||

Evaṁ te viloketabbaṁ.|| ||

Evaṁ te sammiñjitabbaṁ.|| ||

Evaṁ te pasāritabbaṁ.|| ||

Evaṁ te saṅghāṭipatta-cīvaraṁ dhāretabban' ti.|| ||

Tass'evaṁ hoti:|| ||

'Mayaṁ kho pubbe agāriya-bhutā samānā aññe ovadāma pi anusāsāma pi.|| ||

Ime pan'amhākaṁ puttamattā maññe,||
nattamattā maññe,||
ovaditabbaṁ anusāsitabbaṁ maññantī' ti.|| ||

So kupito anatta-mano sikkhaṁ paccakkhāya hīnāy-āvattati.|| ||

Ayaṁ vuccati bhikkhave bhikkhu umi-bhayassa bhīto sikkhaṁ paccakkhāya hīnāy-āvatto.|| ||

'Umi-bhayan' ti kho bhikkhave kodh'upāyāsass'etaṁ adhivacanaṁ.|| ||

Idaṁ vuccati bhikkhave umi-bhayaṁ.|| ||

■

5. Katamañ ca bhikkhave kumbhīla-bhayaṁ?|| ||

Idha bhikkhave ekacco kula-putto saddhā agārasmā anagāriyaṁ pabba-jito hoti:|| ||

'Otiṇṇo'mhi jātiyā jarāya,||
maraṇena,||
sokehi paridevehi dukkhehi domanassehi upāyāsehi,||
dukkh'otiṇṇo dukkha-pareto,||
app'eva nāma imassa kevalassa dukkha-k-khandhassa antakiriyā paññāyethā' ti.|| ||

Tam enaṁ tathā pabba-jitaṁ samānaṁ sabrahma-cārī ovadanti anusāsanti:|| ||

'Idaṁ te khāditabbaṁ,||
idaṁ te na khāditabbaṁ,||
idaṁ te bhuñjitabbaṁ,||
idaṁ te na bhuñjitabbaṁ,||
idaṁ te sāyitabbaṁ,||
idaṁ te na sāyitabbaṁ,||
idaṁ te pātabbaṁ,||
idaṁ te na pātabbaṁ.|| ||

Kappiyaṁ te khāditabbaṁ,||
akappiyaṁ te na khāditabbaṁ,||
kappiyaṁ te bhuñjitabbaṁ,||
akappiyaṁ te na bhuñjitabbaṁ,||
kappiyaṁ te sāyitabbaṁ,||
akappiyaṁ te na sāyitabbaṁ,||
kappiyaṁ te pātabbaṁ,||
akappiyaṁ te na pātabbaṁ.|| ||

Kāle te pātabbaṁ,||
vikāle te na pātabbaṁ,||
kāle te khāditabbaṁ||
vikāle te na khāditabbaṁ,||
kāle te bhuñjitabbaṁ,||
vikāle te na bhuñjitabbaṁ,||
kāle te sāyitabbaṁ||
vikāle na sāyitabbaṁ,||
kāle te pātabbam||
vikāle te na pātabban' ti.|| ||

Tass'evaṁ hoti:|| ||

'Mayaṁ kho pubbe agāriya-bhutā samānā||
yaṁ icchāma taṁ khādāma,||
yaṁ na icchāma na taṁ khādāma,||
yaṁ icchāma taṁ bhuñjāma,||
yaṁ na icchāma taṁ na bhuñjāma,||
yaṁ icchāma taṁ sāyāma||
yaṁ na icchāma na taṁ sāyāma,||
yaṁ icchāma taṁ pibāma,||
yaṁ na icchāma taṁ na pibāma.|| ||

Kappiyam pi khādāma,||
akappiyam pi khādāma,||
kappiyam pi bhuñjāma,||
akappiyam pi bhuñjāma,||
kappiyam pi sāyāma,||
akappiyam pi sāyāma,||
kappiyam pi pibāma,||
akappiyam pi pibāma.|| ||

Kāle pi khādāma,||
vikāle pi khādāma,||
kāle pi bhuñjāma,||
vikāle pi bhuñjāma,||
kāle pi sāyāma,||
vikāle pi sāyāma,||
kāle pi [125] pibāma,||
vikāle pi pibāma.|| ||

Yam pi no saddhā gahapatikā divā vikāle paṇītaṁ khādanīyaṁ vā bhojanīyaṁ vā denti,||
tatrā pi'me mukhāvaraṇaṁ maññe karontī' ti.|| ||

So kupito anatta-mano sikkhaṁ paccakkhāya hīnāy-āvattati.|| ||

Ayaṁ vuccati bhikkhave bhikkhu kumbhīla-bhayassa bhīto sikkhaṁ paccakkhāya hīnāy-āvatto.|| ||

'Kumbhīla-bhayan' ti kho bhikkhave odarikattass'etaṁ adhivacanaṁ.|| ||

Idaṁ vuccati bhikkhave kumbhīla-bhayaṁ.|| ||

■

6. Katamañ ca bhikkhave āvaṭṭa-bhayaṁ?|| ||

Idha, bhikkhave, ekacco kula-putto saddhā agārasmā anagāriyaṁ pabba-jito hoti:|| ||

'Otiṇṇo'mhi jātiyā jarāya,||
maraṇena,||
sokehi paridevehi dukkhehi domanassehi upāyāsehi,||
dukkh'otiṇṇo dukkha-pareto,||
app'eva nāma imassa kevalassa dukkha-k-khandhassa antakiriyā paññāyethā' ti.|| ||

So evaṁ pabba-jito samāno pubbaṇha-samayaṁ nivāsetvā patta-cīvaraṁ ādāya gāmaṁ vā nigamaṁ vā piṇḍāya pavisati arakkhiten'eva kāyena arakkhitāya vācāya arakkhitena cittena anupaṭṭhitāya satiyā asaṁvutehi indriyehi.|| ||

So tattha passati gahapatiṁ vā gahapati-puttaṁ vā pañcahi kāma-guṇehi samappitaṁ samaṅgi-bhūtaṁ paricāraya-mānaṁ.|| ||

Tass'evaṁ hoti:|| ||

'Mayaṁ kho pubbe agāriya-bhutā samānā pañcahi kāma-guṇehi samappitā samaṅgi-bhutā paricārimha.|| ||

Saṇvijjante kho pana me kule bhogā,||
sakkā bhoge ca bhuñjituṁ puññāni ca kātuṁ.|| ||

Yan nūnāhaṁ sikkhaṁ paccakkhāya hīnā-yāvattitvā bhoge ca bhuñjeyyaṁ puññāni ca kareyyan' ti.|| ||

So sikkhaṁ paccakkhāya hīnāy-āvattati.|| ||

Ayaṁ vuccati bhikkhave bhikkhu āvaṭṭa-bhayassa bhīto sikkhaṁ paccakkhāya hīnāy-āvatto.|| ||

'Āvaṭṭa-bhayan' ti kho bhikkhave pañcann'etaṁ kāma-guṇānaṁ adhivacanaṁ.|| ||

Idaṁ vuccati bhikkhave āvaṭṭa-bhayaṁ.|| ||

■

7. Katamañ ca bhikkhave susukā-bhayaṁ?|| ||

Idha, bhikkhave, ekacco kula-putto saddhā agārasmā anagāriyaṁ pabba-jito hoti:|| ||

'Otiṇṇo'mhi jātiyā jarāya,||
maraṇena,||
sokehi paridevehi dukkhehi domanassehi upāyāsehi,||
dukkh'otiṇṇo dukkha-pareto,||
app'eva nāma imassa kevalassa dukkha-k-khandhassa antakiriyā paññāyethā' ti.|| ||

So evaṁ pabba-jito samāno pubbaṇha-samayaṁ nivāsetvā patta-cīvaraṁ ādāya gāmaṁ vā nigamaṁ vā piṇḍāya [126] pavisati arakkhiten'eva kāyena arakkhitāya vācāya arakkhitena cittena anupaṭṭhitāya satiyā asaṁvutehi indriyehi.|| ||

So tattha passati mātu-gāmaṁ dunnivatthaṁ vā duppārutaṁ vā.|| ||

Tassa mātu-gāmaṁ disvā dunnivatthaṁ vā duppārutaṁ vā rāgo cittaṁ anuddhaṁseti.|| ||

So rāgānuddhaṁsena cittena sikkhaṁ paccakkhāya hīnāy-āvattati.|| ||

Ayaṁ vuccati bhikkhave bhikkhu susukā-bhayassa bhīto sikkhaṁ paccakkhāya hīnāy-āvatto.|| ||

'Susukābhayan' ti kho bhikkhave mātu-gāmassetaṁ adhivacanaṁ.|| ||

Idaṁ vuccati bhikkhave susukā-bhayaṁ.|| ||

Imāni kho bhikkhave cattāri bhayāni idh'ekacce kula-putte imasmiṁ Dhamma-Vinaye saddhā agārasmā anagāriyaṁ pabba-jite pāṭikaṅkhitabbānī" ti.|| ||

Contact:
Copyright Statement