[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
4. Catukka Nipāta
VII. Pattakamma Vagga

#### Sutta 70

# Adhammikā Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[1][pts][olds] Evaṁ me sutaṁ:|| ||

Ekaṁ samayaṁ Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. Yasmiṁ bhikkhave samaye rājāno adhammikā honti||
rājaputtāpi tasmiṁ samaye adhammikā honti,||
rājaputtesu adhammikesu||
brāhmaṇa-gahapatikāpi tasmiṁ samaye adhammikā honti,||
brāhmaṇa-gahapatikesu adhammikesu||
negamajāna-padāpi tasmiṁ samaye adhammikā honti,||
negama-jāna-padesu adhammikesu||
visamaṁ candima-suriyā parivattanti,||
visamaṁ candima-suriyesu parivattantesu||
visamaṁ nakkhattāni tāraka-rūpāni parivattanti,||
visamaṁ nakkhattesu tārakarūpesu parivattantesu||
visamaṁ rattin-divā parivattanti,||
visamaṁ rattin-divesu parivattantesu||
visamaṁ māsaddhamāsā parivattanti,||
visamaṁ māsaddhamāsesu parivattantesu||
visamaṁ utusaṁvaccharā parivattanti,||
visamaṁ utusaṁvaccharesu parivattantesu||
visamaṁ vātā vāyanti visamaṁ apañjasā,||
visamaṁ vātesu vāyantesu visamesu apañjasesu||
devatā parikupitā bhavanti,||
devatāsu parikupitāsu||
devo na sammādhāraṁ anupavecchati,||
deva na sammādhāraṁ anupavecchante||
visamapākīni sassāni bhavanti,||
visamapākīni bhikkhave sassāni||
manussā paribhuñjantā appāyukā ca honti dubbaṇṇā ca dubbalā ca bavhābādhā ca.|| ||

[2][olds] Yasmiṁ bhikkhave samaye rājāno dhammikā honti||
rājaputtāpi tasmiṁ samaye dhammikā honti,||
rājaputtesu dhammikesu||
brāhmaṇa-gahapatikāpi tasmiṁ samaye dhammikā honti,||
brāhmaṇa-gahapatikesu dhammikesu||
negamajāna-padāpi tasmiṁ samaye dhammikā honti,||
negama-jāna-padesu dhammikesu||
samaṁ candima-suriyā parivattanti,||
samaṁ candima-suriyesu parivattantesu||
samaṁ nakkhattāni tāraka-rūpāni parivattanti,||
samaṁ nakkhattesu tārakarūpesu parivattantesu||
samaṁ rattin-divā parivattanti,||
samaṁ rattin-divesu parivattentesu||
samaṁ māsaddhamāsā parivattanti,||
samaṁ māsaddhamāsesu parivattantesu||
samaṁ utusaṁvaccharā parivattanti,||
samaṁ utusaṁvaccharesu parivattantesu||
samaṁ vātā vāyanti samaṁ pañjasā,||
samaṁ vātesu vāyantesu samesu pañjasesu||
devatā aparikupitā bhavanti,||
devatāsu aparikupitāsu||
devo sammādhāraṁ anupavecchati,||
deve sammādhāraṁ anupavecchante||
samapākīni sassāni bhavanti,||
samapākīni bhikkhave sassāni||
manussā paribhuñjantā dīghā-yukā ca honti vaṇṇa-vanto ca balavanto ca appābādhā cāti.

Gunnaṁ ce taramānānaṁ jimhaṁ gacchati puṅgavo||
Sabbā tā jimhaṁ gacchanti nette jimhagate sati||
Evam eva manussesu yo hoti seṭṭhasammato||
So ce adhammaṁ carati pageva itarā pajā||
Sabbaṁ raṭṭhaṁ dukkhaṁ seti rājā ce hoti adhammiko.|| ||

Gunnaṁ ce taramānānaṁ ujuṁ gacchati puṅgavo||
Sabbā tā ujuṁ gacchanti nette uju-gate sati||
Evam eva manussesu yo hoti seṭṭhasammato||
So c'eva dhammaṁ carati pageva itarā pajā||
Sabbaṁ raṭṭhaṁ sukhaṁ seti rājā ce hoti dhammiko ti.|| ||

Gāth'āvusisamattisulikhiti
Pattakammavaggo sattamo

Contact:
Copyright Statement