[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
Chakka Nipāta
VI. Mahā Vagga

#### Sutta 57

# Chaḷ-Ābhijāti Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[383]

[1][pts] Evaṁ me sutaṁ:|| ||

Ekaṁ samayaṁ Bhagavā Rajagahe viharati Gijjhakūṭe pabbate.|| ||

Atha kho āyasmā Ānando yena Bhagavā ten'upasaṅkami.|| ||

Upasaṅkamitvā Bhagavantaṁ abhivādetvā eka-m-antaṁ nisidī.|| ||

Eka-m-antaṁ nisinno kho āyasmā Ānando Bhagavantaṁ etad avoca:|| ||

2. "Pūraṇena bhante Kassapena chaḷ-ābhijātiyo paññattā:||
kaṇh'ābhijāti paññattā,||
nīl'ābhijāti paññattā,||
lohit'ābhijāti paññattā,||
halidd'ābhijāti paññatatā,||
sukk'ābhijāti paññattā,||
parama-sukk'ābhijāti paññattā.|| ||

■

Tatr'idaṁ bhante Pūraṇena Kassapena kaṇh'ābhijāti paññattā:||
orabhikā,||
sūkarikā,||
sākuṇikā,||
māgavikā,||
luddā,||
macchaghātakā,||
corā,||
cora-ghātakā,||
bandhanāgārikā,||
ye vā pan'aññe pi keci kurūra-kammantā.|| ||

■

Tatr'idaṁ bhante Pūraṇena Kassapena nīl'ābhijāti paññattā:||
bhikkhū kaṇṭaka-vuttikā,||
ye vā pan'aññe pi keci kamma-vādā kiriya-vādā.|| ||

■

Tatr'idaṁ bhante Pūraṇena Kassapena lohit'ābhijāti paññattā:||
Nigaṇṭhā ekasā- [384] ṭakā.|| ||

■

Tatr'idaṁ bhante Pūraṇena Kassapena haḷidd'ābhijāti paññattā:||
gihī odāta-vasanā acelaka-sāvakā.|| ||

■

Tatr'idaṁ bhante Pūraṇena Kassapena sukk'ābhijāti paññattā:||
ājivakā ājivikiniyo.|| ||

■

Tatr'idaṁ bhante Pūraṇena Kassapena parama-sukk'ābhijāti paññattā:||
Nando Vaccho,||
Kiso Saṅkicco,||
Makkhali Gosālo.|| ||

§

Pūraṇena bhante Kassapena imā chaḷ-ābhijātiyo paññattā" ti.|| ||

3. "Kim pan'Ānanda Pūraṇassa Kassapassa sabbo loko etad abhanujānāti imā chaḷ-ābhijātiyo paññāpetun" ti?|| ||

"No h'etaṁ bhante."|| ||

"Seyyathā pi Ānanda pūriso daḷiddo assako anāḷḷikyo,||
tassa akāmakassa bilaṁ olaggeyyuṁ,|| ||

'Idaṁ te ambho purisa maṁsaṁ ca khāditabbaṁ mulañ ca anuppadātabban' ti.|| ||

Evam eva kho Ānanda Pūraṇena Kassapena appaṭiññāya etasaṁ samaṇa-brāhmaṇānaṁ imā chaḷ-ābhijātiyo paññattā yathā taṁ bālena avyattena akhettaññunā akusalena.|| ||

Ahaṁ kho pan'Ānanda chaḷ-ābhijātiyo paññā-pemi.|| ||

Taṁ suṇāhi,||
sādhukaṁ mana-sikarohi,||
bhāsissāmi" ti.|| ||

"Evaṁ bhante",||
ti kho āyasmā Ānando Bhagavato paccassosi.|| ||

Bhagavā etad avoca:|| ||

"Katamā c'Ānanda chaḷ-ābhijātiyo?|| ||

4. Idh'Ānanda ekacco kaṇh'ābhijātiyo samāno||
kaṇhaṁ dhammā abhijāyati.|| ||

Idh'Ānanda ekacco kaṇh'ābhijātiyo samāno||
sukkaṁ dhammaṁ abhijāyati.|| ||

Idh'Ānanda ekacco kaṇh'ābhijātiyo samāno||
akaṇhaṁ asukkaṁ Nibbānaṁ abhijāyati.|| ||

Idh'Ānanda ekacco [385] sukk'ābhijātiyo sāmāno||
kaṇhaṁ dhamma abhijāyati.|| ||

Idh'Ānanda ekacco sukk'ābhijātiyo samāno||
sukkaṁ dhammaṁ abhijāyati.|| ||

Idh'Ānanda ekacco sukk'ābhijātiyo samāno||
akṇhaṁ asukkaṁ Nibbānaṁ abhijāyati.|| ||

5. Kathañ c'Ānanda kaṇh'ābhijātiyo samāno||
kaṇhaṁ dhammaṁ abhijāyati?|| ||

Idh'Ānanda ekacco nīce kule paccājāto hoti||
caṇḍāla kule vā||
nesāda-kule vā||
veṇa-kule vā||
ratha-kāra-kule vā||
pukkusa kule vā,||
dalidde appanna-pāna-bhojane kasira-vuttike yattha kasirena ghāsa-c-chādo labbhati.|| ||

So ca hoti dubbaṇṇo duddasiko okoṭimako,||
bavh'ābādho kāṇo vā||
kuṇī vā||
khañjo vā||
pakkhahato vā,||
na lābhī annassa pānassa vatthassa yānassa mālā-gandha-vile-panassa seyyāvasatha-padi-peyyassa.|| ||

So kāyena du-c-caritaṁ carati,||
vācāya du-c-caritaṁ carati,||
manasā du-c-caritaṁ carati.|| ||

So kāyena du-c-caritaṁ caritvā,||
vācāya du-c-caritaṁ caritvā,||
manasā du-c-caritaṁ caritvā,||
kāyassa bhedā param maraṇā||
apāyaṁ duggatiṁ vinipātaṁ Nirayaṁ uppajjati.|| ||

Evaṁ kho Ānanda kaṇh'ābhijātiyo samāno||
kaṇhaṁ abhijāyati.|| ||

■

6. Kathaṁ c'Ānanda kaṇh'ābhijātiyo samāno||
sukkaṁ dhammaṁ abhijāyati?|| ||

Idh'Ānanda ekacco nīce kule paccājāto hoti||
caṇḍāla kule vā||
nesāda-kule vā||
veṇa-kule vā||
ratha-kāra-kule vā||
pukkusa kule vā,||
dalidde appanna-pāna-bhojane kasira-vuttike yattha kasirena ghāsa-c-chādo labbhati.|| ||

So ca hoti dubbaṇṇo duddasiko okoṭimako,||
bavh'ābādho kāṇo vā||
kuṇī vā||
khañjo vā||
pakkhahato vā,||
na lābhī annassa pānassa vatthassa yānassa mālā-gandha-vile-panassa seyyāvasatha-padi-peyyassa.|| ||

So kāyena su-caritaṁ carati||
vācāya su-caritaṁ carati||
manasā su-caritaṁ carati.|| ||

So kāyena su-caritaṁ caritvā||
vācāya su-caritaṁ caritvā||
manasā su-caritaṁ caritvā||
kāyassa bhedā param maraṇā||
sugatiṁ saggaṁ lokaṁ uppajjati.|| ||

Evaṁ kho Ānanda kaṇh'ābhijātiyo samāno||
sukkaṁ dhammaṁ abhijāyati.|| ||

■

7. Kathaṁ c'Ānanda kaṇh'ābhijātiyo samāno||
akaṇhaṁ asukkaṁ Nibbānaṁ abhijāyati?|| ||

Idh'Ānanda ekacco nīce kule paccājāto hoti||
caṇḍāla kule vā||
nesāda-kule vā||
veṇa-kule vā||
ratha-kāra-kule vā||
pukkusa kule vā,||
dalidde appanna-pāna-bhojane kasira-vuttike yattha kasirena ghāsa-c-chādo labbhati.|| ||

So ca hoti dubbaṇṇo duddasiko [386] okoṭimako.|| ||

So kesamassaṁ ohāretvā kāsāyāni vatthāni acchādetvā agārasmā anagāriyaṁ pabbajati.|| ||

So evaṁ pabba-jito samāno||
pañca nīvaraṇe pahāya||
cetaso upakkilese paññāya dubbalī-karaṇe,||
catusu sati-paṭṭhānesu suppati-ṭ-ṭhita-citto||
satta-bojjh'aṅge yathā-bhūtaṁ bhāvetvā||
akaṇhaṁ asukkaṁ Nibbānaṁ abhijāyati.|| ||

Evaṁ kho Ānanda kaṇh'ābhijātiyo samāno||
akaṇhaṁ asukkaṁ Nibbānaṁ abhijāyati.|| ||

■

8. Kathañ c'Ānanda sukk'ābhijātiyo samāno||
kaṇhaṁ dhammaṁ abhijāyati?|| ||

Idh'Ānanda ekacco ucce kule paccājāto hoti: khattiya-mahā-sārakule vā||
brāhmaṇa-mahā-sārakule vā||
gahapati-mahā-sārakule vā||
aḍḍhe mah'addhane mahā-bhoge||
pahuta-jāta-rūpa-rajate||
pahuta-vitt-upakaraṇe||
pahuta-dhana-dhaññe.|| ||

So ca hoti abhirūpo dassanīyo pāsādiko paramāya vaṇṇa-pokkha-ratāya samannāgato,||
lābhī annassa pānassa vatthassa yānassa mālā-gandha-vile-panassa seyyā-vasatha-padī-peyyassa.|| ||

So kāyena du-c-caritaṁ carati,||
vācāya du-c-caritaṁ carati,||
manasā du-c-caritaṁ carati.|| ||

So kāyena du-c-caritaṁ caritvā||
vācāya du-c-caritaṁ caritvā||
manasā du-c-caritaṁ caritvā||
kāyassa bhedā param maraṇā||
apāyaṁ duggatiṁ vinīpātaṁ Nirayaṁ uppajjati.|| ||

Evaṁ kho Ānanda sukk'ābhijātiyo samāno||
kaṇhaṁ dhammaṁ abhijāyati.|| ||

■

9. Kathañ c'Ānanda sukk'ābhijātiyo samāno||
sukkaṁ dhammaṁ abhijāyati?|| ||

Idh'Ānanda ekacco ucce kule paccājāto hoti: khattiya-mahā-sārakule vā||
brāhmaṇa-mahā-sārakule vā||
gahapati-mahā-sārakule vā||
aḍḍhe mah'addhane mahā-bhoge||
pahuta-jāta-rūpa-rajate||
pahuta-vitt-upakaraṇe||
pahuta-dhana-dhaññe.|| ||

So ca hoti abhirūpo dassanīyo pāsādiko paramāya vaṇṇa-pokkha-ratāya samannāgato,||
lābhī annassa pānassa vatthassa yānassa mālā-gandha-vile-panassa seyyā-vasatha-padī-peyyassa.|| ||

So ca hoti abhirūpo dassanīyo pāsādiko paramāya vaṇṇa-pokkha-ratāya samannāgato, lābhī annassa pāna-s-savatthassa yānassa mālā-gandha-vile-panassa seyyā-vasatha-padī-peyyassa.|| ||

So kāyena su-caritaṁ carati,||
vācāya su-caritaṁ carati,||
manasā su-caritaṁ carati.|| ||

So kāyena su-caritaṁ caritvā||
vacāya su-caritaṁ caritvā||
manasā su-caritaṁ caritvā||
kāyassa bhedā param maraṇā||
sugatiṁ saggaṁ lokaṁ uppajjati.|| ||

Evaṁ kho Ānanda sukk'ābhijātiyo samāno||
sukkaṁ dhammaṁ abhijāyati.|| ||

■

10. Kathaṁ c'Ānanda sukk'ābhijātiyo samāno akaṇhaṁ asukkaṁ Nibbānaṁ abhijāyati?|| ||

[387] Idh'Ānanda ekacco ucce kule paccājāto hoti: khattiya-mahā-sārakule vā||
brāhmaṇa-mahā-sārakule vā||
gahapati-mahā-sārakule vā||
aḍḍhe mah'addhane mahā-bhoge||
pahuta-jāta-rūpa-rajate||
pahuta-vitt-upakaraṇe||
pahuta-dhana-dhaññe.|| ||

So ca hoti abhirūpo dassanīyo pāsādiko paramāya vaṇṇa-pokkha-ratāya samannāgato,||
lābhī annassa pānassa vatthassa yānassa mālā-gandha-vile-panassa seyyā-vasatha-padī-peyyassa.|| ||

So kesa-massuṁ ohāretvā kāsāyāni vatthāni acchādetvā āgārasmā anagāriyaṁ pabbajati.|| ||

So evaṁ pabba-jito samāno||
pañca nīvaraṇe pahāya||
cetaso upakkilese paññāya dubbalī-karaṇe,||
catusu sati-paṭṭhānesu suppati-ṭ-ṭhita-citto||
satta-bojjh'aṅge yathā-bhūtaṁ bhāvetvā||
akaṇhaṁ asukkaṁ Nibbānaṁ abhijāyati.|| ||

Evaṁ kho Ānanda sukk'ābhijātiyo samāno||
akaṇhaṁ asukkaṁ Nibbānaṁ abhijāyati.|| ||

Imā kho Ānanda chaḷ-ābhijātiyo" ti.

Contact:
Copyright Statement