[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Saṁyutta Nikāya
II. Nidāna Vagga
14. Dhātu-Saṁyuttaṁ
III. Kamma-Patha Vagga

#### Sutta 28

# Aṭṭh'Aṅgika Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[168]

[1][pts] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. "Dhātuso va bhikkhave, sattā saṁsandanti samenti:|| ||

3. Micchā-diṭṭhikā micchā-diṭṭhikehi saddhiṁ saṁsandanti samenti,||
micchā-saṅkappā micchā-saṅkappehi saddhiṁ saṁsandanti samenti,||
micchā-vācā micchā-vācehi saddhiṁ saṁsandanti samenti,||
micchā-kammantā micchā-kammantehi saddhiṁ saṁsandanti samenti,||
micchā ājīvā micchā ājīvehi saddhiṁ saṁsandanti samenti,||
micchā-vāyāmā micchā-vāyāmehi saddhiṁ saṁsandanti samenti,||
micchā-satino micchā-satīhi saddhiṁ saṁsandanti samenti,||
micchā-samādhino micchā-samādhīhi saddhiṁ saṁsandanti samenti.|| ||

Sammā-diṭṭhikā sammā-diṭṭhikehi saddhiṁ saṁsandanti samenti,||
sammāsaṅkappā sammāsaṅkappehi saddhiṁ saṁsandanti samenti,||
sammā-vācā sammā-vācehi saddhiṁ saṁsandanti samenti,||
sammā-kammantā sammā-kammantehi saddhiṁ saṁsandanti samenti,||
sammā ājīvā sammā ājīvehi saddhiṁ saṁsandanti samenti,||
sammā-vāyāmā sammā-vāyāmehi saddhiṁ saṁsandanti samenti,||
sammā-satino samimāsatīhi saddhiṁ saṁsandanti samenti,||
sammā-samādhino sammā-samādhīhi saddhiṁ saṁsandanti samenti" ti.|| ||

Contact:
Copyright Statement