[Home] [Sutta Indexes] [Glossology] [Site Sub-Sections]
[Pāḷi English Dictionary] [Sutta Search]

#### Aṅguttara Nikāya
4. Catukka Nipāta
13: Bhaya Vagga

#### Sutta 128

# Dutiya Tathāgata Acchariya Suttaṁ

Adapted from the 1995 edition of the digital version of the Sri Lanka Buddha Jayanti Tripitaka Series.

[131]

[1][pts][than] Evaṁ me sutaṁ:|| ||

Ekaṁ samayaṁ Bhagavā Sāvatthiyaṁ viharati.|| ||

Tatra kho Bhagavā bhikkhū āmantesi:|| ||

"Bhikkhavo" ti.|| ||

"Bhadante" ti te bhikkhū Bhagavato paccassosuṁ.|| ||

Bhagavā etad avoca:|| ||

2. Tathāgatassa bhikkhave arahato Sammā Sambuddhassa pātu-bhāvā cattāro acchariyā abbhutā dhammā pātu-bhavanti.|| ||

Katame cattāro?|| ||

Ālayārāmā bhikkhave pajā ālaya-ratā ālaya-sammuditā.|| ||

Sā Tathāgatena anālaye dhamme desiyamāne sussuyati,||
sotaṁ odahati||
aññā cittaṁ upa-ṭ-ṭhāpeti.|| ||

Tathāgatassa bhikkhave arahato Sammā Sambuddhassa pātu-bhāvā ayaṁ paṭhamo acchariyo abbhuto dhammo pātu-bhavati.|| ||

■

3. Mānārāmā bhikkhave pajā māna-ratā māna-sammuditā.|| ||

[132] Sā Tathāgatena māna-vinaye dhamme desiyamāne sussuyati,||
sotaṁ odahati||
aññā cittaṁ upa-ṭ-ṭhāpeti.|| ||

Tathāgatassa bhikkhave arahato Sammā Sambuddhassa pātu-bhāvā ayaṁ dutiyo acchariyo abbhuto dhammo pātu-bhavati.|| ||

■

4. Ānupasamārāmā bhikkhave pajā anupasama-ratā anupasama-sammuditā.|| ||

Sā Tathāgatena opasamike dhamme desiyamāne sussuyati,||
sotaṁ odahati||
aññā cittaṁ upa-ṭ-ṭhāpeti.|| ||

Tathāgatassa bhikkhave arahato Sammā Sambuddhassa pātu-bhāvā ayaṁ tatiyo acchariyo abbhuto dhammo pātu-bhavati.|| ||

■

5. Avijjā-gatā bhikkhave pajā aṇḍabhutā pariyonaddhā.|| ||

Sā Tathāgatena avijjā-vinaye dhamme desiyamāne sussuyati,||
sotaṁ odahati||
aññā cittaṁ upa-ṭ-ṭhāpeti.|| ||

Tathāgatassa bhikkhave arahato Sammā Sambuddhassa pātu-bhāvā ayaṁ catuttho acchariyo abbhuto dhammo pātu-bhavati.|| ||

Tathāgatassa bhikkhave arahato Sammā Sambuddhassa pātu-bhāva ime cattāro acchariyā abbhutā dhammā pātu-bhavantī ti.|| ||

Contact:
Copyright Statement